ފަތުވާ: އިސްރާއާއި މިޢުރާޖުގެ ރޭ ފާހަގަކުރުން – DhiSalafiyyah\nފަތުވާ: އިސްރާއާއި މިޢުރާޖުގެ ރޭ ފާހަގަކުރުން\n16/06/2012 ބިދުޢަ, ޢަޤީދާއާއި ފިރުޤާތައް, ޢިލްމުވެރިންގެ ފަތުވާދިސަލަފިއްޔާ\nއިސްރާއާއި މިޢުރާޖުގެ ރޭ ފާހަގަކުރުމުގެ ޙުކުމަކީ ކޮބައިތޯއެވެ؟ އަދި އެރެއަކީ ރަޖަބުމަހުގެ ހަތާވީސްވިލޭރޭ ތޯއެވެ؟\nއިސްރާއާއި މިޢުރާޖަކީ ﷲގެ ކުޅަދުންވަންތަކަމުގެ ބޮޑެތި ހެކިތަކުގެ ތެރެއިންވާ ކަމެކެވެ. އެޙާދިޘާއިން ދަލީލުކޮށްދެނީ އެއިލާހުގެ ރަސޫލާ މުޙައްމަދު ޞައްލަﷲ ޢަލައިހިވަސައްލަމަގެ ރަސޫލުކަމުގެ ތެދުކަމެވެ. އަދި ﷲގެ ޙަޟްރަތުގައި އެކަލޭގެފާނުގެ މަތިވެރި މަންޒިލެވެ. ހަމައެފަދައިން، އެޙާދިޘާއަކީ ﷲގެ އަޖައިބުކުރުވަނިވި ކުޅަދުންވަންތަކަމުގެ ދަލީލުތަކުގެ ތެރެއިން ދަލީލެކެވެ. އަދި އެއިލާހުގެ އެންމެހާ މަޚްލޫޤުންނަށްވުރެ އެއިލާހު މަތިވެރިވެވޮޑިގެންކަމުގެ ދަލީލެކެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n(سُبْحَانَ الَّذِي أَسْرَى بِعَبْدِهِ لَيْلاً مِنْ الْمَسْجِدِ الْحَرَامِ إِلَى الْمَسْجِدِ الأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَا إِنَّه هُوَ السَّمِيعُ الْبَصِيرُ) الإسراء: 1\nމާނައީ: “އެއިލާހުގެ ހުސްޠާހިރުވަންތަކަމާއެވެ! އެއިލާހީ، އަލްމަސްޖިދުލް ޙަރާމުން، އަލްމަސްޖިދުލް އަޤްޞާއަށް އެއިލާހުގެ އަޅާ، ރޭގަނޑުން ބައެއްގައި ގެންދެވި އިލާހެވެ. އެއީ އެތާނގެ ވަށައިގެން، ތިމަންއިލާހު ބަރަކާތްލެއްވި ތަނެވެ. (އެއީ) ތިމަންއިލާހުގެ ކުޅަދުންވަންތަކަމުގެ ހެކިތަކުގެ ތެރެއިން ބައެއް، އެކަލޭގެފާނަށް ދެއްކެވުމަށްޓަކައެވެ. ހަމަކަށަވަރުން، އެއިލާހީ، މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ އިލާހެވެ.”\nރަސޫލުﷲ ޞައްލަﷲ ޢަލައިހިވަސައްލަމައާއެކީ އުޑުތަކަށް މިޢުރާޖުކުރެވުނުކަމާއި، އެކަލޭގެފާނު ހަތްވަނައުޑަށް ފޯރައްޖައުމަށްދާންދެން އެއުޑުތަކުގެ ދޮރުތައް އެކަލޭގެފާނަށްޓަކައި ހުޅުވުނުކަމާއި، އެކަލޭގެފާނުގެ ރައްބު ބޭނުންވެވޮޑިގެންނެވި ބަސްފުޅެއް އެކަލޭގެފާނަށް އެކަލާނގެ ވަޙީކުރެއްވިކަމާއި، އެކަލޭގެފާނުގެ މައްޗަށް ފަސްނަމާދު ފަރުޟުކުރެއްވިކަމާއި، އެއިލާހު އެންމެ ފުރަތަމަ ފަރުޟުކުރެއްވީ ފަންސާސްނަމާދުކަމާއި، ފަސްނަމާދަށް ލުއި ވެއްޖެއުމަށްދާންދެން ލުއިކޮށްދެއްވުމަށް އެކަލާނގެއަށް އެކަލޭގެފާނު ދެންނެވިކަމަށް އެކަލޭގެފާނުގެ އަރިހުން ޚަބަރުތައް މުތަވާތިރުކޮށް ރިވާވެފައިވެއެވެ. އެފަސްނަމާދަކީ ފަރުޟުކުރެވިގެންވާ ފަސްނަމާދެވެ. އަދި އަޖުރުގައި ފަންސާސްނަމާދު އެކުލެވިގެންވާ ފަސްނަމާދެވެ. އެހެނީ، ކޮންމެ ހެޔޮކަމަކީ އޭގެ އަޖުރުގައި ދިހަގުނަ އެކުލެވިގެންވާކަމެކެވެ. ފަހެ، ﷲގެ އެންމެހާ ނިޢުމަތްތަކަށް ޙަމްދާއި ޝުކުރުހުރީ އެއިލާހަށެވެ.\nއިސްރާއާއި މިޢުރާޖުގެ ވާހަކަ އައިސްފައިވާ ޞައްޙަ ޙަދީޘްތަކުގައި، އިސްރާއާއި މިޢުރާޖުގެ ޙާދިޘާ ހިނގާދިޔަ ރެޔަކީ ކަނޑައެޅިގެން ކޮންރެއެއްކަން އައިސްފައެއް ނުވެއެވެ. ރަޖަބުމަހުގައި ކަމެއް ނުވަތަ އެނޫން މަހެއްކަމުގައި ކަމެއްވެސް އެނގޭކަށް ނެތެވެ. އެރެއަކީ ކަނޑައެޅިގެން ކޮންރެއެއްކަން ބަޔާންވެފައިވާ ޙަދީޘްތަކަކީ، ޙަދީޘް ޢިލްމުވެރިންގެ އަރިހުގައި ޘާބިތުވެގެންވާ ޙަދީޘެއް ނޫނެވެ. (އެބަހީ: ޞައްޙަ ޙަދީޘެއްނޫނެވެ.) އިންސާނުންނަށް މިދުވަސް ހަނދާންނެތުމުގެ ފުރިހަމަވެގެންވާ ޙިކުމަތް ވަނީ ﷲ އަށެވެ. އަދި އެރެއަކީ ކޮބައިކަން ކަނޑައެޅިގެން ސާބިތުވިޔަސް، އަޅުކަމުގެ އެއްވެސްކަމެއް އެރެއަށް ޚާއްޞަކުރުމަކީ ހުއްދަވެގެންވާ ކަމެއްނޫނެވެ. އަދި އެރޭ ފާހަގަކުރުން ހުއްދަވެގެންނުވެއެވެ. އެހެނީ، ނަބިއްޔާ ޞައްލަﷲ ޢަލައިހިވަސައްލަމައާއި އެކަލޭގެފާނުގެ ޞަޙާބީން رضي الله عنهم އެރޭ ފާހަގަކުރައްވާފައެއްނުވެއެވެ. އަދި އެބޭކަލުން އެރެއަށް އެއްވެސްކަމެއް ޚާއްޞަނުކުރައްވައެވެ. އެރެއަކީ ފާހަގަކުރުން ޝަރުޢުވެގެންވާ ކަމެއްކަމުގައިވާނަމަ ރަސޫލުﷲ ޞައްލަﷲ ޢަލައިހިވަސައްލަމަ އެކަލޭގެފާނުގެ އުންމަތަށް، އެކަލޭގެފާނުގެ ބަސްފުޅުން ނުވަތަ އެކަލޭގެފާނުގެ ޢަމަލުފުޅުން އެކަން ބަޔާންކޮށްދެއްވަވާނެއެވެ. އަދި އެކަލޭގެފާނުގެ ފަރާތްޕުޅުން އެފަދަކަމެއް ހިނގާފައިވާނަމަ އެކަން އެނގި މަޝްހޫރުވެފައިވާނެއެވެ. އަދި ޞަޙާބީން رضي الله عنهم އަހަރެމެންނާ ހިސާބަށް އެކަން ފޯރުކޮށްދެއްވާނެއެވެ. ފަހެ ހަމަކަށަވަރުން، އެބޭކަލުން ވަނީ އެބޭކަލުންގެ ނަބިއްޔާގެ އަރިހުން އުންމަތަށް ބޭނުންވާނެ އެންމެހާކަމެއް ފޯރުކޮށްދެއްވާފައެވެ. ދީނުގެ އެއްވެސްކަމެއް އެބޭކަލުން ގެއްލުވާލައްވާފައެއް ނުވެއެވެ. އެހެނެއްކަމަކު، އެބޭކަލުންނަކީ ކޮންމެ ހެޔޮކަމަކަށް ކުރިއަރުއްވާ ބޭކަލުންނެވެ.\nފަހެ، އެރެއަކީ ފާހަގަކުރުން ޝަރުޢުވެގެންވާ ރެއެއްކަމުގައިވާނަމަ، މީސްތަކުންކުރެ އެކަމަށް އެންމެ އަވަސްވެވަޑައިގަންނަވާނީ އެބޭކަލުންނެވެ. އަދި ނަބިއްޔާ ޞައްލަﷲ ޢަލައިހިވަސައްލަމައަކީ މީސްތަކުންކުރެ އެންމެ ބޮޑަށް މީސްތަކުންނަށް ނަޞޭޙަތްދެއްވި ކަލޭގެފާނެއެވެ. ރަސޫލުކަމުގެ ރިސާލަތު ވަނީ އެންމެ ފުރިހަމަގޮތުގައި ފޯރުކޮށްދެއްވާފައެވެ. އަދި އެކަލޭގެފާނުގެ އަމާނާތް އަދާކުރައްވާފައެވެ. ފަހެ، އެރޭ މަތިވެރިކުރުމާއި ފާހަގަކުރުމަކީ ﷲގެ ދީނުގެ ތެރެއިންވާކަމެއްކަމުގައިވާނަމަ ނަބިއްޔާ ޞައްލަﷲ ޢަލައިހިވަސައްލަމައަށް އެކަމަށް ޣާފިލުވެވަޑައިގެން ނުވީހެވެ. އަދި އެކަން ބަޔާންކޮށްނުދެއްވައި ނުހިފެހެއްޓެވީހެވެ. އޭގެތެރެއިން (އެބަހީ: އެރޭ މަތިވެރިކުރުމުގެ ތެރެއިން) ކަމެއް ހިނގާފައިނުވުމުން އަންގައިދެނީ އެރޭ ފާހަގަކުރުމާއި، އެރޭ މަތިވެރިކުރުމަކީ އިސްލާމްދީނުގައި އޮތްކަމެއް ނޫންކަމެވެ. ހަމަކަށަވަރުން ﷲ ވަނީ މިއުންމަތުގެ ދީން ފުރިހަމަކޮށްދެއްވާފައެވެ. އަދި އުންމަތަށް ނިޢުމަތް ފުރިހަމަކޮށްދެއްވާފައެވެ. ﷲ އިޛުނަ ނުދެއްވާ ކަމެއް ދީނުގެ ނަމުގައި ޝަރުޢުކުރާމީހާއަށް ﷲ ވަނީ އިންކާރުގެ ބަސްފުޅު ވަޙީ ކުރައްވާފައެވެ. ﷲ ސުބުޙާނަހޫ ވަތަޢާލާ އެއިލާހުގެ ފޮތުގައި ސޫރަތުލް މާއިދާގައި ވަޙީ ކުރައްވާފައިވެއެވެ.\n(الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمْ الإِسْلامَ دِيناً) المائدة: 3\nމާނައީ: “މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންއިލާހު ފުރިހަމަކޮށްދެއްވައިފީމެވެ. އަދި ތިމަންއިލާހުގެ ނިޢުމަތް، ތިޔަބައިމީހުންގެ މައްޗަށް ތިމަންއިލާހު ފުރިހަމަކޮށްދެއްވައިފީމެވެ. އަދި އިސްލާމްދީން ތިޔަބައިމީހުންނަށް ދީނެއްކަމުގައި، ތިމަންއިލާހު ރުހިވޮޑިގެންފީމެވެ.”\nއަދި ﷲ عزّ وجلّ ޝޫރާ ސޫރަތުގައި ވަޙީކުރައްވާފައިވެއެވެ.\n(أَمْ لَهُمْ شُرَكَاءُ شَرَعُوا لَهُمْ مِنْ الدِّينِ مَا لَمْ يَأْذَنْ بِهِ اللَّهُ) الشورى: 21\nމާނައީ: “ނުވަތަ ﷲ، އިޛުނަދެއްވާފައިނުވާ ކަމެއް، އެބައިމީހުންނަށް، ޝަރުޢުކުރާނެ ޝަރީކުންތަކެއް އެބައިމީހުންނަށް ވަނީ ހެއްޔެވެ.”\nއަދި ރަސޫލުﷲ ޞައްލަﷲ ޢަލައިހިވަސައްލަމަގެ އަރިހުން ޘާބިތުވެފައިވާ ޞައްޙަ ޙަދީޘްތަކުގައި، ބިދުޢައާ މެދު ރައްކާތެރިވުމަށާއި، އެއީ ކަނޑައެޅިގެން މަގުފުރެދުމެއްކަމުގައި ޞަރީޙަކޮށް އައިސްފައިވެއެވެ. އެއީ ބިދުޢައިގެ ނުރައްކާތެރިކަމާމެދު އުއްމަތް ސަމާލުކުރުވުމަށެވެ. އަދި އެބައިމީހުން ބިދުޢަހެދުމުން ދުރުކުރުވުމަށެވެ.\nއެގޮތުން، ޞަޙީޙައިން (އެބަހީ: ބުޚާރީއާއި މުސްލިމް) ގައި ޢާއިޝާ ރަޟިޔަﷲ ޢަންހާ، ނަބިއްޔާ ޞައްލަﷲ ޢަލައިހިވަސައްލަމަގެ އަރިހުން ރިވާކުރައްވާފައިވާ ޙަދީޘްވެއެވެ. އެޙަދީޘް ގައި އެކަލޭގެފާނު ޙަދީޘް ކުރެއްވިއެވެ.\n((مَنْ أَحْدَثَ فِى أَمْرِنَا هَذَا مَا لَيْسَ مِنْهُ فَهُوَ رَدٌّ))\nމާނައީ: “އަހުރެމެންގެ ދީނުގައި ތެރެއިން ނުވާ އާކަމެއް މީހަކު ކޮށްފިނަމަ ފަހެ އެކަމެއް އޭނާއަށް ރައްދުވެގެން ވެއެވެ.” (އެބަހީ: އެކަމަކީ ދީނުގެ ތެރެއިންވާކަމެއް ނޫނެވެ. އެމީހާގެ އެބިދުޢައިން ދީން ވަނީ ބަރީޢަވެގެންނެވެ.)\nއަދި މުސްލިމްގެ ރިވާޔަތުގައިވެއެވެ.\nމާނައީ: “ތިމަންމެންގެ މިދީނުގައި ނުކުރާ އާކަމެއް ކޮށްފިމީހާއަށް، އެކަން (އޭނާގެ މައްޗަށް) ރައްދުވެގެންވެއެވެ.”\nއަދި ޞަޙީޙު މުސްލިމްގައި ޖާބިރު ރަޟިޔަﷲ ޢަންހު ކިބައިން ރިވާވެފައިވެއެވެ. ޖާބިރުގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ ހުކުރުދުވަހު އެކަލޭގެފާނުގެ ޚުޠުބާގައި ވިދާޅުވާކަމުގައިވެއެވެ.\n((أَمَّا بَعْدُ، فَإِنَّ خَيْرَ الْحَدِيثِ كِتَابُ اللهِ، وَخَيْرُ الْهُدَى هُدَى مُحَمَّدٍ، وَشَرُّ الْأُمُورِ مُحْدَثَاتُهَا، وَكُلُّ بِدْعَةٍ ضَلَالَةٌ))\nމާނައީ: “އެއަށްފަހު ދަންނައެވެ. ފަހެ، ހަމަކަށަވަރުން އެންމެ ހެޔޮ ބަހަކީ ﷲގެ ފޮތެވެ. (އެބަހީ: އެފޮތުގައިވާ ވަޙީ ބަސްފުޅުތަކެވެ.) އަދި އެންމެ ރަނގަޅު ހިދާޔަތަކީ މުޙައްމަދުގެފާނުގެ ހިދާޔަތެވެ. އަދި ކަންތައްތަކުގެ ތެރެއިން އެންމެ ނުބައިކަމަކީ (ދީނުގައި ޝަރުޢުވެގެންނުވާ) އަލަށް ގެނެސްގަންނަ ކަންކަމެވެ. އަދި ކޮންމެ ބިދުޢައަކީ މަގުފުރެދުމެކެވެ.”\nއަދި ރަނގަޅު ސަނަދަކުން ނަސާއީ ރިވާކުރައްވާފައިވާ ރިވާޔަތުގައިވެއެވެ.\n((وَكُلُّ ضَلَالَةٍ فِي النَّارِ))\nމާނައީ: “އަދި ކޮންމެ މަގުފުރެދުމެއްވަނީ ނަރަކާގައެވެ.”\nއަދި ސުނަންފޮތްތަކުގައި ޢިރުބާޟު ބުން ސާރިޔާ ރަޟިޔަﷲ ޢަންހު ކިބައިން ރިވާވެފައިވެއެވެ. ޢިރުބާޟުގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ އަހުރެމެންނަށް ބަލާޣާތްތެރި ނަސޭހަތެއް ދެއްވިއެވެ. އެނަސޭހަތުން ހިތްތައް ބިރުވެތިވެގެންދިޔައެވެ. އަދި ލޯތަކުން ކަރުނަތައް އޮހިގެންދިޔައެވެ. ފަހެ، އަހުރެމެން ދެންނެވީމެވެ. “އޭ ﷲގެ ރަސޫލައެވެ! ތިޔަ ދެއްވި ނަސޭހަތް، އަހަރެމެންނާ ވަކިވަން އުޅޭ މީހެއްގެ ނަސޭހަތް ފަދައެވެ. ފަހެ، އަހުރެމެންނަށް ވަޞިއްޔަތް ކުރައްވާށެވެ.” އެކަލޭގެފާނު ޙަދީޘްކުރެއްވިއެވެ.\n((أُوصِيكُمْ بِتَقْوَى اللَّهِ وَالسَّمْعِ وَالطَّاعَةِ، وَإِنْ تَأَمَّرَ عَلَيكُمْ عَبْدٌ، فَإِنَّهُ مَنْ يَعِشْ مِنْكُمْ بَعْدِي فَسَيَرَى اخْتِلَافًا كَثِيرًا، فَعَلَيْكُمْ بِسُنَّتِي وَسُنَّةِ الْخُلَفَاءِ الرَّاشِدِينَ الْمَهْدِيِّينَ مِنْ بَعْدِي، تَمَسَّكُوا بِهَا، وَعَضُّوا عَلَيْهَا بِالنَّوَاجِذِ، وَإِيَّاكُمْ وَمُحْدَثَاتِ الْأُمُورِ، فَإِنَّ كُلَّ مُحْدَثَةٍ بِدْعَةٌ، وَكُلَّ بِدْعَةٍ ضَلَالَةٌ))\nމާނައީ: “ﷲއަށް ތަޤްވާވެރިވުމަށާއި، އަޑުއަހާ ކިޔަމަންގަތުމަށް ތިމަންކަލޭގެފާނު ވަޞިއްޔަތްކުރައްވަމެވެ. އެއީ ތިޔަބައިމީހުންގެ މައްޗަށް އަޅަކު ވެރިކުރެވުނުކަމުގައި ޥިނަމަވެސްމެއެވެ. ފަހެ ހަމަކަށަވަރުން ތިމަންކަލޭގެފާނަށްފަހު ތިޔަބައިމީހުންކުރެ ދިރިހުރިމީހަކަށް ގިނަ އިޚްތިލާފުވުންތަކެއް ފެންނާނެއެވެ. (އެހިނދު) ތިޔަބައިމީހުންގެ މައްޗަށް ވަނީ ތިމަންކަލޭގެފާނުގެ ސުންނަތާއި، ތިމަންކަލޭގެފާނަށްފަހު ހިދާޔަތް ލިބިގެންވި ޚުލަފާއުއްރާޝިދީންގެ ގޮތުގައި ހިފެހެއްޓުމެވެ. އެގޮތުގައި ގަދައަށް ކޮލުދަތްތަކުން (އެބަހީ: ބާރަށް) ހިފަހައްޓާށެވެ. އަދި ދީނުގައި އުފެއްދޭ އާކަންތައްތަކުން ތިޔަބައިމީހުން ރައްކާތެރިވާށެވެ. ފަހެ، ހަމަކަށަވަރުން (ދީނުގެ ނަމުގައި) އަލަށް އުފެއްދޭ ކޮންމެ ކަމަކީ ބިދުޢައެކެވެ. އަދި ކޮންމެ ބިދުޢައަކީ މަގުފުރެދުމެކެވެ.”\nމިމާނައިގައި އެތައް ޙަދީޘްތަކެއް ވެއެވެ. އަދިހަމައެފަދައިން ރަސޫލުﷲ ޞައްލަﷲ ޢަލައިހިވަސައްލަމަގެ ޞަޙާބީންގެ ފަރާތްޕުޅުންނާއި، އެބޭކަލުންގެ ފަހުން އައި ސަލަފުއްޞާލިޙުންގެ ފަރާތްޕުޅުން، ބިދުޢައަށް ރައްކާތެރިވުމާއި، އެކަމަށް ބިރުގަތުމުގެ (ބަސްފުޅުތައް) ސާބިތުވެފައިވެއެވެ. އެހެންކަމުން، (އިސްރާއާއި މިޢުރާޖުގެ ރޭ ފާހަގަކުރުމަކީ) ދީނަށް އަލަށް އިތުރުކުރެވޭ އިތުރުކުރުމެކެވެ. އަދި ﷲ އިޛުނަނުދެއްވާކަމެއް ޝަރުޢުކުރުމެވެ. އަދި ﷲގެ ޢަދުއްވުންކަމުގައިވި ޔަހޫދީންނާއި ނަޞާރާއިން އެބައިމީހުންގެ ދީނަށް އިތުރުކުރިގޮތާ އެއްގޮތްވުމުގެ ޢަމަލެކެވެ. އެބައިމީހުން، އެބައިމީހުންގެ ދީނަށް ﷲ އިޛުނަނުދެއްވާ ކަންކަން އުފެއްދީއެވެ. އެހެނީ، (އެފަދަކަމެއް ކުރުމުން) ލާޒިމުކުރަނީ އިސްލާމްދީން ފުރިހަމަނުވާކަމަށެވެ. އަދި އެދީން ފުރިހަމަނުވާކަމަށް ތުހުމަތުކުރެވެނީއެވެ. އަދި ކަނޑައެޅި އެނގިގެންވާގޮތުގައި މިކަމުގައި (އެބަހީ: އެރޭ ފާހަގަކުރުމުގައި) ބޮޑުވެގެންވާ ފަސާދަތަކެއް ވެއެވެ. އަދި ހުތުރުކަން ބޮޑުވެގެންވާ މުންކަރާތްވެއެވެ. އަދި އެއީ ﷲ عزّ وجلّގެ ވަޙީ ބަސްފުޅު\n(الْيَوْمَ أَكْمَلْتُ لَكُمْ دِينَكُمْ) المائدة: 3\nމާނައީ: “މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންރަސްކަލާނގެ ފުރިހަމަކޮށްދެއްވައިފީމެވެ.”\nމި ވަޙީ ބަސްފުޅާ ދެކޮޅަށްކުރެވޭ ހަނގުރާމައެކެވެ. އަދި ބިދުޢައިން ރައްކާތެރިވުމަށާއި، އެކަމާމެދު ހުޝިޔާރުވުމަށް އަންގަވާފައިވާ ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްތަކާ ޞަރީޙަކޮށްވެވޭ ޚިލާފުވުމެކެވެ.\nބަޔާންކުރެވުނު ދަލީލުތަކަކީ އިސްރާއާއި މިޢުރާޖުގެ ރޭ ފާހަގަކުރުމުގެ ބިދުޢައަށް އިންކާރުކުރުމަށް ޙައްޤަށް އެދޭމީހަކަށާއި، އެކަމުން ރައްކާތެރިވުމަށް ފުދޭނެ ދަލީލުތަކެއްކަމުގައި ތިމަން އުއްމީދުކުރަމެވެ. ހަމަކަށަވަރުން އެކަމަކީ (އެބަހީ: އެރޭ ފާހަގަކުރުމަކީ) އިސްލާމްދީނުގައި އޮތްކަމެއް ނޫނެވެ.\nމުސްލިމުތަކުންނަށް ނަސޭހަތްދިނުމާއި ދީނުގައި އެބައިމީހުންނަށް ޝަރުޢުކުރައްވާފައިވާ ކަންކަން ބަޔާންކޮށްދިނުމަކީ ﷲ ވާޖިބުކުރައްވާފައިވާކަމެއްކަމުގައިވުމާއި، ޢިލްމުފޮރުވުމަކީ ޙަރާމްކަމެއް ކަމުގައިވުމާއެކު، މިބިދުޢައާމެދު ތިމަންގެ މުސްލިމް އަޚުން ސަމާލުކުރުވުމަށް ތިމަން ޤަޞްދުކުރީމެވެ. އެހެނީ، މިބިދުޢައަކީ އެކިކަންކޮޅުތަކުގައި ފިސާރި ފެތުރިފައިވާ ކަމެކެވެ. އެކަން ފެތުރިފައިވާލެއް ބޮޑުކަމާހުރެ ބައެއްމީހުން ހީކުރާގޮތުގައި އެއީ ދީނީކަމެކެވެ. އެންމެހާ މުސްލިމުންގެ ޙާލުތައް ރަނގަޅުކުރައްވައި، އެބައިމީހުންނަށް ދީން ރަނގަޅަށް ފަހުމްކޮށްދެއްވާ ފަރާތަކީ ﷲއެވެ. އަހަރެމެންނަށާއި އެބައިމީހުންނަށް ޙައްޤުގައި ހިފެހެއްޓުމާއި، އެޙައްޤުގައި ޘާބިތުމުގެ ތަޥްފީޤު ދެއްވާށި! އަދި އެޙައްޤާ ޚިލާފުވާ ކަންކަން ދޫކޮށްލުމުގެ ތަޥްފީޤުވެސް ދެއްވާށި! ހަމަކަށަވަރުން އެއިލާހީ އެކަމުގެ ވެރި އިލާހެވެ. އަދި އެކަމަށް ކުޅަދުންވަންތަ އިލާހެވެ.\nފަޟީލަތުއް ޝައިޚް ޢަބްދުލް ޢަޒީޒު ބިން ބާޒު ރަޙިމަހުﷲ.


Jamaathugai namaadhakuraanee maadhama rey Maghrib namaadhun: Ministry | Mihaaru\nވަކިވަކިން ނަމާދުކުރަން މިސްކިތްތައް ހުޅުވައިލުމުން ބަޔަކު ނަމާދުކުރަނީ: މާދަމާރޭ ޖަމާއަތުގައި ނަމާދު ކުރަން ފަށާނެ. ފައިލް ފޮޓޯ:މިހާރު\nޖަމާއަތުގައި ނަމާދުކުރާނީ މާދަމާ ރޭ މަޣްރިބް ނަމާދުން ފެށިގެން\n30 ޖޫން 2020 - 21:53 13 comments\nކޮވިޑް-19 ފެތުރުން ކޮންޓްރޯލް ކުރުމަށް އެޅި ފިޔަވަޅެއްގެ ގޮތުން މާލެ ސަރަހައްދުގެ މިސްކިތްތަކުގައި ޖަމާއަތުގައި ނަމާދުކުރުން ހުއްޓާލާފައި އޮންނަތާ ތިން މަސް ދުވަހަށް ފަހު ޖަމާއަތުގައި ނަމާދުކުރަން އަލުން ފާށާނީ މާދަމާ ރޭގެ މަޣުރިބު ނަމާދުން ފެށިގެން ކަަމަށް އިސްލާމިިކް މިނިސްޓްރީން މިރޭ ބުނެފި އެވެ.\nއެ މިނިސްޓްރީން ނެރުނު ސާކިއުލާއެއްގައި ބުނީ މާލެ އާއި ހުޅުމާލެ އއި ވިލިމާލެ، ތިލަފުށި އަދި ގުޅިފަޅުގެ ހުރިހާ މިސްކިތެއްގައި ވެސް މާދަމާ ރޭގެ މަޣުރިބު ވަގުތުން ފެށިގެން ޖަމާއަތުގައި ނަމާދު ކުރިޔަސް އެންމެ ރަނގަޅު ކަމަށެވެ. މިސްކިތްތަކުގައި ސަމާލުވާން ޖެހޭ ކަންތައްތަކެއް އެ ސާކިއުލާގައި ހިމަނާފައިވެ އެވެ. ސިޓީ ކައުންސިލުން ކުރަން ޖެހޭ ކަންތައްތަކާއި ނަމާދަށް ދާ މީހުން ސަމާލުވާން ޖެހޭ ކަންތައްތަކެއް ހިމެނެ އެވެ.\nސިޓީ ކައުންސިލުން ކުރަން ޖެހޭ ކަންތައްތައް:\n- މިސްކިތްތަކުގެ ކާޕެޓް ނަގާފައި ބޭއްވުން.\n- ކޮންމެ ނަމާދެއްގެ ކުރިން މިސްކިތުގައި މޮޕުލައި ސާފުކުރުން.\n- ސައިބޯނިލައިގެން އަތް ދޮވެވޭނެ އިންތިޒާމް ހަމަޖެއްސުން.\n- ކޮންމެހެން ކުރަން ޖެހިއްއްޖެ ހާލަތެއްގައި ނޫނީ އެއާކޯން ބޭނުންނުކުރާ ގޮތަށް ހަމަޖެއްސުން.\n- އެއާކޯން ބޭނުން ކުރާ ނަމަ ދޭތެރެ ދޭތެރެއިން ދޮރުތައް ހުޅުވާލުން.\nމިސްކިތަށް ދާ މީހުން ސަލާމުވާންޖެހޭ ކަންކަތައްތައް:\n- ވުލޫއު ކޮށްގެން މިސްކިތަށް ދިއުން\n- ގެއިން މުސައްލައެއް ގެންދިއުމާއި އެ މީހެއްގެ މުސަައްލައިގައި ނޫނީ ނަމާދު ނުކުރުން.\n- މާސްކް އެޅުން.\n- މިސްްކިތަށް ވަދެ ނިކުމެ އުޅުގައި ގައިދުރުކަން ބެހެއްޓުން.\n- މިސްކިތުގެ އެކި ތަންތަނުގައި ތިބުމުގެ ބަދަލުގައި ފުރަތަމަ ސަފުން ފެށިގެން ފުރަމުން ދިއުން.\n- ރޯގާ ޖެހުން، ހުން އައުން އަދި ކެއްސުން ފަދަ ކަމެއް ހުރި ނަމަ، މިސްކިތަށްް ނުދިއުމާއި އުމުރުން ދުވަސްްވީ މީހުން މިސްކިތަށް ނުދިއުން.\nރާއްޖެ އިން ކޮވިޑް-19 ފެނުމާ ގުޅިގެން، އަޅަން ފެށި ރައްކާތެރިކަމުގެ ފިޔަވަޅުތަކުގެ ތެރެއިން މާލެ ސަރަހައްދުގެ މިސްކިތްތަކުގައި ޖަމާއަތުގައި ނަމާދުކުރުން، އިސްލާމިކް މިނިސްޓްރީގެ އެންގުމާ އެއްގޮތަށް މެދުކަނޑައިލީ މިދިޔަ މާޗް 18 ގަ އެވެ. އޭގެ ފަހުން މިސްކިތްތައް ބަންދުކުރި އެވެ. ނަމަވެސް ލޮކްޑައުނަށް ދިން ލުއިތަކާ އެކު، މި މަހުގެ 14 އިން ފެށިގެން ވަނީ މިސްކިތްތަކުގައި ނަމާދުކުރަން ހުއްދަދީފަ އެވެ\nއިތުރު ލިޔުންތައް މިސްކިތްތައް އިސްލާމިކް މިނިސްޓްރީ ހުކުރު ނަމާދު ލޮކްޑައުން ސިއްހީ ކުއްލި ނުރައްކަލުގެ ހާލަތު ހުޅުމާލެ ވިލިމާލެ މާލެ


އެޑްމިނިސްޓްރޭޓިވް އޮފިސަރ (ށ.ފުނަދޫ ބްރާންޗް)\nމިކުންފުނީގެ ށ.ފުނަދޫ ބްރާންޗަށް ތިރީގައި މިދަންނަވާ މަޤާމަށް މީހަކު ހޯދުމަށް ބޭނުންވެއެވެ.\nވަޒީފާއަށް އެދި ހުށަހަޅާ އެޕްލިކޭޝަން ފޯމް މި ކުންފުނީގެ ހެޑް އޮފީހުންނާއި (ޕޯޓް ކޮމްޕްލެކްސް،7ވަނަ ފަންގިފިލާ) ށ.ފުނަދޫ ބްރާންޗުން ރަސްމީ ދުވަސްތަކުގެ 08:00 - 15:00 އަށް ލިބެންހުންނާނެއެވެ. ވަޒީފާއަށް އެދި ހުށަހަޅާ ފަރާތްތަކުގެ ތެރޭގައި ޝަރުތު ހަމަވާ ފަރާތެއް ނެތްނަމަ އިންޓަރވިއުއާއި، ތައުލީމީ ފެންވަރަށާއި މަސައްކަތު ތަޖުރިބާއަށް ބަލައި، އެންމެ އެކަށީގެންވާ ފަރާތަކަށް ވަޒީފާ ހަމަޖައްސާ ދެވޭނެއެވެ.\nވީމާ، ޝައުޤުވެރިވެލައްވާ ފަރާތްތަކުން 22 އޮކްޓޯބަރ 2019 ވާ އަންގާރަ ދުވަހުގެ 15:00 ގެ ކުރިން ތިރީގައި މިވާ އެޑްރެހަށް ނުވަތަ އީމެއިލް އަށް އެޕްލިކޭޝަން ފޯމާއިއެކު ސީ.ވީ، އައިޑެންޓިޓީ ކާޑުގެ ކޮޕީ، އެޓެސްޓް ކޮށްފައިވާ ތައުލީމީ ސެޓްފިކެޓްތަކުގެ ކޮޕީ އަދި3މަސް ނުވާ ޕޮލިސް ރިޕޯރޓް ހުށަހެޅުއްވުން އެދެމެވެ.\n17 ޟަފަރު 1441\nސުންގަޑި: 22 އޮކްޓޫބަރު 2019 1500


Mahloofah jalun dhey inaayaiythah kandaalaifi | Mihaaru\nނޫސްވެރިންގެ ބައްދަލުވުމެއް ބާއްވަން މަހްލޫފް އުޅުއްވުމުން، ފުލުހުން ހުރަސް އަޅަނީ: އޭނާ އަށް ޖަލުން ލިބޭ ބައެއް އިނާޔަތްތައް އެއް މަސް ދުވަހަށް ކަނޑާލާފައިވާ ކަމަށް އާއިލާ އިން ބުނޭ.---މިހާރު ފައިލް ފޮޓޯ\n29 މާޗް 2017 - 12:10 27 comments\nމަހްލޫފަށް ދޭ އިނާޔަތްތައް ކަނޑާލި ކަމަށް ކަރެކްޝަނަލް ސާވިސްގެ މީޑިއާ އޮފިޝަލް ވިދާޅުވި ނަމަވެސް އެކަމާ ގުޅޭ އިތުރު ތަފްސީލެއް އޭނާ ނުދެއްވަ އެވެ.\nމަހްލޫފްގެ އާއިލާ އިން ތުހުމަތުކުރާ ގޮތުގައި، އޭނާ އަށް ޖަލުން ލިބޭ އިނާޔަތްތައް ކަނޑާލީ ރައްޔިތުންގެ މަޖިލީހުގެ ރައީސް އަބްދުﷲ މަސީހް މުހައްމަދަށް ވަރަށް ބޮޑަށް ފާޑު ވިދާޅުވެ، ނެރުއްވި އޯޑިއޯ އާ ގުޅިގެންވެ. އެ އޯޑިއޯގައި މަހްލޫފް ވަނީ މަސީހްގެ އިތުބާރު ނެތް ކަމަށް ހުރިހާ މެމްބަރުން މިދިޔަ ހޯމަދުވަހުގެ ޖަލްސާގައި ވޯޓު ދެއްވުމަށާއި އިދިކޮޅު ފަރާތްތަކުން ގުޅިގެން ކުރާ މަސައްކަތަށް ތާއީދު ކުރައްވައިފަ އެވެ.\nމަހްލޫފްގެ އަނބިކަނބަލުން ނަޒްރާ ނަސީމް (ނަޒޫ) މިއަދު ވިދާޅުވި ގޮތުގައި، ކަރެކްޝަނަލް ސާވިސް އިން ހިފެހެއްޓީ، ހަފުތާއަކު އެއް ފަހަރު އާއިލާ އަށް ފޯނު ކުރުމުގެ ފުރުސަތާއި އާއިލީ ބައްދަލުވުންތައް އަދި އެކަހެރި ބައްދަލުވުންތަކެވެ.\nއޭނާ ވިދާޅުވީ މަސީހާ ގުޅޭ ގޮތުން މަހްލޫފް ނެރުއްވި އޯޑިއޯގައި ގައުމީ ސަލާމަތަށް ނުރައްކާވާ ފަދަ އެއްވެސް ވާހަކައެއް ދައްކަވާފައި ނުވާ ކަމަށެވެ. އަދި މަސީހުގެ އިތުބާރު ނެތް ކަމަށް ވޯޓު ދެއްވުމަށް މަޖިލީހުގެ މެމްބަރުންނަށް ގޮވައިލެއްވުމަކީ ގައުމީ ސަލާމަތަށް ނުރައްކާވާ ފަދަ ހާލަތެއް އައުން ނޫން ކަމަށް އޭނާ ވިދާޅުވި އެވެ.\n"އިނާޔަތްތައް ކަނޑާލުން ވަރަށް ބޮޑަށް ކުށްވެރި ކުރަން. މިއީ ވަކި މީހަކާ މެދު ތަފާތު ކުރުންތައް ގެންގުޅެމުންދާ ކަމުގެ ހެއްކެއް،" ނަޒޫ ވިދާޅުވި އެވެ.\nމަހްލޫފްގެ އޯޑިއޯގައި ވިދާޅުވީ ރައީސް އަބްދުﷲ ޔާމީން "މޮޑެން ގެންގުޅުއްވާ ފުށްގަނޑަކަށް" ރައްޔިތުންގެ މަޖިލީހުގެ މެންބަރުން ހެއްދެވީ މަޖިލީހުގެ ރައީސް މަސީހު ކަމަށެވެ. އަދި ރައީސް ޔާމީންގެ އަނބިކަނބަލުން ފާތުމަތު އިބްރާހިމް "ހަލުވަން ގެންގުޅޭ ބޮލި ރަވައެއްގެ ފުއްތަކަކަށް" މެންބަރުން ހެއްދެވުމުގެ ޖާގަ ދެއްވީ ވެސް މަސީހު ކަމަށް މަހްލޫފް ވިދާޅުވެފައިވެ އެވެ.\nވެރިކަންކުރާ ޕީޕީއެމްގައި ހުންނަވައި، ރައީސް އަބްދުﷲ ޔާމީންގެ ވެރިކަމާ ދެކޮޅު މުޒާހަރާތަކުގައި އުޅުއްވަނިކޮށް ފުލުހުންނަށް ހުރަސްއެޅި ކަމުގެ ދެ މައްސަލައެއްގައި މަހްލޫފަށް ކުރި އެއް ހުކުމުގެ މުއްދަތު މިދިޔަ ޖެނުއަރީ 17 ގައި ވަނީ ހަމަވެފަ އެވެ. އަނެއް ހުކުމުގެ މުއްދަތު ޖޫން މަހުގެ ކުރީކޮޅު ހަމަވާނެ އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ކ. މާފުށި މާފުށީ ޖަލު ކަރެކްޝަނަލް ސާވިސް


SunOnline: Raajje in moodhu vinaige aa vahthareg fenijje\nރާއްޖެއިން މޫދުވިނަައިގެ އާ ވައްތަރެއް ފެނިއްޖެ\nޝަފްނާ ހުސައިން 21 May 2020, 16:22\nއައްޑޫ ނޭޗާ ޕާކުން ފެނުނު އާ ވައްތަރެއްގެ މޫދު ވިނައެއް -- ފޮޓޯ/ މޯލްޑިވްސް ރެޒީލިއަންޓް ރީފްސް ޕްރޮޖެކްޓް\nރާއްޖެއިން އަދި މިހާތަނަށް ފެނިފައިނުވާ މޫދުވިނައިގެ އާ ބާވަތެއް ފެނިފައިިވާ ކަމަށް މޯލްޑިވްސް ރެޒީލިއަންޓް ރީފްސް ޕްރޮޖެކްޓުން ބުނެފި އެވެ.\nއެ ޕްރޮޖެކްޓުގެ ފޭސްބުކް ޕޭޖުގައި ބުނެފައި ވަނީ، އާ ވައްތަރެއްގެ މޫދުވިނައެއް ފާހަގަ ވެފައި ވަނީ އިއްޔެ ބޭއްވި ވެބިނާއެއްގެ ތެރެއިން، މޫދުވިނައިގެ ފޮޓޯތަކެއް ބަލަމުން ދަނިކޮށް ކަމަށެވެ.\nއާ ވައްތަރެއްގެ މޫދު ވިނައެއް ފެނިފައި ވަނީ އައްޑޫ ނޭޗާ ޕާކުންނެވެ. އަދި އެއީ ސައިމޮޑޭސިއާ ސެރަލާޓާ ކިޔާ މޫދުވިނައެއް ކަމަށް ތަޖުރިބާކާރުން ކަށަވަރުުކޮށްދީފައިވާ ކަމަށް ވެސް އެ ޕޭޖުގައި ބުނެފައިވެ އެވެ.\nމިއާއެކު ރާއްޖެއިން ފެނިފައިިވާ މޫދުވިނައިގެ ބާވަތްތަކުގެ އަދަދު ވަނީ ހަތަކަށް އަރާފައެވެ. މީގެ އިތުރުން ރާއްޖެއިން މޫދުވިނައިގެ އިތުރު ވައްތަރުތައް ފެނުމަކީ ވަރަށް ބޮޑަށް އެކަށީގެންވާ ކަމެއް ކަމަށް ރެޒީލިއަންޓް ރީފްސް ޕްރޮޖެކްޓުން ވަނީ ބުނެފަ އެވެ.\nރާއްޖޭގައި މޫދުވިނަ ނޮޅުމުގެ އާދަ ހުއްޓުވައި، އަދި މޫދުވިނަ ހިމާޔަތްކުރުމަށް މިދިޔަ އަހަރުގެ ކުރީކޮޅު ވަނީ "ޕްރޮޓެކްޓް މޯލްޑިވްސް ސީގްރާސް"ގެ ނަމުގަައި ބޮޑު ކެމްޕޭނެއް ވެސް ފަށައިފައެވެ. އެ ކެމްޕޭނުގައި ރާއްޖޭގެ ގިނަ އަދަދެއްގެ ރިސޯޓުތަކުން ވެސް ވަނީ ބައިވެރިވެފަ އެވެ.\nއެ ކެމްޕޭނު ފެށީ ސިކްސް ސެންސެސް ލާމު ރިސޯޓުގެ މެރިން ބަޔޮލޮޖިސްޓުންގެ ޓީމު "މޯލްޑިވްސް އަންޑަވޯޓާ އިނީޝިއޭޓިވް"އާއި ކަނޑުއަޑީގެ ދިރުންތައް ހިމާޔަތްކުރަން މަސައްކަތްކުރާ އިނގިރޭސިވިލާތުގެ ޗެރިޓީ "ބްލޫ މެރިން ފައުންޑޭޝަން" ގުޅިގެންނެވެ.\nމޯލްޑިވްސް ރެސިލިއެންޓް ރީޕްސް ޕްރޮޖެޓަކީ ވެސް ބްލޫ މެރިން ފައުންޑޭޝަނުން ކުރިއަށް ގެންދާ ޕްރޮޖެކްޓެކެވެ.


Delivery Kuraa Meehun Amalu Kuran Jehey Usoolthah Anmu Koffi - Vaguthu\nޑެލީވަރީ ކުރާ މީހުން އަމަލުކުރަންޖެހޭ އުސޫލުތައް އާއްމުކޮށްފި\nޑެލިވަރީ ކުރާ މީހުން އަމަލުކުރާނެ އުސޫލުތައް އާއްމުކޮށްފިއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އާ ޔޫތު މިނިސްޓްރީ ގުޅިގެެން އާއްމު ކޮށްފައިވާ އެ އުސޫލުގައި 10 ކަމެއް ފާހަގަކޮށްފައިވެއެވެ. އޭގެ ތެރޭގައި ހިމެނޭ ކަންކަމަށް ބަލާއިރު، ރައްކާތެރިކަމުގެ ފިޔަވަޅެއްގެ ގޮތުން މާސްކާއި އަންގި މަސައްކަތް ކުރާ ހުރިހާ ވަގުތެއްގައިވެސް ބޭނުން ކުރުމާއި މަސައްކަތް ނިންމުމަަށްފަހު ރައްކާތެރިކަމާއެެކު މާސްކާއި އަންގި ނައްތާލުމާއި، ޑެލިވަރީ ކޮށްދޭނީ ކޮންމެ ގެއެއްގެވެސް ގްރައުންޑް ފްލޯއާ ހަމައަށް ފޯރުކޮށްދިނުމަށް އެންގުމުގެ އިތުރުން ޑެލިވަރީ ކުރާ މުދާ އަތުން އަތަށް ދިނުމުގެ ބަދަލުގައި ގްރައުންޑް ފްލޯގައި ބެހެއްޓުން އަދި ޑެލިވަރީ ކުރުމަށްފަހު މަޑުނުކުރުމަށެވެ.\nއެ އުސޫލުގައި ބުނެފައި ވަނީ ޑެލިވަރީ ކުރުމުގައި މަސައްކަތް ކުރަންޖެހޭނީ އެކަނި ކަމަށާ ޑަބަލް ޝީޓްކޮށްގެން ޑެލިވަރީ ނުކުރެވޭނެ ކަމަށެވެ. ހަމައެހެންމެ މަސައްކަތް ކުރުމުގައި އިޖްތިމާއީ ގައިދުރުކަމަށް ކޮންމެހެންވެސް އިސްކަން ދިނުން ލާޒިމް ކަމާއި ވޮލެންޓިއަރުން ނުވަތަ ކޮންޓެކްޓްވާ އެއްވެސް މީހެއްގެ ހުމާއި ރޯގާގެ އަލާމާތެއް ހުރެއްޖެނަމަ މަސައްކަތަށް ނުނިކުމެ ރިޕޯޓް ކުރުމަށް އިރުޝާދު ދީފައިވެއެވެ.\nއަދި ކޮންޓެކްޓް ޓްރޭސިން ހަދަމުންދާއިރު އެއިން އެއްވެސް ފަރާތަކާއި ކޮންޓެކްޓްވެފައިވާނަމަ މަސައްކަތަށް ނުނިކުމެ ރިޕޯޓް ކުުރުމުގެ އިތުރުން، މޮނިޓަރިން ނުވަތަ ކަރަންޓީނުގެ ހާލަތުގައިވާ އެއްވެސް ގެއަކަށް ނުވަތަ މީހަކަށް ޑެލިވަރީ ނުކުރުމަށް ވަނީ އަންގާފައެވެ.\nހަމައެހެންމެ އަމިއްލަ ގޭގައި އެއްވެސް މީހެއްގެ ފަރާތުން ރޯގާގެ އަލާމާތެއް ހުރިނަމަ އަދި ރޯގާ ޖެހި ބަލިވެ އުޅޭނަމަ މަސައްކަތަށް ނުނިކުތުމަށް އިލްތިމާސްކޮށްފައިވެއެވެ.\nފުލުހުން މިހާރު ވަނީ ޑެލިވަރީއަށް ހުއްދަ ދީފައިވާ ފިހާރަތަކަށް 24 ގަޑިއިރު ޑެލިވަރީ ކުރުމުގެ ހިދުމަތް ދީފައެވެ. އަދި ކެފޭ، ރެސްޓޯރަންޓްތަކަށް ހެނދުނު 08:00 ފެށިގެން ރޭގަނޑު 23:00 ނިޔަލަށް ފުރުސަތު ދީފައެވެ.\nމާލެއިން ކޮވިޑް-19 އަށް ފައްސިވާ މީހުން ފެނުމާއި ގުޅިގެން، މާލެ ސިޓީ ފުރަބަންދު ކޮށްފައި ވާތީ އާންމުން ބޭނުންވާ މުދާތައް އެ ގެތަކަށް ޑެލިވާ ކޮށްދޭނެ ވޮލިންޓިއަރުން ހޯދަން ޔޫތު މިނިސްޓްރީން ހުޅުވާލުމާއި ގުޅިގެން، 300 ވުރެ ގިނަ ވޮލަންޓިއަރުން ވަނީ ކުރިމަތިލާފައެވެ.\nއޭޕްރީލް 18, 2020 20:10\nސައިކަލްގާ ޑަބަލް ސީޓް ނުކުރުން ވަރައް ރަގަޅު ފިޔަ ވަޅެއް ކަން ފާހަގަ ކޮއްލަން.މެލޭގަ ކާއަ ކައްވެސް އެރެނީ އެމްމެ މީހަކައް ކަން ބުނެލަން.މެލޭގަ އަޅާފަވާ ހަރު ކަސި ފިޔަވަޅު ތަކުގެ ސަބަބުން އެގައުމް ގަ ޕޮޒިޓިވް ވާ މިންވަރު ވަރައް ދައް ވަމުން އަންނަނީ.\nއޭޕްރީލް 18, 2020 23:49\nތިގޮތަށް އަމަލެއް ނުކުރޭ... މިރޭ ވެސް ޑެލިވަރީ ކުރި މީހުން ސިއްހީ ގޮތުން އަޅަން ޖެހޭ ފިޔަވަޅުތަކަށް އަދި ސޯޝިއަލް ޑިސްޓެންސިން އަކަށް ކަމޭނުހިތާ.... ވަރަށް ހިތާމަހުރި.. ޑެލިވަރީ ކުރާ ފަރާތްތަކަށް ވިސްނަވައިދީ....


Hulhuvithaa 24 gadi iru nuvaees Ring road gai accident eh | Mihaaru\nރިންގު ރޯޑުގައި ހިނގި އެކްސިޑެންޓު ތަހުގީގު ކުރަން ފުލުހުން ހަރަކާތްތެރިވަނީ.\nހުޅުވިތާ 24 ގަޑިއިރު ނުވަނީސް ރިންގު ރޯޑުގައި އެކްސިޑެންޓެއް\n07 ސެޕްޓެމްބަރ 2018 - 17:14 11 comments\nއެ މަގުން ދުއްވާފައި ދިޔަ ދެ ސައިކަލެއް ޖެހިގެން ހިނގި އެކްސިޑެންޓުގައި އެއްވެސް މީހަކަށް އަނިޔާއެއް ނުވެ އެވެ. އާއްމުވެފައިވާ ފޮޓޯއަކުން ފެންނަނީ، ސައިކަލެއް ވެއްޓިފައި އޮއްވަ އެވެ.\nމި އެކްސިޑެންޓާ ގުޅޭ ގޮތުން ފުލުހުންގެ ބަހެއް ނުލިބުނެވެ.\nމާލޭގައި ހުންނަ ހުޅުމާލޭ ފެރީ ޓާމިނަލުން ފެށިގެން އިންޑަސްޓްރިއަލް ވިލެޖާ ހަމަ އަށް ބޮޑުތަކުރުފާނު މަގުގައި ތާރު އަޅާފައިވާ އިރު، އެ މަގުގެ އެ ބައި މިހާރު ވަނީ ހަތަރު ލޭން ހިމެނޭ ގޮތަށް 12 މީޓަރަށް ފުޅާކޮށްފަ އެވެ. އެ މަގު ފުޅާކޮށްފައި ވަނީ ބްރިޖަށް ދަތުރުކުރާ އުޅަނދުތައް ތޮއްޖެހުނަ ނުދިނުމަށެވެ.\nކުރިއާ އަޅާބަލާއިރު، އެ މަގުގައި ވެހިކަލް ދުއްވަން މާބޮޑަށް ވެސް ފަސޭހަ އެވެ. ގާއަތުރާފައި އޮތްއިރު ހުންނަ އަޑިގުޑަންތަކެއް ވެސް ނުހުރެ އެވެ. އެކަމަކު، ބްރިޖުގެ ބަސްދަތުރުތަކަށް ވެސް ލޭންތައް ޚާއްސަކޮށްފައިވާ އެ މަގުގައި، ބާރު ސްޕީޑުގައި، ގަވާއިދާ ޚިލާފަށް ދުއްވަން ވެއްޖެ ނަމަ އެކްސިޑެންޓުތައް ގިނަވާނެ އެވެ.\nއެކްސިޑެންޓުތައް ހިނގާފާނެތީ، ރައްކާތެރި ކަމުގެ ފިޔަވަޅެއްގެ ގޮތުން، އިއްޒުއްދީން މަގުން [ކަޅުތުއްކަލާ ކޮށީގެ ހުޅަނގު ދެކުނު] ފެށިގެން ހުޅުމާލެ ފެރީ ޓާމިނަލާ ދެމެދު އެ މަގުގެ އެއްވެސް ތަނެއްގައި ޕާކު ކުރުން ވެސް އޮތީ މަނާކޮށްފަ އެވެ.\nއިތުރު ލިޔުންތައް އެކްސިޑެންޓް ފުލުހުން ޓްރެފިކް ބޮޑުތަކުރުފާނުމަގު


މުދާ ބެލުން : 24 މާރިޗު 2020 ވާ އަންގާރަ ދުވަހުގެ ހަވީރު 16:30 ގައި\nމުދާ ބެލުމަށް ނަން ނޯޓް ކުރުން: މުދާ ބެއްލެވުމަށް ވަޑައިގަތުމުގެ 02 ގަޑިއިރު (14:30) ކުރިން 3328995 ނަންބަރު ފޯނަށް ގުޅުއްވައި ނުވަތަ [email protected] އަށް އައިޑީ ކާޑު ގެ ކޮޕީ އާއި ގުޅޭނެ ނަންބަރ ފޮނުއްވައި ނަން ނޯޓްކުރައްްވަން ވާނެއެވެ.\n3.ނީލަމުގައި ބައިވެރިވުން: މި ނީލަމުގައި ބައިވެރިވެވޭނީ 25 މާރިޗު 2020 ވާ ބުދަ ދުވަހު ރޭގަނޑު 20:00 ގެ ކުރިން، މިކުންފުނީގެ ކާގޯ ކްލިއަރެންސް ޑިޕާރޓްމެންޓަށް ދުރުވެ، ނީލަމުގައި ބައިވެރިވުމަށް އެދި ނީލަމުގައި ރަޖިސްޓްރީ ކުރާ ފޯމު ފުރިހަމަކޮށް ހުށަހަޅާ ފަރާތްތަކަށެވެ.\n4. ނީލަން ކިޔުން: 26 މާރިޗު 2020 ވާ ބުރާސްފަތި ދުވަހު 14:00 ން ފެށިގެން.\n5. ނީލަން ކިއުން އޮންނަ ތަން: ސަރވިސް ބިލްޑިންގ ގެ މީޓިންގ ރޫމް-2 ގައި.\nސުންގަޑި: 25 މާރިޗު 2020 2000


Film "Radhe" release kuran kuda vaguthu kolhakah vefaivanikoh leak kohlaifi – adduLIVE\nފިލްމް "ރާދޭ" ރިލީޒް ކުރަން ކުޑަވަގުތުކޮޅަކަށް ވެފައިވަނިކޮށް ލީކުކޮށްލައިފި\nMay 13, 2021, 20:23 ޝަބްނަމް ރަޝީދު\nސަލްމާން ޚާން އޭނާގެ ސަޕޯޓަރުންނަށް އީދު ހަދިޔާއެެއްގެ ގޮތުގައި ބުނެ މިއަދު ރިލީޒް ކުރުމަށް ހަމަޖެހިފައިވާ ފިލްމް"ރާދޭ" ރިލީޒް ކުރުމަށް ކުޑަ ވަގުތުކޮޅަކަށް ވެފައިވަނިކޮށް އިންޓަނެޓްގެ ބައެއް ސައިޓްތަކުގައި އެ ފިލްމް ލީކް ކޮށްލައިފިއެވެ.\nސަލްމާންގެ ސަޕޯޓަރުން ވަނީ މި ފިލްމް އެކި ސައިޓްތަކުގައި ހުރި ކަމަށާއި އެކަމަށް ފިޔަވަޅު އެޅުމަށް އެދި ސަލްމާނަށް މެސެޖްތައް ފޮނުވާފައެވެ.\nސަލްމާން ވަނީ މިއީ ވަރަށް ދެރަކަމެއް ކަމަށް ބުނެފައެވެ. އަދި ކޮންމެ ބަޔަކު ވެސް ފިލްމެއް އުފައްދަނީ ވަރަށް މަސައްކަތުން ކަމަށާއި އެތައް ފައިސާއެއް ޚަރަދު ކޮށްގެން ކަމަށްވާތީ މި ގޮތަށް ފިލްމުތަކުން ނާޖާއިޒު ފައިދާ މީހުން ނެގުމަކީ ގަބޫލު ކުރެވޭނެ ކަމެއް ނޫން ކަމަށް އޭނާ ވަނީ ބުނެފައެވެ.\nކޮވިޑްގެ ސަބަބުން ލޮކްޑައުންގެ ހާލަތުގައި އިންޑިއާ އޮތުމުގެ ސަބަބުން މި ފިލްމު ތިއޭޓަރު ތަކުގައި ދެއްކުމުގެ ބަދަލުގައި އޮންލައިން ޚާއްސަ ޕްލެޓްފޯމްތަކުގައި ރިލީސް ކުރުމަށް ވަނީ ހަމަޖެހިފައެވެ.


BREAKING NEWS: Broadband Internet Aguheyo Vaanee July Mahu - Vaguthu\nސަރުކާރުން މިއަދު އިއުލާން ކުރި "ނެޓް އަގުހެޔޮ" ސިޔާސަތުގެ ދަށުން ބްރޯޑްބޭންޑް އިންޓަނެޓްގެ އަގު ހެޔޮ ވާނީ ޖުލައި މަހުގައި ކަން ހާމަކޮށްފިއެވެ.\nއިންޓަނެޓުގެ އާ އަގުތައް އިއުލާން ކުރުމަށް އޮންލައިންކޮށް ރަސްމިއްޔާތެއް ބޭއްވި އިރު، އިންޓަނެޓްގެ އަގު ހެޔޮ ކުރުމަށް ހަމަޖެހިފައި ވަނީ ފޭސްތަކަކަށް ބަހާލައިގެންނެވެ. އެގޮތުން ފުރަތަމަ ފޭސްގައި ފިކްސްޑް ބްރޯޑްބޭންޑް ދެ ސާވިސް ޕްރޮވައިޑަރުން ވެސް 2021 ވަނަ އަހަރުގެ ޖުލައި މަހު އަގުތައް %28 - %30 އަށް ދަށްކުރުމަށް ނިންމާފައިވާ ކަމަށެވެ.\nމޯބައިލް ބްރޯޑްބޭންޑްގެ އަގު ހެޔޮ ކުރުމަށް ހަމަޖެހިފައި ވަނީ ދެވަނަ ފޭސްގައެވެ.\nފިކްސްޑް ބްރޯޑްބޭންޑްގެ އަގަށް ގެނައި ހެޔޮ ބަދަލުތައް:\n30 ޖީބީގެ ޑޭޓާ 250ރ. އަށް،5އެމްބީޕީއެސް ސްޕީޑްގައި (ތްރޮޓޮލް ސްޕީޑް:2އެމްބީޕީއެސް)\n100 ޖީބީގެ ޑޭޓާ 500ރ. އަށް، 15 އެމްބީޕީއެސް ސްޕީޑްގައި (ތްރޮޓޮލް ސްޕީޑް:5އެމްބީޕީއެސް)\n200 ޖީބީގެ ޑޭޓާ 700ރ. އަށް، 25 އެމްބީޕީއެސް ސްޕީޑްގައި (ތްރޮޓޮލް ސްޕީޑް:5އެމްބީޕީއެސް)\nއެކި ފޭސްތަކަށް ބަހާލައިގެން އަގުތައް ދަށްކޮށް ހިދުމަތަށް ބަދަލު ގެންނެސް ނިމޭއިރު 60-70 އިންސައްތަ އަގުހެޔޮ ވާނެއެވެ.\nއިންޓަނެޓަކީ މިއަދު ދިރިއުޅުމުގެ އެއްބަޔަށް ވެފައިވާ އިރު، އިންޓަނެޓަކީ އަސާސީ ހިދުމަތެއް ކަމަށް ބަލައި ކޮންމެ ރައްޔިތަކަށް ވެސް ފަސޭހަ އިން އެކަށީގެންވާ ފެންވަރެއްގައި އަދި އަގެއްގައި އިންޓަނެޓު ލިބޭނެ ޕެކޭޖް ތައާރަފް ކުރުމަކީ ސަރުކާރުގެ އަބަދުވެސް ވިސްނުމެކެވެ.\nޓެކްނޮލޮޖީ މިނިސްޓްރީން ވިދާޅުވީ އާދައިގެ މިންވަރަކަށް އިންޓަނެޓު ބޭނުން ކުރާ މީހުންނަށާއި ސްކޫލް ކުދިންގެ ވީޑިއޯ ކޮންފަރެންސިން އަށާއި އައިސީޓީ ދާއިރާގައި މަސައްކަތް ކުރާ ފަރާތްތަކަށް ހާއްސަކޮށް އިންޓަނެޓު ޕެކޭޖްތަކެއް މި ސިޔާސަތުގެ ދަށުން ތައާރަފް ކުރާނެ ކަމަށެވެ.\nޓެކްނޮލަޖީ މިނިސްޓަރު އައިޝަތު ޝައުނާ ވިދާޅުވި ގޮތުގައި ސަރުކާރުގެ ސިޔާސަތުތައް ތަންފީޒު ކުރުމުގައި އިންޓަނެޓުގެ ދައުރު ބޮޑެވެ. އަދި ލާމަރުކަޒީ ނިޒާމެއް އެންމެ ފުރިހަމަ އަށް ގާއިމު ކުރެވޭނީ އިންޓަނެޓުގެ ހިދުމަތް ފުޅާވެ ހަރުދަނާވެގެން ކަމަށް ވިދާޅުވިއެވެ.\nޝައުނާ ވިދާޅުވީ ސަރުކާރުގެ މައިގަނޑު ސިޔާސަތުތަކާ އިންޓަނެޓާ ގުޅިފައިވާ އިރު ޓެލެމެޑިސިން އާއި ޓެލެކްލާސް ފަދަ ހިދުމަތްތައް މުޅި ރާއްޖެ އަށް ފޯރުކޮށްދިނުމުގައި ފެންވަރު ރަނގަޅު އިންޓަނެޓުގެ ހިދުމަތް މުޅި ރާއްޖެ އަށް ބޭނުންވާ ކަމަށެވެ.\nމެއި 27, 2021 11:19\nނިކަމެތިން ބޭނުންކުރާނީ މޮބައިލް އިންޓަނެޓް......ނަމަވެސް ނެތް ވީކަމެއް................ވަޢްދު ފުއްދަނީ މޮޔައަކު ބޯބާލާހެން.........\nމެއި 27, 2021 15:14\n"އަމާ ބުނީތީ ފަރަށް، ބަފާ ބުނީތީ ދަރަށް" ދާހެން ވައުދު ފުއްދީ ނުން ސުލޯލިހު؟\nމެއި 29, 2021 15:54\nމޮޔަޔަކު ބޯބާލަނީ ކިހިނެތް؟\nމެއި 27, 2021 17:59\n2023 ޖުލައިގެ ދޯ!\nމެއި 27, 2021 18:27\nސާބަހޭ އަދި2މަސް ފަހުން!!އެންމެ އަގު ހެޔޮ ޕެކޭޖް 250 ވީމަ ބޮޑު 150 ވަރުގެ ޕެކޭޖެއް އިންނަނަމަ ދޯ


ދިޔަރެސް (ދެވަނަ ބައި) | Naares\nދިޔަރެސް (ދެވަނަ ބައި)\nކުޑަކުދިންގެ ވާހަކަ 55 ( ދިޔަރެސް2ވަނަ ބައި)\nއިންތިޒާރު ކޮށްގެން ހުރި ފެނުޕަރީގެ ކުޑަ ނަމަވެސް އަސަރެއް ނުފެނުމުން އީވާން ކަރުއެލުނެވެ. ނިކަން ފޫހިގޮތަކަށް ޗޮކެއް ކަނޑާލުމަށްފަހު މަންމައާއި ދިމާއަށް މާޔޫސީ ނަޒަރަކުން ބަލައިލިއެވެ. “ދެން ދަމާ ހިނގާ! އެހެން ދުވަހަކުން އަންނަނީ ދޯ؟ މިއަދު ޕަރީތައް މިހިސާބަށް ނާންނަ ދުވަކީ ކަމަށް ވެދާނެ.” އީވާން ގެ މޫނުން ފެނުނު ކުލަވަރުން އިވުނާ އޭނާގެ ދަރިފުޅު ހިތްހަމަ ޖައްސާލަދިނެވެ. އެވާހަކައިން އަނެއްކާވެސް އީވާނަށް ލިބުނީ އިތުރު އުއްމީދެކެވެ. ނިކަން އުފަލުން ފޮޅިފައި މަންމަގެ ގައިގައި ބައްދާލިއެވެ. “މަންމަ މިހާރު ގަބޫލުކުރަންދޯ މާމެއިޑު އެއީ އުޅޭ އެއްޗެއް ކަމަށް؟” އީވާން ކުރެއް ނުކުރިއެވެ. އޭނާގެ ވިސްނުމުގައި މުޅިން ހެން ދައުރުވަމުން ދިޔަ ފެނުޕަރީގެ ވާހަކައިން ސުވާލު އުފައްދަނީއެވެ.\nރޭގަނޑުގެ ކެއުމަށް އިންސާފުކުރަމުން ދިޔަ ވަގުތުގައިވެސް އީވާންގެ ވާހަކައަކީ އެއީއެވެ. “ބައްޕާ! މިހާރު މަންމަވެސް ގަބޫލު ކޮށްފި މާމެއިޑު އެއީ އުޅޭ އެއްޗެއް ކަމަށް! ” އީވާން ބަތް ސުވައެއް ނަނގާ އަނގަޔަށް ލުމުގެ ކުރިން ބުންޏެވެ. ” ދެން މިއަދު މާމެއިޑު ދުށިންތަ؟” ބައްޕަ އީވާންގެ ވާހަކަގައި ބައިވެރިވީ މާ ޝައުޤުވެރިގޮތަކަށް ނޫނެވެ. “މާދަމާ އޮފީސް ޕިކުނިކް ދަތުރެއް ހަމަޖައްސަން އެބަޖެހޭ. އަންދުމެންގެއަށް ބައްޕަ ދާން މިދަނީ. އާދެވޭނީ ތަންކޮޅެއް ލަހުން” ކައި ނިމިގެން އާރިޒް ތެދުވެ އަތްދޮވެލިއެވެ. އޭރު މަންމަ ހުރީ މޭޒު ކައިރީގައި އީވާން އަށް ޖޫސްތައްޓެއް ގިރާށެވެ. ޖޫސްތަށި ގިރާ ނިންމާލުމަށްފަހު އީވާންގެ ކައިރީގައި ބެހެއްޓިއެވެ.\nމޭޒުމަތީގައި ހުރި ތަށިތައް ނަގާ ސިންކާއި ދިމާލަށް އިވުނާ ދިޔަ ވަގުތު ކުއްލިއަކަށް ގޭގެ ފުރާޅު މައްޗަށް އެއްޗެއް ނިކަން ބާރަށް ވެއްޓުނެވެ. ދެމައިން އެއްފަހަރާ ކަހަލަ ގޮތަކަށް ދިޔައީ ސިހިގެންނެވެ. އީވާން ދުވެފައި ކަހަލަ ގޮތަކަށް މަންމަ ކައިރިއަށް ދިޔައެވެ. “އަނެއްކާ ކޮން އަޑެއްބާ؟” އިވުނާ ހިތާ ހިތާ ކިޔާލިއެވެ. “އެވަނީ ރުކަކުން ކާޓެއް ވެއްޓުނީކަމަށް.” އީވާން ބިރުގަންފައި ހުރުމުން މަންމަ އޭނާ ހަމައަކަށް އެޅުވުމަށް މަސައްކަތް ކުރިއެވެ. އެހެނަސް އެގެއާއި ކައިރި ހިސާބަކުވެސް އެފަދަ ގަހެއް ރުކެއްވެސް ނުހުރެއެވެ. އިވުނު އަޑާއި މެދު ޖެހިލުންވެ ހުރެ އިވުނާ ފުންކޮށް ވިސްނާލިއެވެ.\n“ދަރިފުޅާ ފައިދޮވެގެން އަވަހަށް ނިދަން ދަމާ ހިނގާ!” އީވާން ސިޓިން ރޫމާއި ދިމާލަށް ދާން އުޅޭހެން ހީވެގެން އިވުނާ ބުންޏެވެ. އީވާންއަކީ ކާޓޫނު ބެލުމަށް ނުހަނު ފޯރި ހުންނަ ކުއްޖެއް ކަމުން ބައްޕަ ނުޅޭ ވަގުތަކީ އީވާންނަށް ވަރަށް މިނިވަންކަން ލިބޭ ވަގުތެކެވެ. މާދަމާއަކީ ބަންދު ދުވަހަކަށް ވެފައި ދަރިފުޅަށް އެ ފުރުޞަތު ދޭން އިވުނާ ބޭނުންވިއެވެ. އެހެންނަމަވެސް މިރޭ އިވުނު ގޮތްނޭނގޭ ގަދަ އަޑުން އިވުނާގެ ހިތުގައި ކޮންމެވެސް ވަރެއްގެ ނުތަނަވަސް ކަމެއް އުފެދިފައި ވެއެވެ. އާރިޒް ނެތިސް އެކަނި އެހެން އިންނަން އިވުނާ ބޭނުންނުވީއެވެ. “ބައްޕައެއްވެސް ނެތް! މާދަމާއަކީ ހޮލިޑޭއެއްނު؟ ދެން ކީއްވެ އެހާ އަވަހަށް ނިދަން ވީ؟” އީވާން ޝަކުވާ ކުރިއެވެ. އެހެނަސް އެޝަކުވާތަކަށް އިތުރު ރައްދެއް ނުދީ އިވުނާގެ އަތުގެ އިޝާރާތުން ކޮޓަރިއަށް ދިޔުމަށް އެންގިއެވެ. އީވާން ނިކަން ފޫހިގޮތަކަށް ދެފަރާތަށް ބޯހުރުވަމުން ކުސްތަޅަމުން ކަހަލަ ގޮތަކަށް ގޮސް ކޮޓަރިއަށް ވަނެވެ. (ނުނިމޭ)


Running run in libey faisaage vaki percent eh Care socitey ah; TFG\nރާއްޖެ - ރަނިން ރަން\nރަނިން ރަން އިން ލިބޭ ފައިސާގެ ވަކި ޕަސެންޓެއް ކެއަރސޮސައިޓީއަށް: ޓީއެފްޖީ\n"ރަނިން ރަން" އިން ޖާގަ ލިބެނީ ފުރަތަމަ ރަޖިސްޓްރީ ކުރާ 1000 ފަރާތަށް\nދުވުން އޮންނާނީ މާރޗްމަހުގެ 1 ވާ ހުކުރު ދުވަހު ހަވީރު 4:30 ގައި ހުޅުމާލޭގަ\nއަންހެނުންގެ ދުވަހަކީ މާރޗްމަހުގެ 8 ވަނަ ދުވަސް\nކ. މާލެ 24 ފެބުރުއަރީ 2019 | އާދީއްތަ 10:56 1,737\nޓީއެފްޖީ - ގޫގުލް\nޓީއެފްޖީއާއި ކެއަސޮސައިޓީ ގުޅިގެން އަންހެނުންގެ ދުވަހުގެ މުނާސަބަތުގައި ބޭއްވުމަށް ހަމަޖެހިފައިވާ "ރަނިން ރަން" އިން ލިބޭ ފައިސާގެ ވަކި ޕަސެންޓެއް ކެއަރސޮސައިޓީ އަށް ހަދިޔާ ކުރުމަށް ހަމަޖެހިފައިވާ ކަމަށް ޓީއެފްޖީ އިން ބުނެފިއެވެ.\nޓީއެފްޖީން މައުލޫމާތު ދެނީ މި ދުވުމަކީ ޓީއެފްޖީގެ "ރަނިން މޯލްޑިވްސް ސިލްސިލާ" ގެ ދަށުން ކުރިއަށް ގެންދިއުމަށް ހަމަޖިފައިވާ ދުވުމެއް ކަމަށެވެ.\nމި ދުވުމުގައި ޓީޝާޓް ތަކެއް ވިއްކުމަށް ހަމަޖެހިފައިވާއިރު ޓީޝާރޓްތައް ވިއްކައިގެންނާއި ރަޖިސްޓްރޭޝަން ފީގެ ގޮތުގައި ލިބޭ ފައިސާގެ ވަކި ޕަސެންޓެއް ކެއަރ ސޮސައިޓީއަށް ހަދިޔާ ކުރުމަށް ހަމަޖެހިފައިވާ ކަމަށެވެ.\nމި ސިލްސިލާގެ ދަށުން އަހަރުގެ އެކި ދުވަސްތަކަށް ބަހާލައިގެން ތަފާތު ނަންނަމުގައި އެކި ދުވުންތައް ބާއްވަމުން ދާއިރު އަންހެނުންނަށް ޚާއްސަކޮށްގެން މިފަދަ ދުވުމެއް ބާއްވާ މީ ފުރަތަމަ ފަހަރު ކަމަށް ޓީއެފްޖީން މައުލޫމާތު ދެއެވެ.\nކެއާސޮސައިޓީން މައުލޫމާތު ދޭގޮތުގައި މި އިވެންޓުން ލިބޭ ފައިސާ ޚަރަދު ކުރުމަށް ހަމަޖެހިފައިވަނީ ކެއާސޮސައިޓީން އެކި ކަހަލަ ނުކެޅެދުންތެރިކަން ހުންނަ ފަރާތްތަކަށް ފޯރުކޮށްދޭ އެކި ޚިދުމަތްތަކަށެވެ.\nދުވުމުގައި ބައިވެރިވާ ކެއަރސޮސައިޓީ ފިޔަވައި އެހެން ފަރާތްތަކުން ދުވަާނީ7ކިލޯމީޓަރުގެ 1 ބުރު ކަމަށް ވިޔަސް ކެއަރސޮސައިޓީގެ ކުދިން ދުވާނީ 3.5 ކިލޯ މީޓަރުގެ އެއްބުރު ކަމަށް ވެސް ޓީއެފްޖީން ބުނެއެވެ.\nރޭހުގައި ބައިވެރިވާ ކޮންމެ ފަރާތަކަށް ވެސް ރޭސް ނިންމި ކަމުގެ މެޑެއްޔެއް ދިނުމަށް ހަމަޖެހިފައިވާއިރު ދުވުމުގައި ބައިވެރިވާން ބޭނުންވާ ފަރާތްތަކަށް އޮންލައިންކޮންނާއި މެނުއަލްކޮށް "ރަނިން ރަން" އަށް ރަޖިސްޓްރީ ކުރުމުގެ އިންތިޒާމް ކެއަރ ސޮސައިޓީންނާއި ޓީއެފްޖީން ހަމަޖެހިފައި ވާކަމަށް އެ ދެފަރާތުން މައުލޫމާތު ދެއެވެ.\nރަޖިސްޓްރޭޝަން ފީއެއްގެ ގޮތުގައި 175 ރުފިޔާ ނަގާއިރު މި ދުވުމުގައި ވިއްކާ ޓީޝާރޓްގެ އަގަކީ 150 ރުފިޔާ ކަމަށް މައުލޫމާތު ލިބެއެވެ. މިރޭހުން ޖާގަލިބޭނީ އެންމެ ފުރަތަމަ ރަޖިސްޓްރީ ކުރާ 1000 ފަރާތަށް ވާއިރު އެ އަދަދު ހަމަވުމުން ރޭހަށް ރަޖިސްޓްރީ ވުން ބަންދުވާނެއެވެ\nމި ދުވުން ބޭއްވުމަށް ހަމަޖެހިފައިވަނީ މާރޗްމަހުގެ 1 ވާ ހުކުރު ދުވަހު ހަވީރު 4:30 ގައި ހުޅުމާލެ ގައެވެ.\nއަންހެނުންގެ ދުވަހަކީ މާރޗް މަހުގެ 8 ވަނަ ދުވަހެވެ.


ޕީޕީއެމް ޓިކެޓްގައި ކައުންސިލް އިންތިޚާބަށް ކުރިމަތިލުމުގެ ފުރުސަތު 13 ޖެނުއަރީއަށް – Mikal News\nފުވައްމުލައް ސިޓީ މޭޔަރު ކަމަށް ޕީޕީއެމްގެ ކެންޑިޑޭޓުން\nކުރިޔަށް އޮތް ލޯކަލް ކައުންސިލް އިންތިޚާބުގައި ޕީޕީއެމް ޓިކެޓްގައި ވާދަކުރަން ބޭނުންވާ މެންބަރުންނަށް އިންތިޚާބަށް ކުރިމަތިލުމުގެ ފުރުސަތު މިޖެނުއަރީ މަހު 13 އަށް އިތުރުކޮށްފިއެވެ.\nމިއިންތިޚާބަށް ޕީޕީއެމްގެ ޓިކެޓްގައި ވާދަކުރުމަށް ބައެއް ކެންޑިޑޭޓުން ތައްޔާރުވަމުން އަންނަކަން ވަނީ އިއުލާންކޮށްފައެވެ.\nއެގޮތުން ސިޓީގެ މޭޔަރަކަށް ޕީޕީއެމްގެ ފަރާތުން ވާދަކުރުމަށް ދެމީހަކު ތައްޔާރުވަމުން އަންނަކަމުގެ މައުލޫމާތު ލިބެއެވެ. އެއީ ރަށުގެ އުތުރު ސަރަހައްދު، ދަޑިމަގަށް ނިސްބަތްވާ ތޯރިގް (ޗެޓޫ) އާއި ކުރިން މެދުދާއިރާގެ މަޖުލިސް ގޮނޑި ފުރުއްވި އަލީ ފަޒާދު (އަލިބެ) އެވެ.\nމީގެ އިތުރުން އަންހެނުންނަށް ޚާއްސަކުރެވުނު ފުވައްމުލަކު ހުޅަނގު އުތުރު ދާއިރާ (ފުވައްމުލައް ސިޓީ ދާއިރާ 1) އަށް ދަޑިމަގު އާއިޝަތު އަބްދުލް ގާދިރު ވާދަކުރައްވާ އިރު ފުވައްމުލައް ސިޓީ ދާއިރާ2އަށް ހޯދަޑުން އަބްދުﷲ ހަބީބު ބެސްޓް އާއި، މުހައްމަދު ޝުޖާއު ކުވޭތު އަދި މިހާރުގެ ސިޓީ ކައުންސިލެ އުތުރު ދާއިރާގެ މެމްބަރު ހަމަދު އަބްދުﷲ ވެސް ކުރިމަތިލާކަމުގެ އަޑުތަކެއް ރަށުތެރެއިން އިވެއެވެ. އެއަދުތައް އަދި މުޅިން ޔާގީންވާ ގޮތެއް ނުވެއެވެ.\nއަންހެނުންނަށް ޚާއްސަކުރެވިފައިވާ2ވަނަ ދާއިރާ ފުވައްމުލައް ސިޓީ ދާއިރާ 4، ފުނާޑު މިސްކިތްމަގު ދާއިރާއަށް ޕީޕީއެމްގެ ފަރާތުން ޚާދީޖާ ނާފިއާ ކުރިމަތިލާނެ ކަން ވަނީ އިއުލާންކޮށްފައެވެ.\nޕީޕީއެމް ފުވައްމުަލައް ސިޓީ ކެންޑިޑޭޓުން\nމީގެ އިތުރުން ފުވައްމުލައް ސިޓީގެ އެހެން ދާއިރާތަކަށް ވެސް ޕީޕީއެމް ޓިކެޓްގައި ވާދަކުރާނެ ކަމަށް ބެލެވެއެވެ.\nއިންތިޚާބުތަކުގައި ވާދަކުރުމަށް ޕީޕީއެމްގެ ޓިކެޓް ދިނުމުގައި އެންމެ ފުރަތަމަ ބަލަނީ އެޕާޓީން ކަނޑައަޅާފައިވާ ޕޮއިންޓް ސިސްޓަމަކަށެވެ. ވަކިވަރަކަށްވުރެ މަތިން އެކަކަށްވުރެ ގިނަ މީހުންނަށް ޕޮއިންޓް ލިބިއްޖެ ނަމަ ޕްރައިމަރީ ބާއްވާ ގޮތަށެވެ. އެހެން ނޫނީ ޕޮއިންޓުން މަތީގައިވާ ފަރާތަށް އިންތިޚާބުގައި ޕާޓީގެ ނަމުގައި ވާދަކުރުމުގެ ފުރުސަތު ދެނީއެވެ.\nފުވައްމުލައް ސިޓީ އަކީ ނިސްބަތުން ޕީޕީއެމްގެ ސަޕޯރޓް ބޮޑު ސިޓީއެކެވެ. އެގޮތުން ސިޔާސި ޕާޓީތައް އުފެދުނު ފަހުން މިހާތަނަށް ރައްޔިތުންގެ މަޖުލީހުގެ ފުވައްމުލައް ސިޓީގެ ގިނަ ގޮނޑިތައް ކާމިޔާބުކޮށްފައި ވަނީ ޕީޕީއެމް އިންނެވެ. ނަމަވެސް އެނެމެ ފަހުން ބޭއްވުނު ރައްޔިތުންގެ މަޖުލީހުގެ ފުވައްމުލައް ސިޓީގެ އެއްވެސް ގޮނޑިއެއް އެޕާޓީއަށް ލިބިފައެއް ނުވެއެވެ.


Mahloof ge massala High Court in balaigenfi - One Online\n16 މާޗް 2021، މާލެ، ރާއްޖޭގައި ހުންނަ ޖަޕާނު އެމްބަސީ އާއި މޯލްޑިވްސް އެސޯސިއޭޝަން އޮފް ޕާސަންސް ވިތް ޑިސޭބިލިޓީސް އިން ބޭއްވި ސޮއި ކުރުމުގެ ރަސްމިއްޔާތުގެ ތެރެއިން ކުޅިވަރާ ބެހޭ ވަޒީރު އަހުމަދު މަހުލޫފު -- ވަން ފޮޓޯ: މުހައްމަދު އައުޒަމް\nމަހުލޫފުގެ މައްސަލަ ހައި ކޯޓުން ބަލައިގެންފި\nޔޫތު އެންޑް ސްޕޯޓްސް މިނިސްޓަރު އަހުމަދު މަހުލޫފްގެ މައްޗަށް ކުރާ ރިޝްވަތުގެ މައްސަލައިގެ ދައުވާ ކުރިއަށް ނުގެންދެވޭނެ ކަމަށް ކްރިމިނަލް ކޯޓުން ނިންމި ނިންމުން ޕްރޮސެކިއުޓާ ޖެނެރަލް (ޕީޖީ) ހައި ކޯޓުގައި އިސްތިއުނާފު ކުރުމުން، އެމައްސަލަ ކޯޓުން ބަލައިގެންފިއެވެ.\nއެމްއެމްޕީއާރުސީގެ ބޮޑު ހިޔާނާތުގެ މައްސަލައިގައި ޕްރޮސެކިއުޓާ ޖެނަރަލްގެ އޮފީހުން މަހުލޫފްގެ މައްޗަށް އުފުލީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ ދަށުން ރިޝްވަތު ހިފުމުގެ ދައުވާއެވެ. ކުރިމިނަލް ކޯޓުގެ ނިންމުމާ ގުޅިގެން ޕްރޮސެކިއުޓާ ޖެނެރަލް (ޕީޖީ) އޮފީހުން ހައި ކޯޓުގައި އިސްތިއުނާފުކޮށްފައިވަނީ މިދިޔަ އާދިއްތަ ދުވަހުއެވެ. އެ މައްސަލަ ބަލައިގެންފައިވަނީ މިއަދެވެ.\nޕީޖީ އޮފީހުން މަހުލޫފްގެ މައްޗަށް ދައުވާކޮށްފައިވަނީ ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރުކަމުގައި ހުންނެވި އިރު، 27 އޮގަސްޓު 2014 ގައި ސްޕެޝަލް އިކޮނޮމިކް ޒޯން (އެސްއީޒެޑް) ބިލަށް ތާއީދުކޮށް ވޯޓުދިނުމުގެ މުގާބިލުގައި އޭރުގެ ޓޫރިޒަމް މިނިސްޓަރު އަހުމަދު އަދީބު، އެސްއޯއެފްގެ އެކައުންޓުން މަހުލޫފްގެ އެކައުންޓަށް 33000 ޑޮލަރު، 01 ސެޕްޓެންބަރު 2014 ގައި ޖަމާކޮށް، ރިޝްވަތު ހިފާފައިވާތީ ކަމަށް ބުނެއެވެ.\nމިމަހުގެ އެއްވަނަ ދުވަހު ކުރިމިނަލް ކޯޓުގައި މި މައްސަަލަ ބެއްލެވި އެ ކޯޓުގެ ގާޒީ މުހައްމަދު މިސްބާހު ވިދާޅުވީ 33،000 ޑޮލަރު މަހުލޫފަށް ލިބުނުކަން ސާބިތު ކުރެވެން އޮތް ނަމަވެސް އެއީ އެސްއީޒެޑް ބިލަށް ވޯޓު ދިނުމުން ރިޝްވަތުގެ ގޮތުގައި ދިން ފައިސާއެއް ކަން ސާބިތުކޮށްދެވޭނެ ކަމަށް ފެނިވަޑައިނުގަންނަވާ ކަމަށެވެ. އެހެންކަމުން އެ މައްސަލަ ސާބިތު ކުރެވޭނެ ކަމަށް ފެނިވަޑައިނުގަންނަވާތީ، އެ ދައުވާ ކުރިއަށް ނުގެންދަން ނިންމުމަށްފަހު ދައުވާ ބާތިލުކުރެއްވީ ކަމަށްވެސް ވިދާޅުވެފައިވެއެވެ.\nމަހުލޫފަށް ރިޝްވަތު ދިންކަމަށް ކުރީގެ ނައިބު ރައީސް އަހުމަދު އަދީބުގެ ބަޔާނުން އެނގެން އޮތް ނަމަވެސް މަހުލޫފަށް އެ ފައިސާ ދިނީ އެސްއޯއެފްގެ ވެރިއެއް ކަމަށްވާ މުހައްމަދު އައްލާމް ލަތީފް (މޮހޯ) މެދުވެރިކޮށް ކަމަށްވެފައި، އެއީ ރިޝްވަތުގެ ފައިސާ ކަމަށް މޮހޯ އިންކާރު ކުރާ ކަމަށެވެ. އަދި މޮހޯގެ ބަޔާނުގައި އެއީ ޑޮލަރު ވިއްކުމުގެ މުއާމަލާތެއް ކަމަށް ބުނެފައިވާ ކަމަށްވެސް ގާޒީ ވިދާޅުވެފައިވެއެވެ.\nއަދީބުގެ ބަޔާނަކީ ދައުލަތާ އެކު ހެދި އެއްބަސްވުމެއްގެ ދަށުން ދިން ބަޔާނަކަށް ވާތީ އެއީ އެއްވެސް ބިރެއް ނެތި އަދި ފައިދާއެއް ހޯދުމުގެ އުއްމީދެއް ނެތި ދިން ބަޔާނެއްކަމާ މެދު ސުވާލު އުފެދޭ ކަމަށްވެސް ވިދާޅުވިއެވެ. އެއާއެކު އެ ބަޔާނަށް ބާރު ދޭ އިތުރު ހެއްކެއް ނެތް އިރު، އެ ފައިސާ ދިން ގޮތާއި ފައިސާތައް ދައުރުކުރި ގޮތާ ބެހޭ ތަފުސީލު އަދީބުގެ ބަޔާނުގައި ނެތް ކަމަށް ވެސް ގާޒީ ވިދާޅުވެފައިވެއެވެ.\nހެއްކެއްގެ ގޮތުގައި އަދީބާއި މަހުލޫފާ ދެމެދު ބަދަލުކުރި މެސެޖުތަކެއް ދައުލަތުން ހުށަހަޅާފައިވާތީ ގާޒީ ވިދާޅުވެފައިވަނީ އެ މެސެޖުތަކުގައި ފައިސާއެއް ނުވަތަ ޗެކެއް ނުވަތަ ވޯޓެއް ދިނުމުގެ ވާހަކައެއްވެސް ނެތް ކަމަށެވެ. އެއީ އެސްއީޒެޑް ބިލުގެ ވޯޓު ނިމުނު ފަހުން ހިނގާފައިވާ މުއާމަލާތެއް ކަމަށާއި މެސެޖުތަކުގައި ހިމެނޭ ވާހަކަތަކުން ޝައްކެއް އުފެދުނަސް، އެއަށް ބާރުދޭ އިތުރު ހެކިތަކެއް ހުންނަން ޖެހޭނެ ކަމަށް ވެސް ވިދާޅުވެފައިވެއެވެ.\nދައުލަތުން ހުށަހެޅި މަހްލޫފާއި އަދީބާ ދެމެދު ކޮށްފައިވާ ޓުވީޓުތަކާބެހޭ އެނަލިސިސް ރިޕޯޓާ ބެހޭގޮތުން ގާޒީ ވިދާޅުވީ އެ ޓުވީޓުތަކުގައި އޮތީ މަހްލޫފުގެ ގެއަށް އަދީބު ގޭންގެއް ފޮނުވި ކަމަށް ދައްކާފައިވާ ވާހަކަ އާއި މަހްލޫފް ޕީޕީއެމްގައި ބެހެއްޓުމާ ބެހޭގޮތުން ދައްކާފައިވާ ވާހަކަތަކެއް ކަމަށެވެ. އެ ވާހަކަތަކުގައި ފައިސާގެ ވާހަކަ އެއްވެސް ވަރަކަށް ދައްކާފައި ނެތް ކަމަށާއި އެހެންކަމުން އެ ދައުވާ އާއި ޓުވީޓުތަކާ ނުގުޅުވޭނެ ކަމަށްވެސް ގާޒީ ވިދާޅުވެފައިވެއެވެ.\nއެ މައްސަލައިގެ ތަހުގީގާ ބެހޭގޮތުން ގާޒީ ވިދާޅުވީ އެ މައްސަލައިގެ މުޅި ތަހުގީގު ބިނާވެފައި އޮތީ މަހްލޫފު ހުށަހެޅި ދިފާއީ ހެކިތައް ނަފީ ކުރުމަށް ކަމަށެވެ. ނަމަވެސް ޖިނާއީ ތަހުގީގެއްގައި ފުރަތަމަ ކުރަން ޖެހޭ ކަމަކީ ތުހުމަތު ކުރެވޭ ކުށުގެ ހެކި ހޯދުމަށް ކަމަށްވެސް ގާޒީ ވިދާޅުވެފައިވެއެވެ.\nގުޅޭ ޓެގު އަހްމަދު އަދީބު އަބްދުލްގަފޫރު ހައިކޯޓު ޕީޖީ އޮފީސް އެމްއެމްޕީއާރުސީގެ ޚިޔާނާތް ހުސެއިން ޝަމީމް


Mask naalhaa ulhunu 151 meehaku miadhu joorimanaa koffi | Wathan.mv މާސްކު ނާޅާ އުޅުނު 151 މީހަކު މިއަދު ޖޫރިމަނާ ކޮށްފި | Wathan.mv\nމާސްކު ނާޅާ އުޅުނު 151 މީހަކު މިއަދު ޖޫރިމަނާ ކޮށްފި\nމާސްކު ނާޅާ އުޅުނު 151 މީހަކު މިހާތަނަށް ޖޫރިމަނާ ކޮށްފިއެވެ.\nކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން މާލެ ސަރަހައްދުގައި މާސްކު އެޅުން މަޖުބޫރުކޮށް މާސްކު ނާޅާ އުޅޭ މީހުންނަށް ފިޔަވަޅު އަޅަންފެށީ ހޮނިހިރު ދުވަހުއެވެ. މާސްކު ނާޅާ އުޅޭމީހުންނަށް ފުލުހުން ފުރަތަމަ ނަސޭހަތް ދިނުމަށްފަހު، ދެވަނަ ފަހަރަށް ތަކުރާރު ކުރާނަމަ 1،000 ރުފިޔާ އިން ޖޫރިމަނާ ކުރެއެވެ.\nހެލްތު އިމަޖެންސީ އޮޕަރޭޝަން ސެންޓަރުގައި މިރޭ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ މިހާތަނަށް މާސްކުނާޅާ އުޅުނު ޖުމްލަ 986 މީހަކަށް ނަސޭހަތްދީ 151 މީހަކު ޖޫރިމަނާކޮށްފައިވާ ކަމަށެވެ.\nމީގެ ތެރޭ ފާއިތުވި 24 ގަޑިއިރު ތެރޭ ނަސޭހަތްދިން 120 މީހުންނާއި ޖޫރިމަނާ ކުރި 19 މީހުން ހިމެނެއެވެ.\nކޮވިޑުން ރައްކާތެރިވުމަށް ރެއިން ފެށިގެން ރޭގަނޑު 10 އިން ފަތިހު ފަހަކަށް މާލެ ސަރަހައްދުގައި ބޭރަށް ނިކުމެ އުޅުން މަނާކުރިއެވެ. ރޭ އެވަގުތު ބޭރުގައި އުޅުނު 145 މީހުންނަށް ނަސޭހަތް ދިން ކަމަށްވެސް އެޗްއީއޯސީ އިން ބުންޏެވެ.


Galolhu Dhanduge Sidibari Beynun Kurumakee Furaana Ah Gellumeh Libidhaane Kameh - Mahloof - Vaguthu\nގަލޮޅު ދަނޑުގެ ސިޑިބަރި ބޭނުންކުރުމަކީ، އެތަން ބޭނުންކުރާ ރައްޔިތުންގެ ފުރާނައަށް ގެއްލުމެއް ލިބިދާ ހާލަތުގައި ހުރި ތަނެއް ކަމަށް ޔޫތް މިނިސްޓަރ، އަހްމަދު މަހުލޫފް ވިދާޅުވެއްޖެއެވެ.\nމަހުލޫފް މިގޮތަށް ވިދާޅުވެފައި ވަނީ، މިރޭ ގަލޮޅު ދަނޑުގައި ފެށުމަށް ހަމަޖެހިފައިވާ ހަމަޖެހިފައިވާ ވޯލްޑް ކަޕް ކޮލިފައިންގައި ރާއްޖެ އާއި ޗައިނާ ބައްދަލުކުރާ މެޗު ބެލުމަށް، ބަންދުކޮށްފައިވާ ސިޑިބަރިތައް ހުޅުވާލަން މަސައްކަތް ކުރެއްވުމަށް އެދި، ކްލަބު ގްރީން ސްޓްރީޓްސްގެ ކޯޗު އަދި ފުޓުބޯޅަ ތަޖުރިބާކާރު އަލީ ސުޒޭން ކުރި ޓްވީޓަކަށް ރައްދު ދެއްވަމުންނެވެ.\nމިރޭ ކުޅޭ މެޗު ބަލާލަން ގިނަ އަދަދެއްގެ ބަޔަކު ބޭނުންވި ނަމަވެސް، ޓިކެޓް ހުސްވުމުގެ ސަބަބުން ގިނަ ބަޔަކަށް އެ ފުރުސަތު ވަނީ ގެއްލިފައެވެ. މިކަމާއި ގުޅިގެން މަހުލޫފް އާއި އެމްއޭއެމްގެ ރައީސް، ބައްސާމްގެ އިތުރުން ޕްލޭނިންގް މިނިސްޓްރީގެ އެކައުންޓު ޓެގުކޮށް ސުޒޭން ރޭ ކުރި ޓްވީޓުގައި ބުނެފައިވަނީ، ކަމާއި ބެހޭ ތަޖުރިބާކާރުންނާއި މަޝްވަރާކޮށް ސާވޭކޮށްގެން ނަމަވެސް ބަންދުކޮށްފައިވަ ސިޑިބަރިތައް ހުޅުވާލަން މަސައްކަތްކުރެއްވުން މުޙިންމު ކަމަށެވެ.\nމި ޓްވީޓަސް ރައްދު ދެއްވަމުން މަހުލޫފް ވިދާޅުވީ، ގަލޮޅު ދަނޑުގެ ސިޑިބަރި ބޭނުން ނުކުރުމަށް ޕްލޭނިންގް މިނިސްޓްރީން އަންގާފައިވާ ކަމަށެވެ. އެހެންކަމުން އެތަން ބޭނުން ކުރުމަށް ހުއްދަ ދެވެން ނެތް ކަމަށާއި، ރައްޔިތުންގެ ފުރަނައަށް ގެއްލުމެއް ލިބިދާނެ ކަމެއްގައި ހުއްދަ ނުދެއްވޭނެ ކަމަށެވެ.\nއެ ޓްވީޓުގައި މަހުލޫފް ވިދާޅުވީ، ގަލޮޅު ދަނޑު ތަޅާލަން ޖެހިފައިވާ ކަމަށް ވިދާޅުވެފައެވެ. އަދި އާ ސްޓޭޑިއަމެއް އަޅަން ފައިސާ ހޯދުމަށް ފޮރިން މިނިސްޓަރ، އަބްދުﷲ ޝާހިދު މަސައްކަތް ކުރައްވަމުން ގެންދަވާ ކަމަށްވެސް މަހުލޫފް ވިދާޅުވިއެވެ.\n"ދަނޑުގެ ސިޑިބަރި ބޭޏުން ނުކުރަން ޕްލޭނިންގް މިނިސްޓްރީން އަންގަވާފައި ވަނިކޮށް އަޅުގަނޑަށް ހުއްދައެއް ނުދެވޭނެ. ރައްޔިތުންގެ ފުރާނައަށް ގެއްލުމެއް ލިބިދާނެ ކަމެއް ހުއްދަ ނުދެވޭނެ. ގަލޮޅު ދަނޑު ޖެހޭނީ ތަޅާލަން، ސްޓޭޑިއަމެއް އަޅަން ފައިސާ ހޯދުމަސް ފޮރިން މިނިސްތަރ އަބްދުﷲ ޝާހިދު މަސައްކަތް އެބަ ކުރައްވާ،" މިނިސްތަރ ޝާހިދު ޓެގުކުރައްވާ މަހުލޫފް ކުރެއްވި އެ ޓްވީޓުގައި ވެއެވެ.\n8000 އެއްހައި ސަޕޯޓަރުންގެ ޖާގަ އޮންނަ ގަލޮޅު ދަނޑުގެ ސިޑިބަރިއެއް ބަންދުކޮށްފައި ވުމާއި ގުޅިގެން މިހާރު އެ ދަނޑަށް ވަދެވޭނީ 3400 ސަޕޯޓަރުންނަށެވެ.\nސެޕްޓެމްބަރު 10, 2019 11:39\nއަވަހަށް ދަނޑު ތަޅާލަ. އެއީ ދެން ނުކޮށް އޮތް ކަމަކީ. އެތަން ހެދުމުގެ ނަމުގައިވެސް ފައިސާކޮޅެއް ލިބިއްޖެއްޔާ ބަނޑުއަޅަން ހުންނާނެތާ. ދެން ބުނޭ ކުރީސަރުކާރުންނޭ. ކޮންމެ ކަމެއްވެސް ކުރީ ސަރުކާރޭ ނުބުނެ ނިންމައިގެން ނުވާނެ. މަހުލޫފު އިސްލާހިއްޔާއަށް އަލުން ފޮނުވަންފެނޭ.\nސެޕްޓެމްބަރު 10, 2019 22:05\nމި ގައުމު މިއުޅެނީ މީނަގެ ލާދީނީ ބައިގަނޑުން ގައުމު ވައްޓާލި ބިރުވެރި ނާމާންކަމުގެ ނުތަނަވަސްކަމުގަ. މީނަ މިއުޚެނީ ސިޑިބަރިއަކާ. ބލއެއްނު.\nސެޕްޓެމްބަރު 10, 2019 11:51\nސިޑިބަރިން ގެއްލުންވާކަން އެގެނީ ތަން ބޭނުންކުރަންވީމަ ހަލާކުވެފައިވާތަންތަން ރަގަޅުވާނީ އަދި ބޭނުންކުރެވޭނީވެސް މަރާމާތުކުރިމަކަން ނޭގެނީތަ؟\nސެޕްޓެމްބަރު 10, 2019 12:08\nލަދެއްނުގަނޭތަ ތިވާހަކަ ދައްކާކަށް ޔާމީން ވެރިކަމުގަ ރަސްކަންކޮށްފަ މިވެރިކަމުގަރަސްކަން ކުރާއިރު ތީއަމިއްފައިދާއަށް ސަރުކާރާ ގުޅޭމީހުން ފަގީރުން ހައްލައިގެން ވެރިކަން ހޯދަނީ ހުރިހާފައިދާއެއް މުއްސަދިންނަށް\nސެޕްޓެމްބަރު 10, 2019 12:55\nނުވާނެ ތިކަމެއް އެހެން ޕުލަނެޓެއް ގަ ދެން ސްޓޭ ޑިއައް އެޅޭނީ.ތިދަޑު ގަނުވާނެ ފުޓު ބޯޅަ ކުޅެންވެސް ..މީހަކު މަރުވެދާނެ\nސެޕްޓެމްބަރު 10, 2019 12:57\nހުރިހާ ކަމެއް އެންމެ ދަންނަ މީހާ..ގައުމައް ލިބިފަ އޮތް ރަންގަޑެއް..ރަންގަޑެކޭ ހިލަގަޑޭކޭ ވާނީ އެއްވަރެއް.\nސެޕްޓެމްބަރު 10, 2019 12:58\nއަނެއް ސިޑި ބަރި ތައް އޯކޭތޯ މިރޭ ދާންވެގެން\nސެޕްޓެމްބަރު 10, 2019 14:34\nސިޑިދަށުގަ ތިއްބަސް އޯކޭދޯ. މަތި ދޯ މައްސަލައަކީ.\nސެޕްޓެމްބަރު 10, 2019 16:02\nކަލޭއަށް އެކަންޏެއްނޫން، އަހަރެމެންނަށްވެސް ތިކަހަލަ ނުރައްކާ ކިތެންމެ ކަމެއް އެބައެނގޭ. ބޭކާރުވާހަކަ ނުދައްކާ ސަރުކާރުތެރޭން ތިކަމަށް ހައްލެއް ހޯދަދިނުން ކަލެޔާ މަށާ ހުރި ތަހަފާތަކީ. ޔަގީނުންވެސް އެނގޭކަމަކީ ދަނޑު ތަޅާލާ ތިސިޑިބަރި ތަޅާލާ އިމާރާތެއް އަޅާހާ ހިތްވަރެއް މިސަރުކާރަކު ނުހުންނާނެކަން. އެއްވެސް ބޮޑު ޕްރޮޖެކްޓެއް މިސަރުކާރަކަށް ނުހިންގޭނެކަން ހުރިހާ ރައްޔިތުން މިޔަދު ގަބޫލުކުރޭ.


ރައީސް ޔާމީން މިނިވަން ކުރަން ޖެހޭނެ: ޑރ.ޝަހީމް\nމަރިޔަމް ލީނާ 28 ނޮވެމްބަރު 2019 17:11\nކުރީގެ އިސްލާމިކް މިނިސްޓަރު ޑރ.ޝަހީމް އަލީ ސައީދު\nކުރީގެ ރައީސް އަބްދުﷲ ޔާމީން އަބްދުލް ޤައްޔޫމް މިނިވަން ކުރަންޖެހޭނެ ކަމަށް ކުރީގެ އިސްލާމިކް މިނިސްޓަރު ޑރ.ޝަހީމް އަލީ ސައީދު ވިދާޅުވެއްޖެއެވެ.\nމިއަދު ފޭސްބުކް ގައި އާންމު ކުރެއްވި ލިޔުމެއްގައި ޑރ.ޝަހީމް ވިދާޅުވެފައިވަނީ، ރައީސް ޔާމީން މިނިވަން ކުރަން ޖެހޭނެ ކަމަށާއި، ހުކުމުގެ އިސްތިއުނާފް މަރުހަލާގައި ކާމިޔާބަށް އެދިވަޑައިގަންނަވާ ކަމަށް ވިދާޅުވެފައެވެ. އަދި ރައީސް ޔާމީން މިނިވަން ކުރުމަށް ޤާނޫނީ ގޮތުން ކުރެވޭ އެންމެހާ މަސައްކަތެއްގައި އެހީތެރިކަމާއި، އެއްބާރުލުން އަމަލީ ގޮތުން ދެވެން އޮތް އެންމެ މަތީ ދަރަޖައަކަށް ދެއްވާނެ ކަމަށް ޑރޝަހީމް ވިދާޅުވިއެވެ.\nއަދި ރައީސް ޔާމީން ސަލާމަތް ކުރުމަށް ޕީޕީއެމްގެ އެންމެހާ މެމްބަރުންނާއި ލީޑާޝިޕް ސާބިތު ކަމާއި އެކު ރައީސް ޔާމީން އާއި އެކު ދެމި ތިބެން އެދިލައްވާކަމަށް ޑރ.ޝަހީމް ވިދާޅުވިއެވެ.\nޑރ.ޝަހީމަކީ މިދިޔަ އަހަރު ބޭއްވުނު ރިޔާސީ އިންތިހާބުގައި ރައީސް ޔާމީންގެ ރަނިންމޭޓެވެ. އަދި އެމަނިކުފާނުގެ ވެރިކަމުގައި އިސްލާމިކް މިނިސްޓަރު ކަމާއި އިސްލާމިކް ޔުނިވާސީޓީގެ ޗާންސެލަރުކަން ކުރައްވާފައިވެއެވެ.\nމިއަދު ރައީސް ޔާމީންގެ މައްޗަށް ކުށް ސާބިތުވާ ކަމަށް ހުކުމްކޮށް5އަހަރަށް ޖަލަށްލައި 77 މިލިއަން ރުފިޔާ އިން ޖުރިމާނާ ކުރުމަށް ކޯޓުންވަނީ ނިންމާފައެވެ. ރައީސް ޔާމީންގެ މައްޗަށް ހުކުމް އިއްވި ބެންޗުގައި އިސްކޮށް ހުންނެވީ ގާޒީ އަލީ ރަޝީދެވެ. ޤާޒީ ޢަލީ ރަޝީދަކީ އެބޭފުޅާއާމެދު އިދިކޮޅު ފަރާތްތަކުން ވަކި އަތަކަށް ބުރަވެވަޑައިގެންފައިވާ ކަމުގެ ތުހުމަތުކުރާ ޤާޟީއެކެވެ. އަދި މިމައްސަލަ ކުރިން ބެއްލެވި ޤާޒީ ނެރުއްވި ބަޔާނަކާ ގުޅިގެން ޤާޒީ ޢަލީ ރަޝީދު ރާއްޖެ ޓީވީއާ ވާހަކަދެއްކެވި ހިސާބުން އެމަނިކުފާނާ މެދު އިދިކޮޅު ފަރާތްތަކުން ސުލޫކީ މައްސަލައެއް ޖޭއެސްސީއަށް ހުށަހަޅާފައިވެއެވެ. ނަމަވެސް އެމައްސަލަ ޖޭއެސްސީއިން ބަލާފައިނުވެއެވެ.\nޑރޝަހީމް ރައީސް ޔާމީން މަނީ ލޯންޑަރިން ރައީސް ޔާމީންގެ ޝަރީއަތް\nOctober 08, 2019 20:51:34\nރައީސް ޔާމީނުގެ ޝަރީޢަތް: ދިރާސީ ނަޒަރަކުން!\nOctober 09, 2019 22:44:19\nމުޒާހަރާކޮށްގެން ރައީސް ޔާމީންގެ ސަޕޯޓަރަކު ހައްޔަރުކޮށްފި\nNovember 15, 2019 22:33:33\nއަޅުގަނޑު މި ދައުވާ ކާމިޔާބު ކުރާނަން: ރައީސް ޔާމީން


5G: Internet agu heyokuran hurahakah vedhaanetha? | Mihaaru\n5ޖީ ތައާރުފުކުރަން ޖެހިފއި އޮތްއިރު އިންޓަނެޓް އަގުހެޔޮކުރާނީ ކިހިނެއް\n22 އޮކްޓޯބަރ 2019 - 06:113comments\nއޭޝިއާގައި އެންމެ ފުރަތަމަ 5ޖީ ތައާރުފުކުރި ގައުމުތަކުގެ ތެރޭގައި ދިވެހިރާއްޖެ މި އޮތީ ހިމެނިފަ އެވެ. މިއީ، ރަސްމީ މާނާގައި، އަދި ހަމައެކަނި މާލެ ސަރަހައްދަށް ލިބޭ ޚިދުމަތެއް ނަމަވެސް، ބައެއް އެހެން ސަރަހައްދުތަކަށް ލިބޭނެ ކަމަށް ބުނާތީ އަޑުއެހީމެވެ.\nއޭޝިއާ ބައްރުގައި އިންޓަނެޓް އެންމެ އަގުބޮޑު ގައުމަކީ ދިވެހިރާއްޖެ އެވެ. އެކަމަކު މިއީ ކިހިނެއް ބުނެވޭ ބުނުމެއްހެއްޔެވެ؟ މިއީ ބަހުސަށް ހުޅުވާލެވިދާނެ ބުނުމެއް ކަމަށް ދެކެމެވެ.\nދިވެހިރާއްޖޭގައި އާބާދީ މަދެވެ. މުޅި ރާއްޖެ އަށް އިންޓަނެޓް ފޯރުކޮށްދިނުމަށް ހޯދަން ޖެހެނީ، އާބާދީ ބޮޑު ގައުމުތަކުގައި ވެސް ބޭނުންކުރާ ފެންވަރުގެ އާލާތްތަކެވެ. މި ކަމަށް ކުރަންޖެހެނީ ނިސްބަތުން ބޮޑު ހޭދައެކެވެ. އާބާދީ ބޮޑު ގައުމުތަކުގައި ކުރާ ހޭދައިން ފައިދާވާހާ އަވަހަށް ދިވެހިރާއްޖޭގައި ކުރާ ވިޔަފާރިތަކުން ފައިދާއެއް ނުވާނެ އެވެ.\nމި އަހަރު ނިމި އަންނަ އަހަރު ތެރޭގައި 5ޖީ ފޯރި އަދި ގަދަވާނެ ކަމަށް ލަފާކުރެވެ އެވެ. ސެލިއުލާ މުއާސަލާތީ ގުޅުންތައް 5ޖީ އަށް ބަދަލުކުރުމަށް، އިންޓަނެޓް ކުންފުނިތަކުން ޖުމުލަކޮށް މަސައްކަތް ފަށާނެ އެވެ. މުޅި ދުނިޔެ އެއް ބަހުރުވައަކުން މުއާސަލާތުކުރުމަށް ގައުމުތަކުން ވެސް 5ޖީ އަށް ބަދަލުވުން އަވަސްކުރާނެ އެވެ.\nދިވެހިރާއްޖޭގައި އިންޓަނެޓް އަގުހެޔޮކުރަން އަބަދު އެ ވާހަކަ ދައްކަމުން އަންނައިރު، 5ޖީ އަށް ކުރަން އޮތް ހޭދަ އަށް ވެސް ވިސްނަން ޖެހެ އެވެ. ރާއްޖޭގައި މުއާސަލާތީ ޚިދުމަތްދޭ ކުންފުނިތަކުން ޓެކްސް ދައްކަމުން އަދި ލިބޭ ފައިދާ އިން ބައެއް ދައުލަތުގެ ބައިތުލްމާލަށް ދޭއިރު، އިންޓަނެޓް އަގުހެޔޮކުރުން މާނަކުރެވޭ ގޮތެއް ވެސް ބުނެދޭން އެބަ ޖެހެ އެވެ.\nއެއް ގޮތަކީ އިންޓަނެޓް އަގުހެޔޮކުރުމުން ޚިދުމަތްދޭ ކުންފުނިތަކަށް ވާ ގެއްލުމުގެ ބަދަލުގައި، ބައިތުލްމާލަށް ދޭ ބައިން އެ މިންވަރު އުނިކުރުމެވެ. އަނެއް ގޮތަކީ 5ޖީ ތަރައްގީކުރަން ކުރަންޖެހޭ މަސައްކަތްތައް އަހަރުތަކަކަށް ދިގުދަންމާލުމެވެ.\nދިވެހިރާއްޖޭގައި 5ޖީ ފުޅާކުރުމަކީ ސަރުކާރުން ބަދަލުދީގެން ކުރެވޭ މަސައްކަތްތަކެއް ނޫން ނަމަ، އެކަަން އޮންނާނީ ޚިދުމަތްދޭ ކުންފުނިތަކުގެ ވިސްނުމަށް ދޫވެފަ އެވެ. މާނަ އަކީ 5ޖީ ފެންވަރަށް ނެޓްވޯކްތައް ހަރުދަނާކުރުމަށް އަހަރީ ބަޖެޓްގައި ހިމެނޭ ވަރަކުން އެ އަހަރަކަށް މަސައްކަތް ނިންމާލުމެވެ. ބާކީ ބައި، ދެން އޮތް އަހަރު އެވެ.\nއެހެންވެ، އިންޓަނެޓްގެ އަގާ 5ޖީ އާ ބޮޑު ގުޅުމެއް އެބަ އޮތެވެ. އަގު ހެޔޮކުރުމަށް 5ޖީ އަކީ ހުރަހަކަށް ވެދާނެ އެވެ.\nއިތުރު ލިޔުންތައް ދިރާގު މޮބައިލް ފޯން ސްމާޓް ފޯން މޯބައިލް ނެޓްވޯކް އުރީދޫ


ސޭވް އައްޑޫ ކެމްޕޭނުގައި ގިނަ އަދަދެއްގެ އައްޑޫ ރައްޔިތުން ބައިވެރިވަނީ - Voice of Meedhoo\nސޭވް އައްޑޫ ކެމްޕޭނުގައި ގިނަ އަދަދެއްގެ ...\nމިޝްކާގެ މަރު: ރިވިއު ރިޕޯޓުގައި ހުސް ...\nއައްޑޫގައި އިންޑިޔާ ކޮންސިއުލޭޓެއް ޤާއިމުކުރާތީ އެކަމުގައި ކަންބޮޑުވުން ފާޅުކުރުމުގެ ގޮތުން އައްޑޫ ޒުވާނުންތަކެއް އިސްނަގައިގެން ކުރިއަށްގެންދާ “ސޭވް އައްޑޫ” ކެމްޕޭނުގައި އައްޑޫގެ ގިނަ އަދަދެއްގެ ރައްޔިތުން ބައިވެރިވާން ފަށައިފިއެވެ\nސޭވް އައްޑޫ ހަރަކާތުގެ ޓުވިޓާ އެކައުންޓުގައި ގިނަ ބަޔަކު “ސޭވް އައްޑޫ” ޖަހާފައިވާ ޕޯސްޓަރުތަކާއެކު ނަގާފައިވާ ފޮޓޯތައް ދަނީ ހިއްސާކުރަމުންނެވެ. އޭގެ ތެރޭގައި އައްޑޫގެ އެކި އުމުރުފުރާގެ ގިނަ އަދަދެއްގެ ރައްޔިތުން އަންނަނީ ބައިވެރިވަމުންނެވެ. އައްޑޫގެ ގިނަ ބަޔަކުވަނީ އައްޑޫގައި އިންޑިޔާއިން ކޮންސިއުލޭޓެއް އަޅަން ނިންމާފައިވަނީ އައްޑޫ ރައްޔިތުންގެ ޚިޔާލާއި މަޝްވަރާ ހޯދުމެއް ނެތިކަން ފާހަގަކޮށް ކަންބޮޑުވުން ފާޅުކޮށްފައެވެ.\nއައްޑޫގައި އިންޑިޔާގެ ކޮންސިއުލޭޓެއް ޤާއިމުކުރަން އިންޑިޔާގެ ކެބިނެޓުން ނިންމުމާ ގުޅިގެން އެ ނިންމުން ތަންފީޒުކުރުމުގެ ކުރިން އައްޑޫ ރައްޔިތުންގެ މަޝްވަރާއާ ޚިޔާލު ހޯދުމަށް ގޮވައިލާ އައްޑޫގެ ޒުވާނުންތަކެއް އިސްނަގައިގެން ޕެޓިޝަނެއްވެސް އަންނަނީ ތައްޔާރުކުރަމުންނެވެ.އަދި ރޭ 9.00 ގައި އައްޑޫގައި ކޮންސިއުލޭޓެއް ޤާއިމުކުރަން އިންޑިޔާއިން ކުރަމުން އަންނަ މަސައްކަތާ ގުޅޭ ގޮތުން ތަޖުރިބާކާރުންގެ މައްޗަށް އެކުލެވޭ ޕެނަލަކުން ޚާއްޞަ ޕެނަލް ޑިސްކަޝަނެއްވެސް ވަނީ ބާއްވާފައެވެ. މި ޕެނަލުގައި ޕްރޮފެސާ ޙަސަން އުގައިލް، އަދި އެމްއެންޑީއެފް ކުރީގެ ކެޕްޓަން ރިޓަޔާޑް ޑރ.ޢަލީ އިޙުސާންއާއި އައްޑޫގެ ކުރީގެ ޑެޕިއުޓީ މޭޔަރު ހަސަން ޝާހިދުވެސް ބައިވެރިވެވަޑައިގެންފައިވެއެވެ.\nމަސްދަރު: ދިޔަރެސް- ފޮޓޯ: ސޭވް އައްޑޫ ޓުވިޓާ\nހިތަދޫ ހުސެން ސޯލިހުއާއި އައްޑޫސިޓީގެ ކުރީގެ ޑިޕިއުޓީ މޭޔަރު\nފޭދޫ އެސްޓީއެލް ކުރީން ހިންގުމާއި ހަވާލްވެ ހުންނެވި ޝަފީއުއާއި މީދޫގެ ޒުވާނުން\nމިޝްކާގެ މަރު: ރިވިއު ރިޕޯޓުގައި ހުސް އިޙުމާލު، އެންބިއުލާންސް ނުފޮނުވާ ހެދީ ދޮގު\nކޮވިޑު-19 އަށް ފަރުވާ ދެމުން ދަނިކޮށް 28 އަހަރުގެ ޒުވާނަކު ނިޔާވެއްޖެ


ރައީސް ޔާމީން ޖަލަށްލީ ނުހައްގުން ކަމަށް ރައީސް މައުމޫނު ދާދި އަވަހަށް ވިދާޅުވެދާނެކަމަށް ޣައްސާން އީޝާރާތްކުރައްވައިފި\nއެމްއެމްޕީއާރުސީގެ ހިޔާނާތުގެ މައްސަލައާގުޅިގެން، ކުރި މަނީލޯންޑަރިންގެ ދައުވާ ސާބިތުވެ، ފަސް މިލިޔަން ޑޮލަރުން ޖޫރިމަނާ ކޮށް ފަސްއަހަރު ދުވަހަށް ޖަލަށްލާފައިވާ، ކުރީގެ ރައީސް އަދި އިދިކޮޅު ލީޑަރު އަބ...\nސުނާމީ ކާރިސާގެ ކަންކަން ރައީސް މައުމޫނު ޙައްލުކުރެއްވި ގޮތުން ލިބޭ ފިލާވަޅުތައް ސަޢީދު ވިދާޅުވެދެއްވައިފި\nހަޔާ ޔޫސުފް 06 މެއި 2020\nސުނާމީ ކާރިސާގެ ވަގުތުގައި ކުރިމަތިވި ކަންކަން ޙައްލުކުރެއްވުމަށް ރައީސް އަލްއުސްތާޛު މައުމޫނު ޢަބްދުލްޤައްޔޫމް އެޅުއްވި ފިޔަވަޅުތަކުން ލިބޭ ބައެއް ފިލާވަޅު ރައްޔިތުން މަޖިލިހުގެ މާވަށު ދާއިރާގެ މެންބ...\nއެހީތެރިކަން ބޭނުންވެގެން ބުނަންދެން މަޑުނުކޮށް ބޭނުންޖެހިފަވާ މީހުންނަށް އެހީތެރިވެދެއްވުމަށް ކުރީގެ ރައީސް މައުމޫނު ޢަބްދުލް ޤައްޔޫމް ގޮވާލައްވައިފިއެވެ. އެމަނިކުފާނު މިކަމަށް ގޮވާލެއްވީ މައުމޫނު ފ...\nރާއްޖޭގައި ހަލުވިކަމާއެކު ކޮވިޑް 19 ފެތުރެން ފެށީ އިރުޝާދުތަކަށް ކަމޭނުހިތާތީ ކަަމަށް ރާއްްޖޭގެ ކުރީގެ ރައީސުލް ޖުމްހޫރިއްޔާ މައުމޫނު އަބްދުލްގައްޔޫމު ވިދާޅުވެއްޖެއެވެ. ކޮވިޑް 19 ރާއްޖޭގެ މުޖުތަމައަށް...\nރާއްޖޭގައި ކޮވިޑް-19 ފެތުރެން ފެށީ އިރުޝާދުތަކަށް ކަމޭނުހިތާތީ: ރައީސް މައުމޫނު\nޙުސައިން އަފްޝަން 17 އޭޕްރިލް 2020\nރާއްޖޭގައި ހަލުއިކޮށް ކޮވިޑް-19 ފެތުރެން ފެށީ އިރުޝާދުތަކަށް ކިޔަމަންނުވާތީ ކަމުގައި ރާއްޖޭގެ ކުރީގެ ރައީސް އަލްއުސްތާޛު މައުމޫން ޢަބްދުލްޤައްޔޫމް ވިދާޅުވެއްޖެއެވެ. ރައީސް މައުމޫނު މިފަދައިން ވިދާޅުވީ...\nކަންބޮޑުވުންތަކާއި ގުޅިގެން މައުމޫނު، ރައީސް އާ ބައްދަލުކުރައްވައިފި\nފައުޒާ މުހައްމަދު 11 މާރޗް 2020\nކުރީގެ ރައީސް މައުމޫން އަބްދުﷲ ގައްޔޫމް ގައުމުގައި މިވަގުތު ހުރި ކަންބޮޑުވުންތަކާ ގުޅޭގޮތުން މަޝްވަރާ ކުރެއްވުމަށް ރައީސް އިބްރާހިމް މުހައްމަދު ސޯލިހާ ބައްދަލުކުރައްވައިފި އެވެ. Advertisement މައުމޫ...\nރައީސް މައުމޫނު ރައީސް ޞާލިޙާ ބައްދަލުކުރައްވައި މަޝްވަރާކުރައްވައިފި\nޙުސައިން އަފްޝަން 11 މާރޗް 2020\nޤައުމަށް ކުރިމަތިވެފައިވާ މައްސަލަތަކާމެދު މަޝްވަރާކުރެއްވުމަށް ރާއްޖޭގެ ކުރީގެ ރައީސް އަދި މޯލްޑިވްސް ރިފޯމް މޫވްމެންޓުގެ ރައީސް އަލްއުސްތާޛު މައުމޫނު ޢަބްދުލްޤައްޔޫމް ރައީސުލްޖުމްހޫރިއްޔާ އިބްރާހީމް...\nއިންތިހާބު ފަސްކުރުމަށް ރައީސް މައުމޫނު ގޮވާލައްވައިފި\nއަފްރާހް ޢަލީ 10 މާރޗް 2020\nކުރިއަށް އޮތް ލޯކަލް ކައުންސިލް އިންތިހާބު ފަސް ކުރަން ރައީސް މައުމޫން އަބްދުލްގައްޔޫމް ގޮވާލައްވައިފިއެވެ. ރައީސް މައުމޫން އަބްދުލްގައްޔޫމް މިހެންގޮވާލެއްވީ އެމަނިކުފާނު މިއަދު ކުރެއްވި ޓްވީޓެއެއްގައ...\nއާދަމް ނަވާޒް 10 މާރޗް 2020\nކައުންސިލް އިންތިހާބު ފަސްކުރުމަށް ކުރީގެ ރައީސް އަލްއުސްތާޛް މައުމޫން އަބްދުލްގައްޔޫމް ގޮވާލައްވައިފި އެވެ. މޯލްޑިވްސް ރިފޯމް މޫވްމެންޓް (އެމްއާރްއެމް) ގެ އިންތިގާލީ ރައީސް ކަމުގެ ހުންނެވި މައުމޫން މ...\nފާތިމަތު ނަހުދާ ފާއިޒް 25 މިނެޓު ކުރިން


Junior Cadetunge iguraaru vumaai magaamuge kuri erun dhinumuge Rasmiyyaathu baahvaifi\nޝަމްސުއްދީން ސްކޫލްގެ ޖޫނިއަރ ކެޑޭޓުންގެ ތެރެއިން ...\nޝަމްސުއްދީން ސްކޫލްގެ ޖޫނިއަރ ކެޑޭޓުން އިގުރާރުވުމާއި މަގާމުގެ ކުރިއެރުން ދިނުމުގެ ރަސްމިއްޔާތު ބާއްވައިފިއެވެ.\nކެޑޭޓުން އިގުރާރުވުމާއި މަގާމުގެ ކުރިއެރުންދިނުން ބޭއްވިފައިވަނީ މިއަދު ހަވީރު ޝަމްސުއްދީން ސްކޫލްގައި އެކަމަށް ހާއްސަކޮށްބޭއްވި ޖަލްސާގައެވެ. މިޖަލްސާގައި ކެޑޭޓުންނަށް އިގުރާރު ކެޕްޓަން މުހައްމަދު ހާފިޒު ލާ ދެއްވާފައިވާއިރު ކެޑޭޓުންގެ އަޒުމް ލާދެއްވާފައިވަނީ ކެޕްޓަން އާމިނަތު ސަލްމާއެވެ.\nއިގުރާރު ލައިދިނުމުގެ ކުރިން މީދޫ މެޖިސްޓްރޭޓް ކޯޓްގެ ފަޑިޔާރު އައްޝެއިޚް މުހައްމަދު ޠައްޔިބު ވަނީ އިސްލާމްދީނުގައި ހުވާގެ މުހިންމުކަމާއި ބެހޭގޮތުން ވަރަށް ތަފްސީލްކޮށް ވާހަކަ ދައްކަވާފައެވެ.\nމިއަދުގެ ޖަލްސާގައި މަގާމްގެ ކުރިއެރުން ލިބުނު ކެޑޭޓުންނާއި ސެޓްފިކެޓް ހަވާލުކޮށްދެއްވީ މިއަދުގެ ޖަލްސާގެ ޝަރަފުވެރި މެހެމާން ދިވެހިރާއްޖޭގެ ގައުމީ ކެޑޭކޯގެ ޑިރެކްޓަރ ޖެނެރަލް ، ބްރެގޭޑިއަރ ޖެނެރަލް އަހުމަދު އިޝާންއާއި ކެޕްޓަން މުހައްމަދު ހާފިޒެވެ.\nއަދި މީގެ އިތުރަށް ކެޑޭޓް އަދި ބޭންޑް ލީޑަރުންނާއި މަގާމް ހަވާލްކޮށްދެއްވީވެސް މިއަދުގެ ޖަލްސާގެ ޝަރަފްވެރިމެހުމާނު ދިވެހިރާއްޖޭގެ ގައުމީ ކެޑޭކޯގެ ޑިރެކްޓަރ ޖެނެރަލް ، ބްރެގޭޑިއަރ ޖެނެރަލް އަހުމަދު އިޝާން އެވެ.\nމިއަދުގެ ޖަލްސާގައި ޝަންސުއްދީން ސްކޫލްގެ ޕްރިންސިޕަލް ސުލްޠާނު ރާމިޒު ވާހަކަ ދެއްކެވިއެވެ. އެބޭފުޅާގެ ވާހަކަފުޅުގައި ކެޑޭޓުންގެ ކިބައިގައި ހުންނަޖެހޭ ސިފަތަކުގެ މައްޗަށް އަލިއަޅުއްވާލެއްވިއެވެ. އެގޮތުން ކެޑޭޓުންނަކީ ސިއްހީގޮތުން ދުޅަހެއޮ ބަޔަކަށް ވާންޖެހޭކަމަށާއި އަދި ހިއްވަރާއި ފަންވަރުގެ ގޮތުން އަދި ތައުލީމީ ގޮތުން އެހެންކުދިންނަށްވުރެ މޮޅުބަޔަކަށް ވާން މަސައްކަތްކުރަން ޖެހޭބައެއް ކަމަށް ސުލްޠާނު ވިދާޅުވިއެވެ.\nމިއަދުގެ ޖަލްސާގެ ޝަރަފުވެރި މެހެމާން ދިވެހިރާއްޖޭގެ ގައުމީ ކެޑޭކޯގެ ޑިރެކްޓަރ ޖެނެރަލް ، ބްރެގޭޑިއަރ ޖެނެރަލް އަހުމަދު އިޝާން ދެއްކެވި ވާކަފުޅުގައި ބޮޑަށް އަލިއަޅުއްވާލެއްވީ ކެޑޭޓުންގެ ގައުމީ ވާޖިބުގެ މައްޗަށެވެ. އެގޮތުން ކެޑޭޓުންނަކީ ވަރަށްމުހިންމު ގައުމީ ވާޖިބެއް އަދާކުރަން ޖެހޭ ބައެއް ކަމަށާއި ދީނާއި ގައުމަށްޓަކައި ފުރާނަދުއްވާލަންޖެހުނަސް އެކަމަށްފަސްނުޖެހި ނުކުންނަން ޖެހޭބަޔަކަށް ވާންޖެހޭކަމަށް އެބޭފުޅާ ވިދާޅުވިއެވެ.\nމިއަދު އިގުރާރުވި ކެޑޭޓުންނަކީ ޝަމްސުއްދީން ސްކޫލްގެ4ވަނަ ކެޑޭޓް ބެޗެވެ.\nމިއަދުގެ ޖަލްސާގައި ޝަމްސުއްދީންގެ ކެޑޭޓުން ހަރަކާތްތައް ކުރިއަށް ގެންދިއުމުގައި އެކިއެކި ގޮތްގޮތުން އެހީތެރިވި ފަރާތްތަކަށް ޝަމްސުއްދީން ސްކޫލްގެ ފަރާތުން ޝުކުރު ދަންނަވާފައިވެއެވެ.\nއާފިޔާގެ ވާހަކަތައް ބަދަލުވެ، އިބްތިހާލް މަރާލިކަމަށް ބުނީ މަޖުބޫރުވެގެން ކަމަށް ބުނެފި\nމީގެ ތިން އަހަރު ކުރިން ވ. ރަކީދޫގައި އަނިޔާވެރިގޮތަކަށް މަރާލާފައި އޮއްވާ ފެނުނު އިބްތިހާލްގެ މަރުގެ ޒިންމާ މީގެ ...\nގޮނޑުދޮށްތަކުން ވެލި ނަގާ ފަރާތްތަކާމެދު ހަރުކަށި ފިޔަވަޅު އަޅާނަން – އީޕީއޭ\nޤަވާއިދާ ޚިލާފަށް ގޮނޑުދޮށްތަކުން ވެލިނަގާ ފަރާތްތަކާމެދު ހަރުކަށި ފިޔަވަޅު އަޅާނެކަމުގެ އިންޒާރު އެންވަޔަރަމަންޓް ޕްރޮޓެކްޝަން އޭޖެންސީ (އީޕީއޭ) އިން ...


އިންޓާނެޓްގެ އަގުހެޔޮކުރުމަށް ނިންމާފައިވަނީ 2022 ގައި ކަމަށް ރައީސް އޮފީހުން އަންގައިފިMikal News\n18 ފެބުރުއަރީ 2020, 17:28 |\nމިސަރުކާރު ވެރިކަމަށް އައިސްފައިވަނީ އިންޓާނެޓްގެ އަގުހެޔޮކުރުމުގެ ވައުދާއިއެކުގައެވެ. އެވައުދު ނުފުއްދުމުގެ ސަބަބުން ސޯޝަލް މީޑިއާގައި ދަނީ ކޮމިއުނިކޭޝަން ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހަށް ގިނަގުނަ ފާޑުކިއުން އަމާޒުވަމުންނެވެ. އަދި މިނިސްޓަރު މަލީހުގެ އިސްތިއުފާއަށްވެސް ދަނީ ގޮވަމުންނެވެ. ނަމަވެސް، މީޑިއާއަށް ތިލަވެފައިވާ މައުލޫމާތުތަކުން އެގެނީ އިންޓާނެޓްގެ އަގު ހެޔޮކުރުން ލަސްކުރުމަށް ރައީސް އޮފީހުން ނިންމާފައިވާ ކަމަށެވެ. އެގޮތުން، މިމަހު ރައީސް އޮފީހުގެ ޕޮލިސީ ސެކްރެޓަރީ އާއިމިނަތު ޝައުނާ މިނިސްޓްރީ އޮފް ކޮމިއުނިކޭޝަން ސައިންސް އެންޑް ޓެކްނޮލޮޖީ އަށް ފޮނުވި ސިޓީގައިވަނީ އިންޓަނެޓުގެ އަގު ހެޔޮކުރުމުގެ މަސައްކަތް، ސަރުކާރުގެ ސްޓްރެޓީޖިކް އެކްޝަން ޕްލޭން (ސެޕް) އަށް ރިއާޔަތްކޮށް، ސެޕްގައިވާ ޓައިމްލައިންއާ އެއްގޮތަށް ކުރިއަށް ގެންދިއުމަށެވެ. ސެޕްގައިވާ ގޮތުން އިންޓަނެޓުގެ އަގުހެޔޮކުރުމުގެ މަސައްކަތް ތަންފީޒު ކުރަންޖެހެނީ 2022 ވަނަ އަހަރުގެ ތެރޭގައެވެ. އަދި މިމަސައްކަތް ކުރިއަށް ގެންދިއުމަށް ލަފާ ދީފައިވަނީ ރައީސް އޮފީހުގެ ޗީފް ޓެކްނޮލޮޖީ އޮފިސަރުގެ މަޝްވަރާއާއެކުގައެވެ.\nމިދިޔަ އޮކްޓޫބަރު މަސްތެރޭ ކޮމިއުނިކޭޝަން މިނިސްޓަރު މަލީހު ވަނީ އިންޓާނެޓްގެ އަގު ހެޔޮވާނެކަމުގެ ވާހަކަދައްކަވާފައެވެ. އަދި މިދިޔަ ޖޫން މަސްތެރޭ އެމިނިސްޓްރީއިން ކުރަންޖެހޭ މަސައްކަތް ނިންމާ ރައީސް އޮފީހަށް ހުށަހަޅާފައި ކަމަށްވެސް މިނިސްޓަރު ވަނީ ކުރިން ވިދާޅުވެފައެވެ. އެއަށްފަހު މީޑިއާއަށް އަލުން ތިލަވި މައުލޫމާތުތަަކަށް ބަލާއިރު ކޮމިއުނިކޭޝަން މިނިސްޓްރީއިން ހުށަހެޅި ޕްލޭނާއި އެއްގޮތަކަށް އަގު ހެޔޮކޮށްފިނަމަ ސަރުކާރަށް ލިބޭ އާމްދަނީއަށް ބޮޑު އަސަރެއް ކުރާނެކަމަށް ވެސް ޝައުނާ ސޮއެކޮށް ފޮނުވި ސިޓީގައިވެއެވެ. އެސިޓީގައިވާ ގޮތުން “ރައްޔިތުންނަށް މިކަން އެދެވޭ ގޮތެއްގައި ބަލައިނުގަނެވި، މީގެ އިތުރުން މުވާސަލާތީ ހިދުމަތްތަކުން ދައުލަތަށް ލިބޭ އާމްދަނީއަށް ބޮޑު އަސަރެއް މިގޮތަށް ބަދަލު ގެނައުމުން އަންނާނެ ކަމަށްވެސް ބެލެވެއެވެ.” އެސީޓިއާއި ހަވާލާދީ ސަން އޮންލައިން އިން ރިޕޯޓްކޮށްފައިވެއެވެ.\nއިންޓާނެޓްގެ އަގުހެޔޮކުރުން ލަސްކޮށްފައިވަނިކޮށް ސޯޝަލް މީޑިއާ ސިއްސުވާލީ އިންޓާނެޓްގެ މާހައުލު ވާދަވެރިކުރުމަށާއި އަގު ހެޔޮކުރުމަށް އިންޑިއާގެ ރިލަޔަންސް ގެންނަން އުޅޭކަމުގެ ވާހަކަތަކުންނެވެ. އިންޑިއާ އާއި ގާތްގުޅުމެއް ބާއްވާ އެމްޑީޕީގެ ވެރިކަމުން އިންޓާނެޓްގެ އަގު ހެޔޮނުކޮށް މިއޮތީ އިންޑިއާގެ ރިލަޔަންސް ގެންނަން ކަމަށްވެސް އިދިކޮޅު ބައެއް ފަރާތްތަކުން މިހާރުދަނީ ޝައްކުކުރަމުންނެވެ.\nއިތުރު ލިޔުންއިންޓާނެޓްމުހައްމަދު މަލީހު ޖަމާލް\nTags: އިންޓާނެޓް, މުހައްމަދު މަލީހު ޖަމާލް


Majlis medhu kadaali iru 20 bill eh nunimi\nމަޖިލިސް މެދުކަނޑާލިއިރު 20 ބިލެއް ނުނިމި\nރައްޔިތުން މަޖިލީހުގެ ޖަލްސާއެއް ހިނގަނީ. -- ފޮޓޯ | މަޖިލިސް\nރައްޔިތުންގެ މަޖިލީހުގެ ޖަލްސާތައް މުއްދަތެއް ނެތް ގޮތަށް މެދުކަނޑާލިއިރު 20 ބިލެއްގެ މަސައްކަތް މަޖިލީހުގައި ނުނިމި އޮތްކަން ހާމަވެއްޖެ އެވެ.\nރައްޔިތުންގެ މަޖިލީހުގެ އިދާރާއިން، "އަވަސް"އާ ހިއްސާކުރި ތަފާސްހިސާބުތަކުގައިވާ ގޮތުގައި މަސައްކަތް ނުނިމި ހުރި 20 ބިލްގެ ތެރެއިން 16 ބިލަކީ ސަރުކާރުގެ ފަރާތުން މަޖިލީހަށް ހުށަހަޅާފައިވާ ބިލްތަކެވެ. އޭގެ ތެރެއިން ފަސް ބިލެއްގެ މަސައްކަތް އޮތީ މިނިވަން މުއައްސަސާތަކާ ބެހޭ ކޮމިޓީގަ އެވެ.\nމި ސަރުކާރުން ފޮނުވި އެންމެ މުހިންމު އެއް ބިލް ކަމަށްވާ، "ދައުލަތުގެ ފައިސާއާއި މުދަލަށް ހިޔާނާތްތެރިވުމުގެ މައްސަލަތަކާއި ގޮތް ނޭނގޭ މަރުގެ މައްސަލަތައް ބެލުމުގެ ބިލް" ގެ މަސައްކަތް ވެސް އޮތީ އެ ކޮމިޓީގަ އެވެ. އަދި ގާނޫނީ ހިދުމަތުގެ ބިލާއި، ވިސުލްބްލޯވަރުންނަށް ހިމާޔަތް ދިނުމުގެ ބިލްގެ މަސައްކަތް ވެސް އޮތީ އެ ކޮމިޓީގަ އެވެ.\nމިހާތަނަށް މަޖިލީހުގައި މަސައްކަތް ނުނިމި އެންމެ ގިނަ ދުވަސްވެފައިވާ ބިލަކީ، ކުރީގެ ރައީސް ޔާމީންގެ ސަރުކާރުގެ ފަރާތުން ނިލަންދޫ ދާއިރާގެ މެންބަރު އަބްދުﷲ ޙަލީލް ހުށަހަޅުއްވާފައިވާ ރައްޔިތުންގެ ހިޔާލު ހޯދުމުގެ އާންމު ވޯޓް ނެގުމުގެ ބިލެވެ. އެ ބިލް މަޖިލީހަށް ހުށަހެޅީ 2014ގަ އެވެ. އެ ބިލްގެ މަސައްކަތް 2016 ވަނަ އަހަރަށް ނިންމުމަށް ސުންގަނޑި ކަނޑައެޅި ނަމަވެސް އެ ބިލްގެ މަސައްކަތް އަދިވެސް އޮތީ ނުނިމި ކޮމިޓީގަ އެވެ.\nމައުލޫމާތުތަކުގައިވާ ގޮތުގައި، މިނިވަން މުއައްސަސާތަކާ ބެހޭ ކޮމިޓީގައިވާ ކޮމިޝަންތަކަށް ބާރު ދިނުމުގެ ބިލްގެ މައްސަލަ ނިންމުން އޮތީ، އަންނަ މަހުގެ 15 ވަނަ ދުވަހު އެވެ. އަދި ގާނޫނީ ހިދުމަތުގެ ބިލް ނިންމަން އޮތީ 20 އެޕްރީލްގަ އެވެ. އަދި ވިސުލްބްލޯވާ ގާނޫނު އޮތީ، 30 އެޕްރީލް 2019 އަށް ނިންމަން ހިމަނައިފަ އެވެ.\nމަޖިލީހުގެ ޖަލްސާތައް މެދުކަނޑާލީ ޕާޓީތަކުގެ ޕާލިމަންޓްރީ ގްރޫޕާ މަޝްވަރާކުރެއްވުމަށް ފަހު ކަމަށް މަޖިލީހުގެ އިދާރާއިން ބުންޏެވެ. އެނގިފައިވާ ގޮތުގައި މަޖިލިސް ކެމްޕޭން ދުވަސްވަރު ކަމަށް ވުމުން، މެންބަރުން ކެމްޕޭންތަކުގައި ބިޒީވެގެން މަޖިލީހުގެ ކޮމިޓީތައް އެންމެ ރަނގަޅަކަށް ނުހިނގަ އެވެ.\nމަޖިލީހުގެ ޖަލްސާތައް އޮންނަނީ، ކޮންމެ ހަފްތާއެއްގެ އާދިއްތަ ދުވަހުން ފެށިގެން ބުދަ ދުވަހަށެވެ. މަޖިލީހުގެ އިދާރާއިން ބުނި ގޮތުގައި މަޖިލީހުގެ ޖަލްސާތައް ފަށާނެ ދުވަހެއް އަދި ނުނިންމަ އެވެ. އެހެން ނަމަވެސް ކޮމިޓީތަކުން ބިލްތަކުގެ މަސައްކަތް ނިންމައި ތަޅުމަށް ފޮނުވުމުން ޖަލްސާތައް އެޖެންޑާ ކުރާނެ އެވެ.\nރައީސް ސޯލިހު ރިޔާސީ ބަޔާން ދެއްވައި މަޖިލިސް މިއަހަރަށް ހުޅުވާފައި ވަނީ، ފެބުރުއަރީ ހަތް ވަނަ ދުވަހު އެވެ. ނަމަވެސް މަޖިލީހުގެ އިދާރާގެ މަރާމާތުގެ މަސައްކަތްތައް ނިންމައި، ޖަލްސާތައް ފަށާފައި ވަނީ ފެބުރުއަރީ 26 ވަނަ ދުވަހު އެވެ.\n40 ހަމަވެއްޖެ، ވޯޓު ކާމިޔާބު ކުރާނީ ފަސޭހަކޮށް: އަފީފް


Boris'ge conservative party'in hoadhi kaamiyaabee'ah raees...\nބޯރިސްގެ ކޮންޒަރވެޓިވް ޕާޓީން ހޯދި ކާމިޔާބީއަށް ރައީސް ސޯލިހުގެ ތަހުނިޔާ\nޔޫކޭ އަކީ ދިވެހިރާއްޖެއާއި އެންމެ ފުރަތަމަ ޑިޕްލޮމެޓިކް ގުޅުން ގާއިމް ކުރެވުނު ގައުމުކަން ރައީސް ފާހަގަ ކުރެއްވި\nމޫސުމަށް އަންނަ ބަދަލުތައް ފަދަ މައްސަލަތަކަށް ދެގައުމު ގުޅިގެން ހައްލު ހޯދުމަށް މަސައްކަތް ކުރައްވާނެ ކަމަށް ނަޝީދު ވިދާޅުވި\nދިވެހިރާއްޖެ އާއި ޔޫކޭ އަކީ ޒަމާންވީ ގުޅުން އޮންނަ ދެގައުމުކަން މައުމޫން ފާހަގަކުރެއްވި\nކ. މާލެ | 13 ޑިސެންބަރ 2019 | ހުކުރު 14:48 | 2,971\nއިނިގިރޭސި ވިލާތުގެ ބޮޑުވަޒީރު ބޮރިސް ޖޯންސަން - ގޫގުލް\nއިނގިރޭސިވިލާތުގައި ބޭއްވި އާންމު އިންތިހާބުގައި ބޯރިސް ޖޯންސަން އިސްވެ ހުންނަވާ، ކޮންޒަރވެޓިވް ޕާޓީއިން ހޯދި ކާމިޔާބީއަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މަރުހަބާ ދަންނަވައިފިއެވެ.\nބުރާސްފަތި ދުވަހު ބޭއްވި އިނގިރޭސި ވިލާތުގެ އާންމު އިންތިޚާބު ބޮޑުވަޒީރު ބޯރިސް ޖޯންސަން ކާމިޔާބު ކުރެއްވުމާއި ގުޅިގެން މަރުހާބާ ދަންނަވާ ހުކުރު ދުވަހު ރައީސް ކުރައްވާފައިވާ ޓްވީޓްގައި ވަނީ މި ކާމިޔާބާއެކު، ރާއްޖެއާއި އިނގިރޭސިވިލާތާއި ދެމެދު އޮތް ގުޅުން ކުރިޔަށް އޮތް ތަނުގައި އިތުރަށް ވަރުގަދަކުރުމަށް އުއްމީދު ކުރައްވާ ކަމަށެވެ.\nއިނގިރޭސިވިލާތަކީ ދިވެހިރާއްޖެއާއި އެންމެ ފުރަތަމަ ޑިޕްލޮމެޓިކް ގުޅުން ގާއިމް ކުރެވުމު ގައުމު ކަން ފާހަގަކުރައްވާ ރައީސް ވިދާޅުވީ، 1965 ވަނަ އަހަރުން ފެށިގެން، ދެ ގައުމުން އަބަދުވެސް ވަނީ، ކަންބޮޑުވާ ކަންތަައްތަކާއި ގުޅިގެން މަޝްވަރާކުރަށްވާފައި ކަމަށެވެ.\nރައީސް ސޯލިހުގެ އިތުރުން، ބޮރިސް ޖޯންސަންގެ ޕާޓީން އިންތިޙާބު ކާމިޔާބު ކުރެއްވުމާއި ގުޅިގެން ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި ކުރީގެ ރައީސް މައުމޫން އަބްދުލް ޤައްޔޫމްވެސް ވަނީ މަރުހަބާ ދަންނަވާފައެވެ.\nބޮރިސް ޖޯންސަން އަށް މަރުހަބާ ދަންނަވާ ރައީސް ނަޝީދު ކުރެއްވި ޓްވީޓްގައި ވަނީ ރާއްޖެ ކޮމަންވެލްތާއި އަލުން ގުޅުމުން މޫސުމަށް އަންނަ ބަދަލުތައްފަދަ މައްސަލަތަކަށް ދެގައުމު ގުޅިގެން ހައްލު ހޯދުމަށް މަސައްކަތް ކުރަން އުއްމީދު ކުރައްވާ ކަމަށް ވިދާޅުވެފައެވެ.\nރައީސް މައުމޫން ކުރައްވާފައިވާ ޓްވީޓްގައި ވަނީ އިންތިޙާބު ކާމިޔާބު ކުރެއްވުމާއި ގުޅިގެން މޯލްޑިވްސް ރީފޯމް މޫވްމަންޓް (އެމްއާރުއެމް)ގެ ފަރާތުން މަރުހަބާ ދަންނަވާފައެވެ. އަދި ކުރިޔަށް އޮތް އަހަރު ތަކުގައި ކާމިޔާބީއަށް އެދޭ ކަމަށާއި ދިވެހިރާއްޖެ އާއި އިނގިރޭސިވިލާތަކީ ޒަމާންވީ ގުޅުން އޮންނަ ދެގައުމުކަން ވަނީ ފާހަގަ ކުރައްވާފައެވެ.


ހަނދާން (ފަހު ބައި)\n"ތި ކޮންކަމެއް؟ މިހާރު ބޮޑުވީދޯ. ކިހިނެއް ކަލޭ...،" މަންމަ ހާސްވެ ދެ ލޯބޮޑުވިއެވެ. "ދެން ކިހިނެއް ހަދާނީ؟ އެހެން މީހުންނަށް މިކަން އެނގިއްޖެނަމަ.. ބޮމެއް ފަޅައިގެންދާހެން މުޅި ތަނުގައި ދައްކާނީ މި ވާހަކަ. އެހައި ހިސާބުން ގިނަވާނީ ބޭޒާރުވާނީ ކަލޭ އެކަންޏެއް ނޫން. މުޅި އާއިލާ ވެސް. އަހަރެން ވެސް. ބައްޕަ ވެސް."\nމަންމަ ކޮޓަރި ތެރޭގައި ދެކޮޅަށް ހިނގަން ފެށިއެވެ. އަހަންނަށް އިނދެވުނީ ވާނުވާ ނޭނގިފަ އެވެ. މަންމަ ހާސްވާން ޖެހޭ ސަބަބެއް ނުވިސްނިފަ އެވެ. އަހަންނަށް ލިބުނީ އުފާވެރި ކަމެކެވެ. އަހަންނާ ދޭތެރޭ މަންމަ ވިސްނާކަން އެނގުމުން ބުނެދޭން ނޭނގޭ ހިތްހަމަ ޖެހުމެއް ލިބުނެވެ. ވެދާނެއެވެ. އަހަރެން ބަލިވުމުން މަންމަ ދެރަވީއެވެ. ހިތުގައި ޖެހުނީއެވެ.\n"މި ބޭސް ގުޅަ ދިރުވާލާ. ކަމެއް ވެއްޖެ ނަމަ މަށަށް ގޮވާތި." ނޫސް ކަރުދާސް ކޮޅެއްގައި އޮތް ބޭސް ގުޅައެއް ނަގައި އަހަރެންގެ އަތަށް ދިއްކޮށްލިއެވެ. އަހަރެން އޭގައި ހިފީމެވެ.\n"ފާހާނާވަދެ ދިރުވާލާ. ބޮޑު ކަމެއް ދިމާވެއްޖެ ނަމަ ދޮރުގައި ތަޅައިގަނޭ." އަހަރެންގެ އަތުގައި ހިފައިގެން މަންމަ ގެންދިޔައީ ފާހާނާ އަށެވެ.\nއަހަރެން ފާހާނާއަށް ވަދެ އަތުގައި އޮތް ބޭސް ގުޅައަށް ބަލައިލީމެވެ. ފާޑަކަށް ހިނި އަންނަ ގޮތްވި އެވެ. އަނެއްކާ ވެސް ބޭސްގުޅަ ނަގައި ބޮޑުވާ އިނގިއްޔާއި ޝަހާދަތް އިނގިލީގެ މެދުގައި ބާއްވާލަމުން ބާރުކޮށްލީމެވެ. އެއަށްފަހު ލޮލާ ކައިރި ކޮށްލީމެވެ. އަނެއްކާ މަޑުމަޑުން ދުރު ކޮށްލީމެވެ. ދެތިން ހިޔާލު ހިތުގައި ކަފިކަފިވެ އުދުހިގަތެވެ. ހަގީގަތުގައި އަހަރެން ބަލީ ހެއްޔެވެ؟ މަންމަ ކަންބޮޑު ވަނީ ކޮންކަމަކާ ހެއްޔެވެ؟ ފާހާނާގެ ދޮރުގައި ޓަކި ޖަހައިލިއެވެ. އަހަރެން ދޮރު ހުޅުވާލީމެވެ.\n"ދިރުވާލައިފިންތަ؟" މަންމަ ވައި އަޑުން ބުނެލިއެވެ.\nއަހަރެން ބޯ ޖަހައިލީމެވެ. އާއެކޭ ބުނުމުގެ ގޮތުންނެވެ.\n"އިރު ކޮޅަކުން ލޭ އަތުވެދާނެ. ބިރު ނުގަންނާތި. އެހެން ވެއްޖެ ނަމަ ދޮރުގައި ޖަހައިލާ އަހަރެން ހުންނާނަން." މަންމަ ވާހަކަ ދެއްކީ ވަރަށް މަޑުމަޑުންނެވެ. އަހަރެން ދޮރު ލެއްޕީމެވެ. އަނެއްކާ ވެސް އެއްކަލަ ބޭސް ގުޅައަށް ބަލައިލީމެވެ. ދެ އިނގިލި ދޭތެރެއަށް ބޭސްގުޅަ ލުމަށްފަހު ވިސްނައިލީމެވެ. މަންމަގެ ޖުމުލައިން ތަންކޮޅުކޮޅު އިވެމުން ދިޔަހެން ހީވަމުން ދިޔައެވެ.\n"ލޭ އަތުވެދާނެ. ބިރު ނުގަންނާތި."\nއަނެއްކާ ވެސް ބޭސް ގުޅައަށް ބަލައިލެވުނެވެ. އަހަރެންގެ ހިޔާލު ބަދަލުވިއެވެ. މަންމަ އެ އުޅެނީ އަހަރެން މަރައިލާށޭ ހިތް ބުނެލިއެވެ. މި ވާނީ ޒަހަރަކަށޭ ހިތް ކިޔައިލިއެވެ. ދެވަނަ ސިކުންތުގައި ފާހާނާތަށި ތެރެއަށް ބޭސްގުޅަ ވައްޓައިލީމެވެ. ފުލެޝްކޮށްލުމަށް ފަހު ފާހާނާއިން ނުކުތީމެވެ.\nމަންމަ ހުރީ ތައްޔާރުވެގެންނެވެ. އަހަރެންގެ ފައިން ފެށިގެން ބޮލާ ހަމައަށް ބަލައިލިއެވެ. ފަރުވާތެރި ކަމާއެކުގައެވެ. އަހަންނަށް އެކަން އިހުސާސް ކުރެވުނެވެ.\n"ކޮބާ ބޭސް؟ ކަމެއް ނުވޭތަ؟" މަންމަ ވައި އަޑުން ބުނެލިއެވެ.\nބަދަލުގައި އަހަރެން އަނގަޔަކުން ނުބުނަމެވެ. ހަރަކާތެއް ނުކުރަމެވެ. އަހަރެން ގޮސް އެނދުގައި އިށީނީއެވެ. އޭރު ހިތުގައި އުތުރު އަރަމުން ދިޔައީ ބުނަން ނޭނގޭ ކަހަލަ ރުޅިވެރި ކަމެކެވެ.\n"އޭ މަ މި އަހަނީ ބޭސް ކޮބައިހޭ؟" މަންމަ އައިސް އަހަރެންގެ ގާތުގައި އިށީންނަމުން ވައި އަޑުން ބުނެލިއެވެ.\n"އަހަރެން މަރައިލަންތަ ބޭސް ދިނީ. ކަލޭއަށް ބޮޑުވީތަ އަހަރެން ދުނިޔޭގަ ހުންނާތީ؟ ކަލޭއަށް އުނދަގޫވީތަ؟" އަހަރެން ރުޅިއައިސްގެ ހަރަކާތުން ދެއްކީމެވެ. "ކަރުގަ ހިފައި މަރައިލަންވީނު. ކީއްކުރަންތަ ބޭސް ދީފަ މަރައިލަން ތި އުޅެނީ؟ ކޮންމެ ދުވަހަކު ޖަނަވާރަށް ކާން ނުދީ އަހަރެން މަރައިލަބަލަ. އޭރުން މި ވޭންތަކުގަ ފަތާކަށް ނުޖެހޭނެއްނު."\n"ބަލަ މަ މިއުޅެނީ ކަލޭ ސަލާމަތް ކުރަން. ކަލޭގެ ބަނޑުގަ ތިއޮތް ގޮތް ނޭނގޭ ކުއްޖާ ވައްޓައިލަދޭން،" ދަތްކުނޑި ވިކައިގަންނަމުން މަންމަ ބުނެލިއެވެ. "ކަލޭއަށް އެނގޭތަ ކަލޭގެ ސަބަބުން ލަދުގަންނަން ޖެހޭނީ ކާކުކަން؟ ކަލޭގެ މުސްކުޅި ބައްޕަ. ކަލޭގެ ބައްޕަ އެކަމުން ސަލާމަތްކުރަން މަ މިއުޅުނީ. ކަލޭ މަރައިލާކަށް ނޫން."\nއަހަންނަށް ލިބުނު ސިހުމާއެކު ދެ ލޮލުން ކަރުނަ އޮހިގަތެވެ. އިވުނު އަޑުތަކުން މާޔޫސްވެ ހިތްވަރު އެލޭ ގޮތްވިއެވެ.\n"ކޮބާ ބޭސް؟ ކަލޭ ނުކަންދޯ އެ. މަ ނުލާހިކު އަގުބޮޑުކޮށް މީހަކު ލައްވާ ހޯދައިގެން ގެނަ އެއްޗެއް އެ. ކޮބާ އެ؟" މަންމަ ހިފީ އަހަރެންގެ އިސްތަށިގަނޑުގައެވެ.\n"ފާހާނާއަށް ފުލެޝްކޮށްލައިފިން." އަހަރެން ހަރަކާތުން ދެއްކީމެވެ.\nއަހަރެންގެ އިސްތަށިގަނޑު މަންމަގެ އަތަށް އޮޅައިލަމުން އެނދާ ދިމާއަށް ހޫރައިލިއެވެ. އަހަރެން ގޮސް ޖެހުނީ އެނދު މައްޗަށެވެ. މަންމަގެ ދެވަނަ ހަމަލާ އަމާޒުވީ ބުރަކަށްޓަށެވެ. ފަޔާއި ކަށި މައްޗަށެވެ. އިލޮށި ފަތީގެ ބުޑުންނެވެ. އަހަރެންގެ ގައިގެ އެތައް މިތަނުގައި ތަޅަމުން އަޑުގަދަކުރަމުން ދިޔައެވެ. އެންމެ ފަހު އަހަރެން މަގު މައްޗަށް ނެރެ އެއްލައިލީމެވެ. ވެހެމުން ދިޔަ ބޯވާރޭގެ ތެރެއަށެވެ. އަހަރެން މަގު މައްޗަށް ކޮށްޕާލިއެވެ. އެއަށްފަހު ދޮރު ލެއްޕިއެވެ.\n"ކަލޭގެ މުޑުދާރު އަތުން މަ ގައިގަ ބީހިގެން ނުވާނެ. ކަލޭގެ ސުންޕާ ސޫރަ ދެކޭކަށް ވެސް ބޭނުމެއް ނޫން. ދާން އުޅޭ. މަ ކުރިމަތިން ދޭ. މިހާރުދޭ." ރުޅިވެރިކަމާއެކު މަންމަ ހަޅޭއްލަވަމުން ދިޔައެވެ.\nއަހަންނަށް ހަދާނެ ގޮތް ހުސްވިއެވެ. ދާނެ ނުދާނެ ތަނެއް ނޭނގި ވާރޭގެ ތެރޭގައި ރޯން އިނދެވުނެވެ. އޭރު މުޅި ތަނުގައި އޮތީ ފެން ބޮޑުވެފައެވެ. ހީކަރުވާ ގޮތްވާން ފެށުމުން މަޑުމަޑުން ތެދުވެލީމެވެ. އެއް އަސްކަނި ދަށުން އަނެއް އަސްކަނި ދަށުން ހިނގައިގަތީމެވެ. މަންޒިލެއް ނެތް މުސާފިރެއް ގޮތުގައެވެ. ވަންނާނެ ހިޔާވައްސެއްނެތް ނިކަމެއްޗެއް ފަދައިންނެވެ. އަހަންނަށް ނުކުމެވުނީ މަޖީދީ މަގަށްކަން އެނގެއެވެ. ކާރެއްގެ އަލި ލޮލަށް އެޅުނުކަން އެނގެއެވެ. ދެން ވީނުވީއެއް ނޭނގުނެވެ.\n"ތިލްމީޒާ!" ފަހަތުން އިވުނީ އަހަންނާއެކު ހިނެވުމުގެ ކަންކަމުގައި އިސްކޮށް އުޅޭ ފަރީދާގެ އަޑެވެ.\nއަހަންނަށް ބަލައިލެވުނެވެ. ފުން ނޭވާއެއް ދޫކޮށްލަމުން ލުއި ގޮތަކަށް ހިނިތުންވެވޭތޯ ބެލީމެވެ. ފަރީދާއަކީ އަހަރެން މަންމައެއް ފަދަ މީހެކެވެ. ހުރިހާ ވާހަކައެއް ހިއްސާކުރެވޭ އެންމެ ގާތް ރަހުމަތްތެރިޔާއެވެ.\n"ތިލްގެ ދޮންމަންމަތަ؟" ފަރީދާ އަހަރެންގެ އަތުގައި ހިފައިލިއެވެ.\n"މި ތިލް ބޭނުންވި ދުވަހެއްނު. މާތްﷲ ތިލްއަށް މި ދުވަސް ދެއްކެވީނު. އަވަހަށް ހިނގާ ހިނެވުމުގެ ކަންކަން ކުރިއަށް ގެންދަން. މިއަދު އިސްވާނީ ތިލް، ފަރިއްތަ ހުންނާނަން ގާތުގައި އެހީވާން."\nހިނެވުމުގެ ހުރިހާ ކަމެއް ނިންމުމަށްފަހު އަހަރެން ބޭރަށް ނުކުތީމެވެ. ބަޔާންކުރަން ނޭނގޭ ހިތްހަމަ ޖެހުމެއް ލިބުނެވެ. އެ ދުވަހަކަށް ޓަކައި އިންތިޒާރު ކުރި ދުވަސް ދެއްކެވީތީ ޝުކުރު ކުރެވުނެވެ.\n"އަހަރެން ވެސް ވަރަށް އުފާވެއްޖެ. އެ ދުވަހު ދޮންމަންމަ ބުނި ބަހުން އަހަންނަށް މި ހިތްވަރު ހޯދުނީތީ. އަހަރެންގެ މި ދެ އަތުން އޭނާއަށް އެންމެ ފަހުގެ އިހުތިރާމު އަދާކުރެވުނީތީ. އެ ދެއަތުން އަހަންނަށް ނުލިބުނު ލޯތްބާއި ހަމުދަރުދީގެ ބަދަލުގައި ދުނިޔޭގައި އެންމެ ފަހުން ފިރުމައިދެވުނު ދެ އަތަށް މި ދެ އަތް ވީތީ،" އަހަރެންގެ އަތުގެ ހަރަކާތްތައް ފަރީދާ ކިޔަމުން ދިޔައެވެ. "މިވަގުތު މިހެން ބުނާކަށް ވެސް ނުވާނެ. މީހަކު ނިޔާވުމަކީ ހިތްހަމަ ޖެހޭ ކަމެކޭ ބުނެވުނު ކަމަށް އަޑުއަހާ މީހާއަށް ވިސްނިދާނެ. އެކަމަކު ހަގީގަތަކީ ދޮންމަންމައަކީ މާފު ހައްގުވާ ވަރުގެ މީހެއް ނޫންކަން. ނަމަވެސް، މައާފުކުރުމަކީ އަމިއްލަ ނަފުސަށް ހިތްހަމަ ޖެހުމާއި ލުއިކަން ލިބޭކަމަކަށް ވެފައި، ދުނިޔެމަތީގައި އެމީހަކު ކުރާ ކަމަކަށް މައާފު ނުލިބި މަރުވެ ދިޔުމަކީ އެމީހާއަށް އެކަމުން އެތައް ވޭނެއް ފަހުން ވެސް ލިބޭނެ ކަމަކަށް ވީތީ، އަހަރެން އޮންނާނީ ދޮންމަންމަ އަހަރެން ގާތަށް މައާފަށް އެދެން އައުމުން ހިތުން ރުހުމުން މައާފު ވެސް ކޮށްފަ. އެ ދުވަހުން ފެށިގެން އަހަރެންގެ ހިތުގައި ނުނެއްޓި ހުރީ ކުދިކުދި ޝަކުވާތަކެއް. ނަމަވެސް މިއަދު މި ދެ އަތުން އޭނާގެ ގަޔަށް އެޅި ފެންތަކާއެކު ހިތުގައި ހުރި އެ ޝަކުވާތައް ވެސް ފޭދިގެން ހިނގައްޖެ. ހުރިހާ ދުވަހު ބޮލުގައި ހުރި ރިހުންތައް ފެވިގެން ހިނގައްޖެ. ގޯސްކޮށް ކަމެއް ކުރި މީހަކަށް ހެޔޮ ކަމެއް ކޮށްދެވުނު ކަމުގެ އިހުސާސް ކުރެވިއްޖެ. އެ ހިތްހަމަ ޖެހުން ވެސް ލިބިއްޖެ. ފަރިއްތައަކަށް މި އިހުސާސެއް ނުކުރެވޭނެ."\n"ތިލް ތިޔައީ ނަމޫނާ މީހެއް. އަހަރެންނާއެކު މި ހޭދަވި ދުވަސްތަކުގައި ފެނުނީ ނަމޫނާ ހަރަކާތްތަކެއް. ކަންކަން ދަސްކޮށް، ކަންކަމުގައި އިސްވެ އުޅުނު އުޅުން އެއީ މިސާލެއް. އަހަންނަށް އެނގުނު ކަމަކީ ކުޅެދުންތެރިންނަށް ވުރެ ތިލް މާ ތޫނުކަން. މިތަނުން ވަޒީފާ ލިބުމާއެކު ތިލް ހުރިހާ ކަމެއް ތިޔަ ދަސްކުރީ އެހައިމެ އަވަހަށް. އަނެއްކާ މަސައްކަތަށް ފަރުވާތެރިވުމުގައި ތިޔަ ފަދަ ދެވަނައެއް ނުހުންނާނެ." ފަރީދާ އަހަރެންގެ ކޮނޑުގައި ހިފައިލިއެވެ. "އިރާދަކުރެއްވިއްޔާ ތިލްގެ މާޒީވެގެން ދާނީ ތިލްގެ ހަޔާތަށް ބަހާރު މޫސުން ގެނުވައިދޭ ކަމަކަށް. ތިލްގެ ހަޔާތުގެ ފަސާނާ ވެގެންދާނީ ތިބީންނަށް އިބްރަތަކަށް. ހަމަ ޔަގީންނުން ވެސް މިއީ އަހަންނަށް އިބުރަތެއް. ފިލާވަޅެއް."\n"ޝުކުރިއްޔާ!" ފަރީދާގެ މޫނަށް ބަލައިގެން ހުރެ އަހަރެން ހަރަކާތްކޮށްލީމެވެ.\n"އެނގޭތަ އެރޭ ޑިއުޓީ ނިންމައިފަ އަހަރެން ގެއަށް ދިޔަ މަގުމަތީ ކާރު ފެނުނު އިރަށް ތިލް ވެއްޓުނީއޭ. އެ ބޯވާރޭގައި، ހެދިފައި އޮތް ފެންގަނޑު ތެރެއަށް. އެހެންވެ އަވަހަށް ޑޮކުޓަރަށް ގެންދިޔައީ ވެސް. މަގުމަތީގައ މާފަހުން އެނގުނީ ތިލް ބަނޑުބޮޑުކަން ވެސް. ސްކޭނުކޮށް ބެލިއިރު ކުއްޖާ މަރުވެފަ އޮތްކަމަށް ބުނީ. އަހަރެން މަނާކުރީ ކޮއްކޮމެންނަށް އެ ވާހަކަ ދެއްކުން ވެސް. އެ ވާހަކަ ހަނދާންތަކުން ތިލް ދެރަވާނެ ކަމަށް ބަލައިފަ،" ފަރީދާ ހިނިތުންވެލިއެވެ. "ފިރިމީހާ ވެސް ބުނެފި ތިލް ގޭގަ ބަހައްޓައިގެން ތިލްއަށް އެހީވާން. އަނެއްކާ ކޮއްކޮމެން ވެސް ބޭނުންވީ. މިއަދު އެންމެވެސް ގަބޫލުކުރަނީ ތިލްއަކީ އަހަރުމެންގެ މީހެއް ކަމަށް. އެ ކުދިންގެ ދައްތައެއް ކަމަށް."\n"އަހަރެން އެންމެ އުފާވީ، އަހަންނަށް ކިޔަވައިދީ އަހަރެން މި ކަމުގެ ތެރެއަށް ނެރެދިނުމުގައި ތި އާއިލާއިން އެހީވީމަ. ވަކިން ހާއްސަކޮށް ފަރީއްތަ ދިން ހިތްވަރާއި ދެއްކި ވާހަކަތައް އަބަދުވެސް ހަނދާނުގައި ހުރޭ،" އަހަރެން އަތުން އިޝާރާތްކޮށްލީމެވެ. "އަހަންނަކީ ވާހަކަ ނުދެއްކޭ މީހަކަސް އަހަންނަށް ވެސް އިންސާނިއްޔަތު ކަމުގެ މުހިއްމު މަސައްކަތެއް މިއަދު އެބަ ފުރިހަމަ ކުރެވޭ. އެކަން މިއަދު އަހަންނަށް ގަބޫލު ކުރެވޭ. އިހުސާސްކުރެވޭ."\n"އާން! ތިލް ތީ ހިތްވަރު ގަދަ މީހެއް. ތިލްގެ ބައްޕަ ނިޔާވި ދުވަހު ލޮލުން ކަރުނަ ތިއްކެއް ވައްޓައި ނުލައި ކެތްކުރި ކުރުމުން އަހަންނަށް އެކަން ފެނުނު."\n"ބައްޕަ ދޯ؟ މަގޭ ނަމުގެ ފަހަތަށް ތިލްމީޒާ ޔޫސުފް ކިޔާކަން. އެ ނަން އޮތްކަން. ބައްޕައެއްގެ ފުށުން ލިބެންޖެހޭ ރައްކާތެރިކަން ނުލިބޭ ނަމަ ބައްޕަގެ ނަމުގެ އަގެއް އޮވޭތަ؟" ސުވާލުގެ ނަޒަރުން އަހަރެން ބަލައިލީ ފަރީދާގެ މޫނަށެވެ. "މާލޭ މަގުމައްޗަށް އެއްލައިލާ ގެއިން ބޭރުކޮށްލީމަ ވެސް އަހަރެން އުޅެނީ ކޮންތާކުތޯ، އަހަންނަށްވީ ކީއްތޯ ވެސް ބަލައި ނުލި މީހެއްގެ ވާހަކަ ތި ދައްކަނީ. އަހަންނަކީ ބައްޕަގެ ދަރިއެއް ކަމަށް ގަބޫލު ނުކުރާކަން އެނގުނު ދުވަހުން ފެށިގެން އަހަރެން ވެސް އެއީ ބައްޕަކަމަށް ޤަބޫލެއް ނުކުރަން."\n"އާނ! ތި ވެސް ގޯސް ވާހަކައެއް ނޫން! ދެން މި ވާހަކަތައް ހުއްޓައިލަމާ! އަހަންނަށް ދޯ މި ވާހަކަތައް މި އާކޮށްފަ މި ދެއްކެނީ ވެސް. މި ވާހަކަތައް މި ދެއްކެނީ؟" ފަރީދާ ލުއި ގޮތަކަށް ހިނިތުންވެލިއެވެ.\nފަރީދާއާއެކު އަހަރެން ނުކުތީ ބޭރަށެވެ. ސަހަރާގެ ގޯތި ތެރެއަށް ފުން ނަޒަރެއް ދޫކޮށްލެވުނެވެ. އަހަންނަށް ސަހަރާއިން ފެންނަނީ އުފާވެރި މަންޒަރެކެވެ. ހިތްހަމަ ޖެހޭ ކުލަތަކެކެވެ. ހުދުކުލައިގެ ގާތަކާއި އެކު އުފުލިފައިވާ ދޮންވެލިތަކުގެ މެދުން ފެންނަ ފެހި ގަސްތަކެވެ. އިރުކޮޅަކުން އެތަނަށް ދޮންވެލި ކޮޅެއްގެ އިތުރުވާނެއެވެ. ދުވަސްކޮޅަކުން އެ ވެލިތައް ކަޅުވެ ބިމާ އެއްކުލަ ވާނެއެވެ. އަހަންނަށް ވިސްނައިލެވުނެވެ. ފުންކޮށް ވިސްނައިލެވުނެވެ.\nސަހަރާގެ ތެރެއިން ފެންނަ ކޮންމެ އެއްޗަކުން ބުނެދެނީ އެތައް ވާހަކަ އެކެވެ. އާކޮށް ދެނީ އެތައް ހަނދާނެކެވެ. ދިރިއުޅުނު ކަމެވެ. ދުނިޔެއަށް އުފަންވިކަމެވެ. ދިރިއުޅުމުގެ ޒިންމާއިން އެތައް ކަމެއް ދަސްކުރިކަމެވެ. ދުނިޔެއަށް އެތައް ހަނދާންތަކެއް ދޫކުރިކަމެވެ. އަހަންނަކީ ވެސް އެފަދަ ހަނދާނެކެވެ. މާޒީއަކީ އެފަދަ ހަނދާނެކެވެ. ދެން ބޭނުން ވަނީ އެ ހަނދާންތަކުން ދުރަށް ދާށެވެ. (ނިމުނީ)


Riyaasee bayaan ihvaa jalsaa nimendhen medhu ziyaarai magu bandhu\nރިޔާސީ ބަޔާން އިއްވަވަން ރައީސް ސޯލިހް މަޖިލީހުގެ އިދާރާއަށް ވަޑައިގަންނަވަނީ --\nރައްޔިތުންގެ މަޖިލިސް އާ އަހަރަށް ހުޅުވައި މަޖިލީހުގެ ޖަލްސާތައް ފެށުމުގެ ގޮތުން ރައީސުލްޖުމްހޫރިއްޔާ ރިޔާސީ ބަޔާން އިއްވުން އަންނަ މަހު ތިންވަނަ ދުވަހު އެޖެންޑާކޮށްފައިވާތީ އެ ދުވަހުގެ ހެނދުނުން ފެށިގެން ރިޔާސީ ބަޔާން އިއްވާ ޖަލްސާ ނިމެންދެން މަޖީދިއްޔާ ސްކޫލުގެ އިރުދެކުނު ސޯސަން މަގާ ގުޅުނު ހިސާބުން ފެށިގެން ދަރުމަވަންތަ ސްކޫލުގެ ހުޅަނގު ދެކުނު ކަނާ ހަމައަށް މެދުޒިޔާރަތް މަގު ބަންދުވާނެ ކަމަށް ޓްރާސްޕޯޓް މިނިސްޓްރީން ބުނެފި އެވެ.\nޓްރާސްޕޯޓް މިނިސްޓްރީން ބުނީ ރައްޔިތުންގެ މަޖިލީހުގެ 2022 ވަނަ އަހަރުގެ ފުރަތަމަ ދައުރުގެ ފުރަތަމަ ޖަލްސާގައި ރައީސުލްޖުމްހޫރިއްޔާ ރިޔާސީބަޔާން އިއްވުމަށް ހަމަޖެހިފައިވާތީ ފެބްރުއަރީ ތިނެއްވާ ބުރާސްފަތި ދުވަހު ހެދުނު ހަޔަކުން ފެށިގެން މި ރަސްމިއްޔާތު ނިމެންދެން މަޖީދިއްޔާ ސްކޫލުގެ އިރުދެކުނު ސޯސަން މަގާ ގުޅުނު ހިސާބުން ފެށިގެން ދަރުމަވަންތަ ސްކޫލުގެ ހުޅަނގު ދެކުނު ކަނާ ހަމައަށް މެދުޒިޔާރަތް މަގު ބަންދުވާނެ ކަމަށެވެ.\nރައްޔިތުންގެ މަޖިލީހުގެ އިދާރާ އިން ބުނީ ރިޔާސީ ބަޔާން އިއްވުމަށް ބާއްވާ ޖަލްސާ ފަށާނީ ފެބްރުއަރީ ތިންވަނަ ދުވަހުގެ ހެނދުނު 9:00 ޖަހާއިރު ކަމަށެވެ.\nމަޖިލިސް ހުޅުވާ ޖަލްސާގައި ރިޔާސީ ބަޔާން އިއްވުން ފިޔަވާ އިތުރު ކަމެއް ނޯންނާނެ އެވެ. ރިޔާސީ ބަޔާނަށް މަޖިލީހުގެ މައިނޯރިޓީ ޕާޓީން ޖަވާބު ދިނުން ވެސް އޮންނާނެ އެވެ.\nރިޔާސީ ބަޔާނަކީ ގާނޫނުއަސާސީގެ 84 ވަނަ މާއްދާގައިވާ ގޮތުގެ މަތިން ރައީސުލްޖުމްހޫރިއްޔާ އިއްވަވަންޖެހޭ ބަޔާނެކެވެ.\nގާނޫނު އަސާސީގެ 84 ވަނަ މާއްދާގައި ބުނެފައިވަނީ ކޮންމެ އަހަރަކުމެ، ރައްޔިތުންގެ މަޖިލީހުގެ ފުރަތަމަ ދައުރުގެ ފުރަތަމަ ޖަލްސާގައި ގައުމުގެ ހާލަތު ބަޔާންކޮށްދީ އަދި ގައުމުގެ ހާލަތު އިތުރަށް ރަނގަޅުކުރުމަށްޓަކައި ކުރަންޖެހޭ ކަމަށް ރައީސުލްޖުމްހޫރިއްޔާއަށް ފެންނަ ކަންތައްތަކުގެ މައްޗަށް އެކުލެވޭ ރިޔާސީ ބަޔާނެއް ރައްޔިތުންގެ މަޖިލީހަށް އިއްވަވަންވާނެ ކަމަށެވެ.\nރައްޔިތުންގެ މަޖިލިސް ހުޅުވުމުގެ ގޮތުން ރައީސުލްޖުމްހޫރިއްޔާ ރިޔާސީ ބަޔާން އިއްވާ ދުވަހަކީ ސަރުކާރު ބަންދު ދުވަހެއްގެ ގޮތުގައި ވަނީ ކަނޑައަޅާފަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ރިޔާސީ ބަޔާން މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\n3329 ލަފުޒުން ގައުމު ހުރިހާ ވާހަކައެއް


SunOnline: footboalhaigai5badhalu kurevey usoolu dhaaimy kurany\nފުޓުބޯޅައިގައި ފަސް ބަދަލުކުރެވޭ އުސޫލު ދާއިމީ ކުރަނީ\nޢަބްދުﷲ އައިމަން 28 Oct 2021, 09:34\nއޭސީ މިލާނުން ބަދަލެއް ކުރަނީ، ޖިރޫޑްގެ ބަދަލުގައި ކުޅެން އަރަނީ އިބްރަހިމޯވިޗް ---\nފުޓުބޯޅައިގައި ފަސް ބަދަލު ކުރެވޭ ގޮތަށް މިދިޔަ އަހަރު ފީފާއިން ގެނައި ބަދަލު ދާއިމީ ކުރުމަށް އިންޓަނޭޝަނަލް ފުޓުބޯޅަ އެސޯސިއޭޝަން ބޯޑު (އައިއެފްއޭބީ) އިން ލަފާ ދީފިއެވެ.\nފުޓުބޯޅައިގެ ގަވާއިދުގައި ކުރިން އޮންނަނީ މެޗެއްގައި ކުރެވޭނީ އެންމެ ގިނަވެގެން ތިން ބަދަލު ކަމަށެވެ. އެހެން ނަމަވެސް ކޮވިޑް-19 ގެ ސަބަބުން ފުޓުބޯޅައިގެ ގަވާއިދުތަކަށް ވެސް ބައެއް ބަދަލު ގެނެސްފައިވާ އިރު، އެންމެ ބޮޑު ތަފާތަކަށް ފެނުނީ ފަސް ބަދަލު ކުރެވޭ އުސޫލެވެ.\nފީފާއިން އޭރު ބުނީ މެޗެއްގައި ފަސް ބަދަލު ކުރެވޭ ގޮތަށް ބަދަލު ގެނައީ، މެޗުތައް ކައިރި ކައިރީގައި ކުޅެން ޖެހުމާއެކު ކުޅުންތެރިން ވަރުބަލިކަމާއި، އަނިޔާތައް ކުޑަ ކުރުމުގެ ގޮތުން ކަމަށެވެ. އަދި އެ އުސޫލުތައް ދަމަހައްޓާނެ މުއްދަތެއްގެ ގޮތުގައި ފީފާއިން އޭރު ކަނޑައެޅީ އަންނަ އަހަރުގެ ޑިސެމްބަރުގެ ނިޔަލަށެވެ.\nއެހެން ނަމަވެސް ކުލަބުތަކާއި، ގައުމީ ފުޓުބޯޅަ ޓީމުތަކުން ވެސް ވަނީ ފަސް ބަދަލު ކުރެވޭ އުސޫލު ދާއިމީ ކޮށްދިނުމަށް އެދިފައެވެ. އެއާއެކު އިންޓަނޭޝަނަލް ފުޓުބޯޅަ އެސޯސިއޭޝަން ބޯޑު (އައިއެފްއޭބީ) އާއި ޓެކްނިކަލް އެޑްވައިޒަރީ ޕެނަލުން އިއްޔެ ވަނީ މި ބަދަލު ދާއިމީ ކުރުމަށް ފީފާގައި އެދެން ނިންމައިފައެވެ.\n"ފުޓުބޯޅައިގެ ގަވާއިދުތައް ވެސް އެއިރެއްގެ ޓީމުތަކާއި، ކުޅުންތެރިން ބޭނުންވާ ގޮތަކަށް، އަދި އެއިރެއްގައި އޮންނަ ހާލަތަކާ އެއްގޮތަކަށް ބަދަލުވާން ޖެހޭ. އެހެން ކަމުން މެޗެއްގައި ފަސް ބަދަލު ކުރެވޭ އުސޫލު ދާއިމީ ކުރުމަށް ހުށައަޅާނަން،" އިންޓަނޭޝަނަލް ފުޓުބޯޅަ އެސޯސިއޭޝަން ބޯޑު (އައިއެފްއޭބީ) އާއި ޓެކްނިކަލް އެޑްވައިޒަރީ ޕެނަލުން އިއްޔެ ނެރުނު ބަޔާނުގައި ބުނެފައިވެއެވެ.\nކޮވިޑްގެ ސަބަބުން ފީފާއިން ވަނީ ފުޓުބޯޅައިގެ ގަވާއިދަށް ގިނަ ބަދަލުތަކެއް ގެނެސްފައެވެ. އޭގެ ތެރޭގައި ސަޕޯޓަރުން ނުވައްދާ މެޗުތައް ކުޅުމާއި، ދެ ލެގަށް ކުޅޭ މެޗުތައް އެއް މެޗެއްގެ ގޮތުގައި ކުޅުމުގެ އިތުރުން މެޗުގެ ތެރޭގައި ކުޅުންތެރިން ސަލާން ކުރަން ނުޖެހޭ ފަދަ އުސޫލުތައް ހިމެނެއެވެ.\nއެހެން ނަމަވެސް ކޮވިޑްގެ ހާލަތު ރަނގަޅުވަމުން އައުމާއެކު އޭރު ގެނައި ގިނަ ބަދަލުތައް މިހާރު ވަނީ ފީފާއިން އުވާލައިފައެވެ.


تَدْوِيْنُ السُّنَّةِ النَّبَوِيَّةِ 85 – DhiSalafiyyah\nتَدْوِيْنُ السُّنَّةِ النَّبَوِيَّةِ 85\n16/07/2021 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nއަލްމުސްނަދުގައިވާ ޙަދީޘްްތަކުގެ ދަރަޖަ:\nالحافظ أبو القاسم التميمي – رحمه الله – ވިދާޅުވިއެވެ.\n“އޭގައި ބަލިކަށި ޙަދީޘްވެއޭ ނުބުނެވޭނެއެވެ. އަދި ކިއެއް ހެއްޔެވެ. އޭގައިވަނީ ޞައްޙަ ޙަދީޘާއި މަޝްހޫރު ޙަދީޘާއި ޙަސަން ދަރަޖައިގެ ޙަދީޘާއި ޣަރީބު ޙަދީޘެވެ. \nއަދި ޝައިޚުލް އިސްލާމް އިބްނު ތައިމިއްޔާ رحمه الله ވިދާޅުވިއެވެ.\n“މުސްނަދުގައި މައުޟޫޢު (މީހުން ހަދާފައިވާ) ޙަދީޘެއް ވޭ ތޯ ޢިލްމުވެރިން ބަޙުޘްކުރައްވާފައިވެއެވެ. އެގޮތުން (ޙަދީޘްގެ) ޙާފިޡުންގެ ތެރެއިން أبو العلاء الهمداني އަދި އެހެން ބޭކަލުންވެސް ވިދާޅުވަނީ އޭގައި މައުޟޫޢު ޙަދީޘެއް ނުވާކަމުގައެވެ. އަދި ބައެއް ޢިލްމުވެރިން – މިސާލަކަށް އިބްނުލް ޖައުޒީ – ވިދާޅުވަނީ، އޭގައި މައުޟޫޢު ޙަދީޘްތައްވެސް ވާކަމުގައެވެ.” \nދެން ޝައިޚުލް އިސްލާމް އިބްނު ތައިމިއްޔާ رحمه الله ވިދާޅުވިއެވެ.\n“ރަނގަޅަށް ތަޙުޤީޤުކުރުން އެނގިގެންދަނީ މި ދެބަސްފުޅުގައި ތަޢާރުޟެއް ނުވާކަމުގައެވެ. އެހެނީ ‘މައުޟޫޢު’ (ހަދާފައިވާ)، މި ލަފްޒު ދެ ގޮތަކަށް ބޭނުންކުރެއެވެ. ބައެއް ފަހަރު އޭގެ މާނައަކީ ދޮގެހަދައިގެން މީހަކު ހަދާފައިވާ އެއްޗެކެވެ. މިފަދަ ޙަދީޘެއް މުސްނަދުގައި ނުވެއެވެ. އަނެއް މާނައަކީ އެޚަބަރު ނަފީވާކަން އެނގިގެން ދިޔުމެވެ. އެއީ އެ ޚަބަރު ގެންނަ މީހާ ދޮގު ނުހެދިޔަސް އޮޅިފައި ވުމެވެ. މިފަދަ ޙަދީޘްތައް މުސްނަދުގައިވެއެވެ. އަދި ކިއެއް ހެއްޔެވެ. އަބޫ ދާވޫދުގެ ސުނަނުގައްޔާއި ނަސާއީގެ ސުނަނުގައިވެސް މިފަދަ ޙަދީޘްތަކެއް ވެއެވެ.” \nއަދި “تعجيل المنفعة” އޭ ކިޔުނު ފޮތުގެ މުޤައްދިމާގައި އަލްޙާފިޡް އިބްނު ޙަޖަރު ވިދާޅުވިއެވެ.\n” “مسند أحمد” ގައި އެއްވެސް އަޞްލެއް ނުވާ ޙަދީޘްތަކުގެ ޢަދަދަކީ ތިން ޙަދީޘް ނުވަތަ ހަތަރު ޙަދީޘެވެ. އޭގެ ތެރޭގައި ޢަބްދުއްރަޙްމާނު ބުން ޢައުފުގެ ޙަދީޘް ހިމެނެއެވެ. އޭގައި ވަނީ:\nأنَّهُ يَدْخُلُ الجَنَّةَ زَحْفاً\nމާނައި: “ހަމަކަށަވަރުން އެކަލޭގެފާނު ސުވަރުގެއަށް ވަންނާނީ ފިރުކިފައެވެ.”\nމިކަމުގައި އިމާމް އަޙްމަދަށް ވާ ޢުޛުރަކީ އެކަލޭގެފާނު އެ ޙަދީޘް ލިޔުއްވި ދުވަސްވަރަކީ އެކަލޭގެފާނަށް ތަޅާ އަނިޔާކުރެވުނު ދުވަސްވަރެވެ. އެހެންކަމުން އެއިން އަސަރުކޮށް އެކަލޭގެފާނަށް އޮޅިވަޑައިގަތީއެވެ.”\n شمس الدين ابن الجزري: المصعد الأحمد ص: 34 – 35 من مقدمة المسند بتحقيق الشيخ أحمد شاكر.\n شيخ الإسلام ابن تيمية: مجموع الفتاوى (18 / 26) ، شمس الدين ابن الجزري: المصعد الأحمد (ص:34 – 35) من مقدمة المسند بتحقيق الشيخ أحمد شاكر.


ބިދޭސީން ކުރަމުންދާ މަސައްކަތްތަކާ ދިވެހީން ހަވާލުވުމަކީ ގައުމަށް ލިބޭނެ ކުރިއެރުމެއް: ރައީސް – Haftha\nThu, 28 May, 2020, 8:54 am\nބިދޭސީން ކުރަމުންދާ މަސައްކަތްތަކާ ދިވެހީން ހަވާލުވުމަކީ ގައުމަށް ލިބޭނެ ކުރިއެރުމެއް: ރައީސް\nގައުމުގެ އިގްތިސާދަށް ލިބޭނެ އެންމެ ބޮޑު ކުރިއެރުމަކީ ރާއްޖޭގައި ބިދޭސީން ކުރަމުންދާ މަސައްކަތްތަކާ ދިވެހީން ހަވާލުވުން ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nބައިނަލްއަގުވާމީ ގޮތުން ފާހަގަކުރާ މަސައްކަތްތެރިންގެ ދުވަހުގެ މުނާއްސަބަތުގައި ރައީސް ސޯލިހު އިއްޔެ ދެއްވި ހިތާބުގައި ވިދާޅުވީ ދިރިއުޅުމަށް ޓަކައި މަސައްކަތް ކުރުމަކީ އިންސާނަކަށް ވީތީ ކޮންމެ މީހެއްގެ ކޮނޑުގައި އެޅިފައިވާ ވާޖިބެއް ކަމަަށެވެ. ނަމަވެސް ވަކި ކަހަލަ ވަޒީފާއެއް ނުލިބޭތީ މަސައްކަތެއް ނުކޮށް ދެއަތް އުރާލައިގެން ތިބި އެތައް ޒުވާނުންވެސް މަދެއް ނޫން ކަމަށެވެ\nއެގޮތުން ދިވެހިން ކުރިން ކުރަމުން އަންނަ ގިނަ މަސައްކަތްތައް މިހާރު ބިދޭސީން ކުރަމުން އަންނައިރު އމަސައްކަތާއި ދިވެހިން ހަވާލުވުމަކީ ރާއްޖޭން ބޭރުވާ ބޭރު ފައިސާގެ މިންވަރު ވަރަށް ބޮޑަށް މަދުކުރެވޭނެ ކަމެއް ކަމަށް ރައީސް ވިދާޅުވި އެވެ.\nހަމައެފަދައިން، ޤާނޫނު އަސާސީ އާއި ވަޒީފާއާ ބެހޭ ގާނޫނާ ހިލާފަށް މުވައްޒަފުންގެ މެދުގައި ތަފާތުކުރުމާއި މުވައްޒަފުންނަށް އިންޒާރު ދިނުމާއި ވަޒީފާއިން ވަކިކުރުމަކީ، ސަރުކާރުގެ ތެރޭގައި ނޫނަސް، މިހާރު ވެސް ހިނގަމުންދާ ކަންކަން ކަމަށް ފާހަގަކޮށް މަސައްކަތްތެރީންގެ އެތައް ހައްގުތަކެއް ނިގުޅައިގަނެވިފައިވާކަން ގަބޫލުކުރަން ޖެހޭ ކަމަށް ވެސް ރައީސް ވިދާޅުވި އެވެ.\nއޭގެ އިތުރުން ރައީސް ސޯލިހު ވިދާޅުވި ހަލާލު ގޮތުގައި ކުރެވޭ އެއްވެސް މަސައްކަތަކީ ހުތުރު ނުވަތަ ދަށު ދަރަޖައިގެ މަސައްކަތެއް ނޫން ކަމަށެވެ. އަދި މިފަދަ ދުވަހެއް ފާހަގަކުރާއިރު އަޒުމް ކަނޑައަޅަންވީ ދިރިއުޅުމުގެ ޒިންމާތައް އަމިއްލައަށް އުފުލުމުގެ މުހިންމުކަން ޒުވާނުން ގަބޫލުކޮށް ކޮންމެވެސް މަސައްކަތަކުން އާމްދަނީ ހޯދަން ތެދުވުމަށް ރައީސް ސޯލިހު ވަނީ ވިދާޅުވެފަ އެވެ.\nސިއްހީ ނުރައްކަލުގެ ކުއްލި ހާލަތުގެ މުއްދަތު ޖޫން 29 އަށް އިތުރުކޮށްފި\nސުޕްރީމް ކޯޓުގެ ލަފަޔަކަށް އެދެން ފާސްކޮށް، ގާނޫނުއަސާސީއަށް ހުށަހެޅި އިސްލާހު ބަލައިގެންފި\nފުރަތަމަ ފިޔަވަހީގައި މާލެ ސަރަހައްދުގެ މިސްކިތްތައް ބަންދުވާނެ\nއަޅުގަނޑުމެންގެ ތެރޭގައި ގިނަދުވަސްތަކެއް ވަންދެން ކޮވިޑް އުޅޭނެ: ޑރ. އަލީ ލަތީފު


BML ah 357 million rufiyaa ge saafu faidhaa eh - vNews.mv\nބީއެމްއެލްއަށް 357 މިލިއަން ރުފިޔާގެ ސާފު ފައިދާއެއް!\nމަރްޔަމް ލީން 01 May 2021, 12:37\nމިއަހަރުގެ ފުރަތަމަ ކުއާޓަރުގައި ބީއެމްއެލްއަށް 357.3 މިލިއަން ރުފިޔާގެ ބޮޑު ފައިދާއެއް ލިބިއްޖެއެެވެ.\nބީއެމްއެލްއިން އާންމު ކޮށްފައިވާ މިއަހަރުގެ ފުރަތަމަ ކުއާޓަރުގެ މާލީ ރިޕޯޓު ދައްކާގޮތުން އެމުއްދަތުގައި ބޭންކަށް ސާފުފައިދާގެ ގޮތުގައި 357.3 މިލިއަން ރުފިޔާ ލިބިފައިވާއިރު މިއީ މިދިޔަ އަހަރުގެ މި މިއްދަތާއި އަޅާ ބަލާއިރު ގާތްގަނޑަކަށް 23 އިންސައްތައިގެ ކުރިއެރުމެކެވެ.\nމި ކުއާޓަރގައި ހިންގުމުގެ ފައިދާގެ ގޮތުގައި ބޭންކަށް 537 މިލިއަން ލިބިފައިވާއިރު މިއީ 2020 ވަނަ އަހަރުގެ ފުރަތަމަ ކުއާޓަރ އާ އަޅާބަލާއިރު 25 އިންސައްތަ އިތުރު އަދަދެކެވެ.\nމި ނަތީޖާ ހާސިލްކުރެވިފައިވަނީ ވިޔަފާރީގެ މައިގަނޑު ހުރިހާ ދާއިރާއަކުންވެސް ލިބުނު ކުރިއެރުމާ ގުޅިގެންކަމަށް ބޭންކުން ބުނެއެވެ.\nމިއަހަރުގެ ފުރަތަމަ ކުއާޓަރުގައި ބީއެމްއެލްގެ ވިއުގަ ފުޅާކުރުމަށާއި މުޖުތަމައަށް އެހީތެރިވުމަށް މަސައްކަތްތައް ކުރިއަށް ގެންގޮސްފައެވެ. އެގޮތުން ބީއެމްއެލް އިން ވަނީ ކ. ގުރައިދޫ އާއި މ. މުލީގައި އަލަށް ސެލްފް ސަރވިސް ބޭންކިންގެ ހިދުމަތް ފަށާފައެވެ.\nމި ކުއާޓަރގައި މުޖުތަމައަށް ފޯރުކޮށްދޭ އެހީގެ ދަށުން ބީއެމްއެލްއިން ވަނީ މާލީ ގޮތުން އެހީތެރިވުމަށް5ކޮމިއުނިޓީ ފަންޑު ޕްރޮޖެކްޓެއް ހޮވާފައެވެ.\nމީގެ އިތުރުން އޮޅުވާލައިގެން ފައިސާ ހޯދުމުގެ އަމަލުތަކުން އާންމުން ހޭލުންތެރިކަން އިތުރުކުރުވައި މިކަމުން ރައްކާތެރިކުރުމުގެ ގޮތުން ބޭންކުން ވަނީ "ސަމާލުވޭ" ގެ ނަމުގައި އައު ކެމްޕޭނެއްވެސް ކުރިއަށް ގެންގޮސްފައެވެ.\nމި ނަތީޖާއާ ގުޅޭގޮތުން ވާހަކަ ދައްކަވަމުން ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރ ޓިމް ސޯޔަރ ވިދާޅުވީ ވިޔަފާރީގެ މައިގަނޑު ދާއިރާތަކުން ލިބުނު ނަތީޖާއާ އެކު ކޮވިޑް-19 އާ ގުޅިގެން ލިބުނު ގެއްލުމުން އަރައިގަތުމުގައި ހާލަތު ރަނގަޅު ވަމުންދާކަމުގެ ނިޝާންތައް މިދަނީ ފެންނަމުން ކަމަށެވެ.\nމީގެތެރޭގައި ކާޑުން ލިބޭ އާމްދަނީވެސް ހިމެނޭ ކަމަށާއި، މި ނަތީޖާއާ އެކުވެސް މިހާރުގެ ހާލަތުން އަރައިގަތުމަށް އަހަރުގެ ކުރިއަށް އޮތް ދުވަސްތަކުގައިވެސް މަސައްކަތްތައް ބައްޓަންކުރާނީ ވިސްނުންތެރިކަމާއި ރޭވުންތެރިކަމާ އެކުކަމަށް ޓިމް ވިދާޅުވިއެވެ.\nމުޅި ރާއްޖެ ހިމެނޭ ބޭންކިންގ ވިއުގަޔަކާއެކު 20 އަތޮޅުގައި 35 ބްރާންޗް، 71ސެލްފްސަރވިސް ބޭންކިންގ ސެންޓަރ، 132 އޭޓީއެމް، 200 އަށް ވުރެ ގިނަ ކޭޝްއޭޖެންޓުންގެ އިތުރުން އެންމެ ޒަމާނީ އޮންލައިން ބޭންކިންގ ޚިދުމަތާއެކު ބޭންކް އޮފް މޯލްޑިވްސްގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުންކަމަށް އެބޭންކުން ބުނެއެވެ.


MDP ge manifesto: Eh Falhu therey ge rahthah faalamakun gulhaalanee | Mihaaru\nލާމު ލިންކް ރޯޑް. ލ. އަތޮޅުގައި ހިމެނޭ ރަށްތަކުގެ ތެރެއިން، ފޮނަދޫ، ކާޑެއްދޫ، މާންދޫ އަދި ގަން ވަނީ ފާލަމަކުން ގުޅާލާފައި.\nއެމްޑީޕީގެ މެނިފެސްޓޯ: އެއް ފަޅު ތެރޭގެ ރަށްތައް ފާލަމަކުން ގުޅާލަނީ\n08 ޖުލައި 2018 - 14:31 38 comments\nސެޕްޓެމްބަރު 23 ގައި އޮންނަ ރިޔާސީ އިންތިހާބަށް އެމްޑީޕީން އެކުލަވައިލި މެނިފެސްޓޯގައި ބުނެފައިވަނީ ޖަޒީރާވަންތަކަން ގެއްލޭ ގޮތަށް ރަށްރަށުން މީހުން ބާލައިގެން އެހެން ރަށްތަކަށް ގެންގޮސް، އެއް ފަސްކޮށް ތޮއްޖެއްސުމުގެ ދެ އުޅި އެއްނުވާ ވިސްނުމުގެ ބަދަލުގައި އެ ޕާޓީގެ ސިޔާސަތަކީ ޖަޒީރާވަންތަ ސިފައާ ފުށު ނާރާ ގޮތަށް ރަށު ބަންދުން ފިލުވައި ލުއި ފަސޭހަ ދަތުރުފަތުރުގެ ނިޒާމަކުން ރަށްތައް ގުޅާލުން ކަމަށެވެ.\nއެމްޑީޕީން ބުނި ގޮތުގައި އެ ޕާޓީގެ ތިން އަހަރުގެ ވެރިކަމުގައި ފެރީގެ ނިޒާމެއް ތައާރަފްކޮށް، ކާމިޔާބުކަމާ އެކު ހިންގަން ފެށީ ރަށްތައް ގުޅުވައިލުމުގެ ބޭނުމުގަ އެވެ. އަދި ފެރީގެ ނިޒާމެއް ގާއިމު ކުރީ އަމިއްލަ ރަށުގައި އާއިލާއާ އެކު ފިތި ބާރުނުވެ ދިރިއުޅެމުން، ފަސިންޖަރުންނާއި މުދަލާއި ހިދުމަތް އެއް ރަށުން އަނެއް ރަށަށް ފޯރުކޮށްދެވޭނެ ހަރުދަނާ އިންތިޒާމެއް ގާއިމު ކުރުމަށް ކަމަށް އެމްޑީޕީން ބުންޏެވެ.\nމެނިފެސްޓޯގައި ހިމެނޭ މުހިންމު ކަންކަން:\n- ކޮންމެ ރަށެއްގައި ފެރީ ޓާމިނަލެއް ގާއިމު ކުރުން.\n- މުދާ އުފުލުމަށް ސަޕްލައި ފެރީތައް ތައާރަފް ކުރުން.\n- އެތެރޭގެ އުދުހުންތަކުގެ އަގު ވަރަށް ބޮޑަށް ކުޑަ ކުރުން.\n- ގެސްޓްހައުސްގެ ވިޔަފާރި އިތުރަށް ފުޅާކޮށް، ތަރައްގީ ކުރުން.\n- އައިލެންޑް ހޮޓަލާއި ބުޓީކް ހޮޓަލާއި ހޯމްސްޓޭ ތައާރަފް ކުރުން.\nމެނިފެސްޓޯގައި ބުނެފައިވާ ގޮތުން ދަތުރުފަތުރުގެ ރައްކާތެރިކަން އަންހެނުންނަށް ކަށަވަރުވާން ޖެހެ އެވެ. އަންހެނުންގެ ސިއްހަތަށާއި އާއިލާ ބެލެހެއްޓުމަށާއި އަދި ދިރިއުޅުމުގެ މަސައްކަތް ދެމެހެއްޓުމަށް ރައްކާތެރި ދަތުރުފަތުރުގެ ނިޒާމަކީ އެންމެ އަސާސީ އެއް ބޭނުން ކަމަށެވެ.\nއެހެންވެ، ފެރީގެ ނިޒާމު ބައްޓަން ކުރެވޭނީ އަންހެނުންނަށް ރައްކާތެރިކަން ފޯރުކޮށްދީ، ދަތުރުފަތުރުގެ ނިޒާމަށް ފަސޭހަކަމާ އެކު ވާސިލްވެވޭނެ ގޮތަށް އިސްކަން ދީގެން ކަމަށް މެނިފެސްޓޯގައިވެ އެވެ.\n"ގުޅިލާމެހިފައިވާ އިގްތިސާދީ ނިޒާމެއް ގާއިމު ކުރުމަށް މިހާރަށް ވުރެ ބޮޑަށް އެއް ރަށް އަނެއް ރަށާއި މުޅި ރާއްޖެ ގުޅާލެވޭނެ އެވެ. އަދި މި ކަމަށްޓަކައި ހުރިހާ ރަށެއްގެ ލަފާފުރުމާއި އަރާ ފޭބުން މިހާރަށް ވުރެ ފަސޭހަ ކުރެވޭނެ އެވެ. ހުރިހާ ރަށެއްގައި ބަނދަރު ހަދާ ނިމި، މި ތަންތަނަކީ އިގްތިސާދީ ހަރަކާތްތައް ހިނގާ ބާޒާރު ބަނދަރުތައް ހެދޭނެ އެވެ،" އެމްޑީޕީގެ މެނިފެސްޓޯގައިވެ އެވެ.\nއެމްޑީޕީން ބުނީ ގެސްޓްހައުސް ވިޔަފާރި އިތުރަށް ކުރިއެރުވުމަށާއި މުޅި ރާއްޖެ އަށް ފުޅާ ކުރުމަށް ގެސްޓުން އަތުން އެތެރޭގެ އުދުހުންތަކަށް މިހާރު ނަގަމުންދާ އިންތިހާ އަށް ބޮޑު އަގުތައް އެ މީހުންނަށް ނުވާ ވަރަށް ތިރި ކުރެވޭނެ ކަމަށެވެ. އަދި އެއާޕޯޓުތަކާއި އަތޮޅުތަކުގެ ފެރީ ނިޒާމާ ގުޅުވާލައި ރާއްޖެ އަށް ހުރަހެއް ނެތި ދަތުރުފަތުރު ކުރެވޭ ލުއި ފަސޭހަ ނިޒާމެއް ގާއިމު ކުރެވޭނެ ކަމަށް އެމްޑީޕީން ބުންޏެވެ.\nމެނިފެސްޓޯގައި ބުނި ގޮތުގައި ރާއްޖޭގެ އުތުރާއި ދެކުނާއި މެދު ރާއްޖެ ތެރޭގެ މީހުން ދިރިއުޅޭ ރަށްރަށުގައި ޑިއުޓީ އާއި ޓެކްސް ލުއިކޮށް، އިގްތިސާދީ މަރުކަޒުތައް ގާއިމު ކުރެވޭނެ އެވެ.\nއިތުރު ލިޔުންތައް އެމްޑީޕީ އިގްތިސާދު ދަތުރުފަތުރު ތަރައްގީގެ މަޝްރޫއުތައް ސަރުކާރު އެމްޑީޕީގެ މެނިފެސްޓޯ އިދިކޮޅު ފަރާތްތައް ރާއްޖޭގެ އިގްތިސާދު ރާއްޖޭގެ ރަށްތައް


ކޯވިޑް19: ކޭސްތައް އަނެއްކާވެސް އިތުރުވަނީ! ސަމާލުވޭ! | Sandhaanu\nކޯވިޑް19: ކޭސްތައް އަނެއްކާވެސް އިތުރުވަނީ! ސަމާލުވޭ!\nރާއްޖެއިން ކޯވިޑް19 އަށް އިތުރު 94 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 45 ކޭސް ފެނިފައިވަނީ އަތޮޅު ތެރެއިންނެވެ. އަދި 49 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 38 މީހުންނަކީ ދިވެހިންނެވެ. އަދި އަނެއް 56 މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 12,546 އަށް އަރައިފައެވެ. އޭގެ ތެރޭގައި، 997 އެކްޓިވް ކޭސް ހިމެނޭއިރު، 80 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 320 މީހަކުވަނީ އެކަހެރި ކުރެވިފައެވެ.\nކޯވިޑުގެ ކޭސްތައް މަދުވެފައި އޮތުމަށް ފަހު ހާލަތު އަނެއްކާވެސް މިދަނީ ތިންވަނަ ރާޅަކާއި ދިމާލަށެވެ. މިދަނޑިވަޅުގައި ފަރުދީ ޒިންމާ އަދާކޮށް، އެހްޕާއޭގެ ގައިޑްލައިންތަކަށް ޢަމަލު ކުރުން ނުހަނު މުހިންމެވެ.


ވިލިނގިލީ ފުޓްސަ؛ލް ދަނޑުގައި އަޅާފައިވާ ތަޅުންގަނޑު ނަގަނީ - AO News\nވިލިނގިލީ ފުޓްސެލް ދަނޑުގައި އަޅާފައިވާ ތަޅުންގަނޑު ނަގަނީ\nވިލިނގިލީ ފުޓްސަލް ދަނޑުގައި އަޅާފައިވާ ތަޅުންގަނޑު ނެގުމުގެ މަސައްކަތް ކުރިއަށް ދަނީ: ފޮޓޯ އޭއޯ ނިއުސް\nގއ. ވިލިނގިލީ ފުޓްސެލް ދަނޑުގައި އަޅާފައިވާ ކޮންކްރިޓް ތަޅުންގަނޑު ނެގުމުގެ މަސައްކަތް ވިލިނގިލީ ކައުންސިލުން ފަށައިފިއެވެ.\nގއ. އަތޮޅު ކައުންސިލްގެ ރައީސް އަޙްމަދު ފުއާދު އޭއޯ ނިއުސް އަށް މައުލޫމާތު ދެއްވަވަމުން ވިދާޅުވީ ފުޓްސަލް ދަނޑުގައި އަޅާފައިވާ ތަޅުންގަނޑު ނަގާ ސަބަބަކީ އެތަނުގައި އަޅާފައިވާ މެޓްތަކުގައި ރޯކޮށްލުމުން ދަނޑުގައި މިވަގުތު ކުޅެވޭނެ ގޮތެއް ނެތުމުން އެކަމަށް އަވަސް ހައްލެއް ހޯދައި ދިނުމަށް ކަމަށެވެ.\n“އަޅުގަނޑުމެން ރަށުގެ ޒުވާނުންނާއި އަދި ކައުންސިލާއި ވިލިނގިލީ ޕޮލިސް އާއެކު ބައްދަލުވުމެއް ބާއްވައި ކުރެވުނު މަޝްވަރާއިން ނިމުނީ ދަނޑުގައި ޓާފް އެޅެންދެން މިވަގުތަށް ފުޓްސެލް ދަނޑުގައި ކުޅެވެން އޮތީ ވެލި ބިމަކަށް ބަދަލުކޮށްގެން ކަމަށް . އެހެންވެ އެތަނުގައި އަޅާފައިވާ ތަޅުންގަނޑު މި ނަގަނީ” ފުއާދު ވިދާޅުވިއެވެ.\nވިލިނގިލީގައި ފުޓްބޯޅަ ކުޅުމަށް އޮންނަ ހަމައެކަނި ދަނޑުކަމަށްވާ ފުޓްސަލް ދަނޑުގައި އަޅާފައިވާ މެޓްތަކުގައި މިދިޔަ ހޯމަ ދުވަހު، ބަޔަކު ވަނީ ރޯކޮށްލާފައެވެ. އެ ދަނޑަކީ ރައީސް ޔާމީންގެ ސަރުކާރުގައި ފުރަތަމަ އެޅި ފުޓްސެލް މެޓު ދަނޑުގެ ތެރެއިން ދަނޑެކެވެ. ފުޓްސެލް ދަނޑުގައި ބަޔަކު އަލިފާން ރޯކޮށްލީ އެ ދަނޑުގައި އަޅާފައި އޮތް މެޓުގެ ބަދަލުގައި ޓާފް އަޅައި ނުދީގެން ޔޫތް މިނިސްޓްރީ އާއި ދެކޮޅަށް ނުރުހުން ފާޅު ކުރުމުގެ ގޮތުންކަމަށް މައުލޫމާތު ލިބެއެވެ.\nމިކަމާއި ގުޅިގެން ޔޫތް މިނިސްޓަރު މަހުލޫފު ކުރެއްވި ޓުވީޓެއްގައި ވިދާޅުވީ ވިލިނގިލީގައި ބޭނުން ކުރަމުން އައި ފުޓްސެލް ދަނޑުގެ ބަދަލުގައި ބޮޑު ފުޓުބޯޅަ ދަނޑެއް އަޅަން ނިންމައި އެ މަސައްކަތް ކުރިޔަށް ދާކަމަށެވެ. މަސައްކަތް ނުނިމި ލަސްވަނީ ކޯވިޑް-19 އާއި ގުޅިގެންނާއި ސަބް ބޭސް ރަނގަޅު ކުރަން ޖެހުމުން ކަމަށެވެ.\nމިނިސްޓަރު ވިދާޅުވީ އާ ދަނޑެއް އެޅުމުގެ މަސައްކަތް ކުރިޔަށް ދާތީ ފުޓްސެލް ދަނޑުގައި ޓާފު ނާޅާނެ ކަން އެ ރަށު ކައުންސިލަށް މީގެ ކުރިން އަންގާފައިވާނެ ކަމަށެވެ. އެގޮތަށް ނިންމީ ފުޓްސެލް ދަނޑު ނެތް ރަށްރަށުގައި އެ މަސައްކަތް ކުރުމަށް ކަމަށް ވިދާޅުވި އެވެ. މީގެ އިތުރަށް މިނިސްޓަރު ވަނީ ފުޓްސެލް ދަނޑުގައި ބަޔަކު ރޯކޮށްލައި ގެއްލުން ދިނަސް އެ ދަނޑުގައި ޓާފް ނާޅާނެ ކަމަށް ވިދާޅުވެފައެވެ.\nއަޙްމަދު މަހުލޫފްފުޓްސަލް ދަނޑުގއ. ވިލިނގިލިޔޫތު މިނިސްޓަރ\nމަހްލޫފްގެ މިއަދުގެ ޝަރީޢަތް ކެންސަލް ކޮށްފި\nވިލިނގިލީ ރައްޔިތުންގެ އުއްމީދާއި ގުޅިފައިވާ ބަނދަރަށް އެރަށުގެ ރައްޔިތުން ކުރަނީ ފޮނި އުއްމީދެއް!\nގއ.ގެމަނަފުށީގެ ފްޓްސަލް ދަނޑު މަރާމަތުކޮށްދޭނެ ފަރާތެއް ހޯދަނީ\nޔޫތު މިނިސްޓަރު މަހްލޫފްގެ މައްޗަށް ދައުވާކުރަން ފޮނުވައިފި


"Aharenge foiy Hebrew bahah tharujamaa nukuraanan"\nއަހަރެންގެ ފޮތް ހިބްރޫ ބަހަށް ތަރުޖަމާ ނުކުރާނަން: ސެލީ ރޫނީ\nސެލީ ރޫނީ: އިޒްރޭލު މީހުން ވާހަކަދައްކަ ހިބްރޫ ބަހަށް އޭނާގެ ފޮތް ތަރުޖަމާ ކުރަން ދެކޮޅު\nއަޔަލޭންޑަށް އުފަން ސެލީ ރޫނީ 30، ލިޔުނު ވާހަކަ ފޮތް 'ބިއުޓިފުލް ވޯލްޑް، ވެއާ އާ ޔޫ' ހިބްރޫ ބަހަށް ތަރުޖަމާކުރަން އޭނާ ދެކޮޅު ހަދައިފި އެވެ. ހިބްރޫ އަކީ އިޒްރޭލު މީހުން ވާހަކަދައްކާ ބަހުރުވަ އެވެ.\nސެލީ ރޫނީ އަކީ މަޝްހޫރު ވާހަކަ ލިޔުންތެރި އެކެވެ. އޭނާ ލިޔުނު 'ނޯމަލް ޕީޕަލް' އަށް 2018 ގައި 'ބުކާ ޕްރައިޒް' ލިބިފައި ވެއެެވެ. މި ފޮތަށް ލިބުނު ތަރުހީބެއްގެ ބޮޑުކަމުން ޓީވީ ސީރީޒަކަށް ވަނީ ހަދާފަ އެވެ.\nސެލީ ރޫނީއާ މެދު ބުނެވެނީ އޭނާއަކީ ފަލަސްތީނަށް ވަރަށް ބޮޑަށް ސަޕޯޓްކުރާ މީހެއް ކަމަށެވެ. އިޒްރޭލު މީހުން ވާހަކަދައްކަ ހިބްރޫ ބަހަށް އޭނާގެ ވާހަކަ ފޮތް ތަރުޖަމާކުރަން ބޭނުން ނުވާ ސަބަބެއް ކަމަށް ބުނީ އިޒްރޭލުން ފަލަސްތީން މީހުންނަށް އިހާނެތިކޮށް ހިތާތީ ކަމަށެވެ.\nސެލީއަށް އިނާމު ލިބުނު ނޯމަލް ޕީޕަލް 46 ބަހަކަށް ތަރުޖަމާކުރި އެވެ. އޭގެ ތެރޭގައި ހިބްރޫ ވެސް ހިމެނެ އެވެ. އެހެން ނަމަވެސް އޭނާ އެންމެ ފަހުން ޝާއިއުކުރި ފޮތް ހިބްރޫ ބަހަށް ތަރުޖަމާ ނުކުރަން ނިންމި އަނެއް ސަބަބަކީ 'ބޮއިކޮޓް ޑިވެސްޓްމެންޓް، ސޭންކްޝަން' ހަރަކާތަށް އޭނާ ސަޕޯޓްކުރާތީ އެވެ.\n'ބޮއިކޮޓް ޑިވެސްޓްމެންޓް، ސޭންކްޝަން' ހަރަކާތަކީ ފަލަސްތީނަށް ތާއީދު އޮންނަ ގުރޫޕަކުން، އިޒްރޭލް ބޮއިކޮޓްކުރަން ގޮވާލައި ހިންގާ ހަރަކާތެވެ.\nއިޒްރޭލުން ޖަހައިގެންފައި އޮތް ފަލަސްތީން ބިންތަކުގައި އައިސްކްރީމް ވިއްކުން ބެން އެންޑް ޖެރީ ހުއްޓާލީ ވެސް މި ހަރަކާތައް ސަޕޯޓްކުރާތީ ކަމަށް ބުނެވެ އެވެ.\nބިއުޓިފުލް ވޯލްޑް ވެއާ އާ ޔޫ، ހިބްރޫއަށް ތަރުޖަމާކުރަން އިޒްރޭލު ކުންފުންޏަކުން ބޮޑު އަގެއް ހުށަހެޅުމުން ސެލީ ރޫނީ ވަނީ އެކަމަށް އިންކާރުކޮށްފަ އެވެ. އޭނާ ބުނި ކަމަށް ވަނީ އިޒްރޭލަށް ސީދާ ފައިދާވާ ގޮތަށް އެއްވެސް ކަމެއް އޭނާއަށް މިވަގުތު ކޮށްދެވެން ނެތް ކަމަށެވެ.\nސެލީ ބުނީ އޭނާގެ ސަޕޯޓް އޮންނަ 'ބޮއިކޮޓް ޑިވެސްޓްމެންޓް، ސޭންކްޝަން' ހަރަކާތުން ވަކި ގޮތެއް ނިންމައި ތަރުޖަމާކުރަން ފެެންނަ ކަމަށް ބުނެފި ނަމަ އެކަން ވާނި ވަރަށް ބޮޑު އުފަލަކަށް ކަމަށެވެ.\nދުނިޔޭގެ ހާލަތު އަދު އޮތް ގޮތުން އަދި ވަރަށް ސީދާކޮށް އިޒްރޭލަށް ދެކޮޅު ހެދުމަކީ ސެލީއަށް އަދި އޭނާ ކުރާ މަސައްކަތްތަކަށް އޮތް ބޮޑު ނުރައްކަލަކަށް ވެދާނެ ކަމަށް ދުރުވިސްނޭ މީހުން ޓްވީޓާގައި އެބަ ބުނެ އެވެ.\nފަލަސްތީން އިޒްރޭލް މެދު އިރުމަތި + ޕޮލިޓިކްސް


Copa america ge semi in argentina jaaga hoadhaifi\n5 މަސް,2ހަފްތާ, 13 ގަޑި, 11 މިނެޓް, 22 ސިކުންތު ކުރިން 2360ހުސައިން ނާސިފް\nކުއާޓާ ފައިނަލުގައި ދޭއް 2-0 ގެ ނަތީޖާއިން ވެނެޒުއޭލާ ބަލިކޮށް ކޮޕާ އެމެރިކާ ފުޓްބޯޅަ މުބާރާތުގެ ސެމީ ފައިނަލުން އާޖެންޓީނާ ފުރުސަތު ހޯދައިފިއެވެ.\nގްރޫޕްގެ ފަހު މެޗުގައި ގަަތަރުގެ މައްޗަށް ހޯދި މޮޅާއެކު ކްއާޓާއިން ޖާގަ ހޯދި އާޖެންޓީނާއިން ރޭގެ މެޗުގައި ވަނީ ގިނަ ހަމަލާތަކެއް އުފައްދާފައެވެ. އެގޮތުން މެޗުގެ ފުރަތަމަ ހާފުގެ 10 ވަނަ މިނެޓްގައި ވެނެޒުއޭލާގެ އޭރިއާ ތެރެއިން އާޖެންޓީނާގެ ސާޖިއޯ އަގުއޭރޯ އުފެއްދި ހަމަލާއެއް ގޯލުގެ ތެރެއަށް ވައްދާލައިގެން އާޖެންޓީނާ އަށް ލީޑުނަގައިދިނީ އިންޓަގެ ފޯވާޑް ލަޓާރޯ މާޓިނޭޒްއެވެ.\nފުރަތަމަ ހާފުގައި ލީޑުފުޅާކުރަން އާޖެންޓީނާގެ ކެޕްޓަން ލިއޮނަލް މެސީ ޖެހި ބޯޅައެއް އޭރިއާ ތެރެއިން ވަނީ ބްލޮކްވެފައެވެ. މެޗުގެ ފުރަތަމަ ހާފުގައި ވެނެޒުއޭލާ އަށް މާ އެދެވޭ ހަމަލާއެއް އުފެއްދިފައެއް ނުވެއެވެ. އެއާއެކު މެޗުގެ ފުރަތަމަ ހާފް ނިމިގެން ދިޔައީ އެކެއް ސުމެއްގެ ނަތީޖާއިން އާޖެންޓީނާ ކުރީގައި އޮވެގެންނެވެ.\nމެޗުގެ ދެވަނަ ހާފް ފަށައިގެން ހިން ދެމި ނުލެވި އުޅެނިކޮށް މާޓިނޭޒަށް ވަނީ ލީޑް ފުޅާކޮށްލާނެ ރަނުގެ ފުރުސަތެއް ލިބިފައެވެ. އެހެން ނަމަވެސް މާޓިނޭޒް ޖެހި ބޯޅަ އަމާޒުވީ އަރިމަތީ ދަނޑިއަށެވެ.\nމެޗުގެ 74 ވަނަ މިނިޓްގައި އާޖެންޓީނާ އަށް ލީޑުފުޅާކޮށްދިނީ ޖިއޮވާނީ ލޮ ސެލްސޯއެވެ. ދެ ވަނަ ހާފުގައި ކުޅެން ނުކުތް ލޮ ސެލްސޯ މި ގޯލު ޖެހީ އަގުއޭރޯ ފޮނުވާލި ބޯޅައެއް ކީޕަރު ވުއިލްކާ ފަރިނޭޒް އަތުގައި ޖެހިފައި ނުކުތް ވަގުތު ގޯލުގެ ތެރެއަށް ފޮނުވާލައިގެންނެވެ.\nމި މުބާރާތުގެ ސެމީގައި އާޖެންޓީނާ ނުކުންނާނީ ބްރެޒިލް އާއި ދެކޮޅަށެވެ.\nމި މުބާރާތުގައި ބްރެޒިލް އާއި އާޖެންޓީނާ އެންމެ ފަހުން ބައްދަލުކުރީ 2007 ވަނަ އަހަރުގެ ފައިނަލުގައެވެ. އޭގެ ފަހުން އާޖެންޓީނާ ވަނީ ދެ ފައިނަލުން ބަލިވެފައެވެ. އަދި މިއީ އެ ފަހަރު ތަށި އުފުލާލި ފަހުން ބްރެޒިލް ސެމީގައި ކުޅޭ ފުރަތަމަ ފަހަރެވެ.


Klopp Ge Ufaa Faalhukurumah Fiyavalhu Alhanee - Vaguthu\nކްލޮޕް ދުވެފައި ދަނޑު މައްޗަށް އަރަނީ ---\nއިނގިރޭސި ޕްރިމިއާ ލީގުގައި ލިވަޕޫލާ އެވަޓަން ވާދަކުރި މެޗުގެ ފަހު މިނެޓުގައި ލިވަޕޫލުން މޮޅުވި ގޯލް ޖެހުމާއެކު، ލިވަޕޫލް ކޯޗު ޔާގަން ކްލަޮޕް ދުވެފައި ދަނޑު މައްޗަށް އަރާ އުފާ ފާޅުކުރުމުން އެކަމަށް ޖަވާބު ދާރީ ވުމަށް އިނގިރޭސި އެފްއޭއިން މުހުލަތެއް ދީފިއެވެ.\nއެވަޓަންއާ ދެކޮޅަށް ލިވަޕޫލުން ރޭ ކުޅުނު ޑާބީ، ލިވަޕޫލުން ކާމިޔާބުކުރީ 1-0ގެ ނަތީޖާއަކުންނެވެ.\nމެޗުގެ ފަހު މިނެޓުގައި އޮރީގީ ގޯލް ޖެހުމާއެކު ކްލޮޕް ވަނީ މެޗު ނުނިމެނީސް، ދަނޑަށް ދުވެފައި އަރައިގެން ގޮސް، ލިވަޕޫލް ކީޕަރު އެލިސަން ބެކާގެ ގައިގައި ބައްދާ، އުފާ ފާޅުކޮށްފައެވެ.\nކްލޮޕަށް ކުރެވުނު ކަންތަކަށް ރޭގެ މެޗަށްފަހު އޭނާ މާފަށް އެދިފައިވީ ނަމަވެސް، އިނގިރޭސި އެފްއޭއިން ބުނެފައި ވަނީ އަންނަ ބުރާސްފަތި ދުވަހުގެ ކުރިން ކްލޮޕު ޖަވާބުދާރީ ވާން ޖެހޭނެ ކަމަށެވެ. އަދި އެކަމަށް އެކަށޭނެ ފިޔަވަޅު އަޅާނެ ކަމަށްވެސް އެފްއޭއިން ބުނެފައި ވެއެވެ.\nރޭގެ މެޗަށްފަހު ކްލޮޕް ބުނެފައި ވަނީ ދަނޑު މައްޗަށް އޭނާއަށް އެރެވުނީ އުފާވެރިކަން ބޮޑުވެގެން ކަމަށެވެ. އަދި އެއްވެސް މީހަކަށް އިހުތިރާމް ކުޑަ ކުރެވިފައިވާނަމަ އެކަމަށް މާފަށް އެދޭ ކަމަށެވެ. ކްލޮޕްގެ އުފާ ފާޅުކުރަމާ ގުޅޭގޮތުން އެވަޓަންގެ ކޯޗު، މާކަސް ސިލްވާ ބުނެފައި ވަނީ، އޭނާ ނަމަވެސް އުފާ ފާޅުކުރާނީ އެގޮތަށް ކަމަށެވެ. ކްލޮޕްގެ އުފާ ފާޅުކުރުމަކީ އޭނާއަށް އިހުތިރާމް ކުޑަވި ކަމެއް ނޫން ކަމަށެވެ.\nލިވަޕޫލްގެ ތާރީހީ ނަތީޖާ: "އެކަން ކުރި ގޮތް އަދިވެސް ނޭނގެ"\nލިވަޕޫލުން ބާސާއާ ދެކޮޅަށް ކުޅޭ މެޗުގައި ސަލާހް އަދި ފިރްމީނޯއަށްވެސް ނުކުޅެވޭނެ


ލ. ގަމު ތުނޑީ ސްކޫލް ހިންގި ޢިމާރާތާއި ގޯތި، މަތީ ތަޢުލީމުގެ މަރުކަޒެއް ޤާއިމް ކުރުމަށް ކުއްޔަށް ދިނުން\nލ. ގަމު ތުނޑީ ސްކޫލް ހިންގި ޢިމާރާތާއި ގޯތި، މަތީ ތަޢުލީމުގެ މަރުކަޒެއް ޤާއިމް ކުރުމަށް ކުއްޔަށް ދިނުމަށް ބޭއްނުންވެއްޖެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން ބިޑް ޑޮކިއުމަންޓް ގަތުމަށްފަހު ތިރީގައިވާ ގަޑިއަށް ޕްރޮޕޯސަލް ހުށަހެޅުއްވުން އެދެމެވެ. ބިޑް ޑޮކިއުމަންޓްގެ އަގަކީ -/100 (ސަތޭކަ ރުފިޔާ) އެވެ. ބިޑް ޑޮކިއުމަންޓް ގަންނަންލިބޭނީ 27 ނޮވެމްބަރ 2018 ވަނަ ދުވަހުން ފެށިގެން 05 ޑިސެމްބަރ 2018 ވަނަ ދުވަހުގެ 12:00 ގެ ނިޔަލަށެވެ.


ވަޒީފާގެ ފުރުޞަތު - ޑިރެކްޓަރ، ކޮމިއުނިކޭޝަންސް\n"ޑިރެކްޓަރ، ކޮމިއުނިކޭޝަންސް" ގެ މަޤާމަށް މުވައްޒަފަކު ހޯދުމަށް މި އޮފީހުން ކޮށްފައިވާ ނަންބަރު MPAO/IUL/2019/6ގ-216 (31 ޖަނަވަރީ 2019) އިޢުލާނާ ގުޅިގެން، އެކަށިގެންވާ ތަރުހީބެއް ލިބިފައިނުވާތީ އެ އިޢުލާނުގައި ބަޔާންކޮށްފައިވާ އެޕްލިކޭޝަން ފޯމު ހުށަހެޅުމުގެ މުއްދަތު އިތުރުކޮށް އަލުން އިޢުލާން ކުރަމެވެ. އަދި މި މަޤާމަށް އެދި ކުރިން އެޕްލިކޭޝަން ހުށަހެޅުއްވި ފަރާތްތަކުގެ އެޕްލިކޭޝަން އިވެލުއޭޝަނަށް ބޭނުންކުރެވޭނެއެވެ.\nމަޤާމް: ޑިރެކްޓަރ، ކޮމިއުނިކޭޝަންސް\nވަޒީފާގެ ބާވަތް: 01 އަހަރުގެ ކޮންޓްރެކްޓް ( 01 އަހަރު ހަމަވުމުން މަސައްކަތުގެ ފެންވަރަށް ބަަލައި ކޮންޓްރެކްޓް އައު ކުރެވޭނެއެވެ. ނުވަތަ ވަޒިފާ ދާއިމީ ކުރެވޭނެއެވެ. )\nވާޒީފާ އަދާކުރަންޖެހޭ ތަން: މޯލްޑިވްސް ޕެންޝަން އެޑްމިނިސްޓްރޭޝަން އޮފީސް\nބިޒްނަސް އެޑްމިނިސްޓްރޭޝަން، ޕަބްލިކް ރިލޭޝަންސް ނުވަތަ މާސް ކޮމިއުނިކޭޝަން ދާއިރާއިން ދަށްވެގެން ބެޗްލާރސް ޑިގްރީ ފެންވަރުގެ ސަނަދެއް ޙާސިލްކޮށްފައިވުން\nއަސާސީ މުސާރަ: 26،000.00ރ\nސަރވިސް އެލަވަންސްގެ ގޮތުގައި މަހަކު ގިނަވެގެން 5،500.00ރ ދެވޭނެއެވެ.\nއެގްޒެކެޓިވް އެލަވަންސްގެ ގޮތުގައި މަހަކު ގިނަވެގެން 5،000.00ރ ދެވޭނެއެވެ.\nފުރިހަމަ ކުރެވިފައިވާ މި އޮފީހުގެ "ޖޮބް އެޕްލިކޭޝަން ފޯމް" (ފޯމު މިއޮފީހުގެ ވެބްސައިޓް www.pension.gov.mv އިން ޑައުންލޯޑްކުރެވެން ހުންނާނެއެވެ.)\nވަޒީފާއަށް ކުރިމަތިލާ ފަރާތްތަކުގެ ވަނަވަރު (ސީވީ)\nވަޒީފާއަށް އެދޭ ފަރާތުގެ، ދިވެހި ރައްޔިތެއްކަން އަންގައިދޭ، ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭފަދަ ކޮޕީ\nލިބިފައިވާ މަސައްކަތު ތަޖުރިބާތައް އަންގައިދޭ ލިޔެކިޔުން / ސެޓްފިކެޓްތަކުގެ ކޮޕީ\nމިމަޤާމަށްއެދި ހުށަހަޅާ ފަރާތްތަކުގެ ތެރެއިން އިންޓަރވިއުއަށް ކިޔޭނީ މަޤާމުގެ ޝަރުޠުތައް ހަމަވެ، ޝޯޓްލިސްޓް ކުރެވޭ ފަރާތްތައް އެކަންޏެވެ.\nމަޤާމުގެ ޓީ.އޯ.އާ.ރު ގައި ބަޔާންކޮށްފައިވާ ތަޖުރިބާ ހާސިލްކޮށްފައިވާ ފަރާތްތަކަށް އިސްކަން ދެވޭނެއެވެ.\nމި މަޤާމަށް މުވައްޒަފު ހޮވުމަށް ބާއްވާ އިންޓަރވިއު އާއި ޕްރެކްޓިކަލް/ޕްރެޒެންޓޭޝަން 03 މާރިޗު 2019 އިން 07 މާރިޗު 2019 އާއި ދެމެދު ބޭއްވުމަށް ވަނީ ހަމަޖެހިފައެވެ. އިންޓަރވިއު ކުރުމާއި ޕްރެކްޓިކަލް/ޕްރެޒެންޓޭޝަން އިވެލުއޭޓްކުރާނީ، މި އިދާރާއިން ކަނޑައަޅާ މެމްބަރުން ( މަދުވެގެން 03 މެމްބަރުން) ގެ މައްޗަށް އެކުލެވޭ ޕެނަލްއަކުންނެވެ.\nމިމަޤާމަށް ޝައުޤުވެރިވާ ފަރާތްތަކުން 25 ފެބްރުވަރީ 2019 ވާ ހޯމަ ދުވަހުގެ 14:00 ގެ ކުރިން އެޕްލިކޭޝަން ފޯމު ފުރިހަމަކުރުމަށްފަހު ހުށަހަޅަންޖެހޭ ލިޔުންތަކާއިއެކު ތިރީގައިވާ އެޑްރެހަށް ހުށަހެޅުއްވުން އެދެމެވެ.\nސިޓީ ސްކޮއަރ (08 ވަނަ ފަންގިފިލާ)، ޗާނދަނީ މަގު


vnews - 3,400 aharu vee killaa eh hoadhaifi\n3،400 އަހަރުވީ ކިއްލާއެއް ހޯދައިފި\n3،400 އަހަރުވީ ކިއްލާ ކޮނެފައިވާ ސަރަހައްދުގެ ފޮޓޯއެއް --\nހުޅަނގު ރޫމޭނިއާގައި ހުރި އެވޭލާ ޒަމާނުގެ މީގެ 3،400 އަހަރު ކުރީގެ ކިއްލާއެއް ރޫމޭނިއާ އަދި ޖަރުމަނުވިލާތުގެ އާކިއޮލޮޖިސްޓުން ހޯދައިފިއެވެ.\nއާކިއޮލޮޖިސްޓެއް ކަމަށްވާ ފްލޮރިން ގޮގަލްޓަން ވިދާޅުވީ މިތަނަކީ ޔޫރަޕުގައި ބްރޯންޒް އޭޖުގެ އެންމެ ބޮޑު އެއް ކިއްލާއެވެ.\nހުޅަނގު ދެކުނު ރޫމޭނިއާގެ ކްލަޖުގެ އާކިއޮލޮޖީ އިންސްޓިޓިއުޓްގެ ދިރާސާކުރާ ފަރާތެއްކަމަށްވާ ގޮގަލްޓަން ވިދާޅުވި ގޮތުގައި މިތަން ހޯދުމަށްޓަކައި އާކިއޮލޮޖިސްޓުން ވަނީ މެގްނެޓިކް އާލާތްތަކެއް ބޭނުންކޮށްގެން ބިމުއަޑީގެ މިންތަކެއް ނަގާފައެވެ.\nމި މިންތަކަށް ބިނާކޮށް މިދިޔަ ހަފުތާގައި ނިންމާލި މަސައްކަތުން 80 ހެކްޓަރުގެ ސަރަހައްދުން 55 ހެކްޓަރުގެ ސަރަހައްދެއް ވަނީ ކޮނެވިފައެވެ. މިސަރަހައްދުން ފެނިފައިވާ ތަންތަނަކީ އީސާއީ ސަނަތުގެ 1400 އަހަރާއި 1،200 އަހަރާ ދެމެދުގައި ހެދިފައިވާ ތަންތަނެވެ.\nޖަރުމަނުވިލާތުގެ ފްރެންކްފާޓުގެ ގާޓާ ޔުނިވާސިޓީގެ ޕްރޮފެސަރެއް ކަމަށްވާ ރުޑިގާ ކްރައުސްވެސް ބައިވެވަޑައިގެންނެވި މި މަސައްކަތުގައި ޖަރުމަނުވިލާތުގެ އާކިއޮލޮޖިސްޓުން ވަނީ ޚަރަދުތައް ހަމަޖެއްސުމާއި ޚާއްސަ އާލާތްތައް ބޭނުންކުރުމުގައި ރޫމޭނިއާގެ އާކިއޮލޮޖިސްޓުންނަށް އެހީތެރިވެފައިކަމަށް ގޮގަލްޓަން ވިދާޅުވިއެވެ.\nމި ކިއްލާ ފެނުނު ސަރަހައްދު ރޫމޭނިއާގެ އާކިއޮލޮޖިސްޓުން އެންމެ ފުރަތަމަ ކޮންނަން ފަށާފައިވަނީ 2009 ވަނަ އަހަރުގައެވެ.